การประกอบธุรกิจของแต่ละสายผลิตภัณฑ์

1. ธุรกิจศูนย์การค้า

1) ศูนย์การค้า MBK Center

ศูนย์การค้า MBK Center ดำเนินธุรกิจ โดย บริษัท เอ็ม บี เค จำกัด (มหาชน) (“MBK”)

(1) ลักษณะผลิตภัณฑ์หรือบริการ

ศูนย์การค้า MBK Center

ศูนย์การค้า MBK Center เป็นศูนย์การค้าครบวงจรภายใต้ Concept “One Stop Shopping”
ตั้งอยู่บนเนื้อที่ กว่า 23 ไร่ ประกอบด้วย อาคารสำนักงาน 20 ชั้น, โรงแรมปทุมวันปริ๊นเซส 29
ชั้น และอาคารศูนย์การค้า 8 ชั้น ดำเนินธุรกิจให้เช่าพื้นที่สำหรับธุรกิจค้าปลีก บนพื้นที่ 140,000
ตารางเมตร บริหารงานโดย บริษัท เอ็ม บี เค จำกัด (มหาชน)

ณ วันที่ 31 ธันวาคม 2555

อาคาร MBK Center มีพื้นที่ทั้งหมด 270,802.75 ตารางเมตร แบ่งเป็น

-   พื้นที่ส่วนศูนย์การค้า 142,358.31 ตารางเมตร

-   พื้นที่ส่วนสำนักงาน 23,330.07 ตารางเมตร

-   พื้นที่ส่วนโรงแรม 47,840.71 ตารางเมตร

-   พื้นที่จอดรถ 57,273.66 ตารางเมตร

รายละเอียดการใช้ประโยชน์ในพื้นที่แต่ละส่วนของอาคาร MBK Center มีดังนี้

1. ส่วนที่เป็นพื้นที่ให้เช่า แบ่งเป็น

1.1 พื้นที่ศูนย์การค้า (ศูนย์การค้า MBK Center)

มีพื้นที่รวม 142,358.31 ตารางเมตร แบ่งเป็น

-   พื้นที่ให้เช่าสำหรับร้านค้าทั่วไป 92,564.79 [1] ตารางเมตร

-   พื้นที่ส่วนกลาง 49,793.52 ตารางเมตร

1.2 พื้นที่อาคารสำนักงาน (อาคาร เอ็ม บี เค ทาวเวอร์) ชั้นที่ 9-20

มีพื้นที่รวม 23,330.07 ตารางเมตร แบ่งเป็น

-   พื้นที่สำนักงานให้เช่า 16,181.45[2] ตารางเมตร

-   พื้นที่ส่วนกลาง 7,148.62 ตารางเมตร

2. ส่วนที่ไม่เป็นพื้นที่ให้เช่า แบ่งเป็น

2.1 พื้นที่โรงแรมปทุมวัน ปริ๊นเซส มีพื้นที่รวม 47,840.71 ตารางเมตร แบ่งเป็น

-   ห้องพัก จำนวน 29 ชั้น 26,127.61 ตารางเมตร

-   พื้นที่ส่วนกลาง 21,713.10 ตารางเมตร

2.2 พื้นที่ลานจอดรถ 57,273.66 ตารางเมตร

MBK แบ่งลักษณะของการให้เช่าพื้นที่ภายในศูนย์การค้า MBK Center ออกเป็น 2 ประเภท คือ

1. การให้เช่าพื้นที่ระยะยาว มีกำหนดระยะเวลาเช่ามากกว่า 3 ปี
พร้อมเก็บค่าเช่าล่วงหน้าตลอดอายุสัญญาเช่า คิดเป็นสัดส่วน 18% ของพื้นที่ให้เช่าทั้งหมด

2. การให้เช่าพื้นที่ระยะสั้น มีกำหนดระยะเวลาเช่า 1 ปี ถึง 3 ปี เรียกเก็บค่าเช่าเป็นรายเดือน
คิดเป็นสัดส่วน 82% ของพื้นที่ให้เช่าทั้งหมด

MBK ได้ทำการต่อสัญญาเช่าระยะยาวให้กับผู้เช่าของศูนย์การค้า MBK Center
ล่วงหน้าเป็นระยะเวลา 10 ปี สำหรับผู้เช่าที่ครบกำหนดการเช่าในปี 2553 ถึง 2556
โดยมีระยะเวลาการเช่าต่อเนื่องจากสัญญาเช่าฉบับเดิม
เพื่อเป็นการเพิ่มความมั่นใจให้กับผู้เช่าในการประกอบธุรกิจการค้าของผู้เช่า

กลุ่มลูกค้าของธุรกิจศูนย์การค้า

  1. ผู้เช่าเพื่อประกอบธุรกิจภายในศูนย์การค้า

-   ผู้เช่าหลัก ได้แก่ ดีพาร์ทเมนท์สโตร์ โรงภาพยนตร์ โบว์ลิ่ง คาราโอเกะ
    ศูนย์รวมโทรศัพท์มือถือและอุปกรณ์ ศูนย์เฟอร์นิเจอร์ ศูนย์รวมอาหารนานาชาติ
    ศูนย์รวมธนาคาร เป็นต้น โดย MBK
    มีการคัดเลือกผู้เช่าที่มีความเหมาะสมตรงกับกลุ่มเป้าหมาย รวมทั้งมีฐานะการเงินที่มั่นคง

  ผู้เช่าหลัก 10 ลำดับแรก ณ วันที่ 31 ธันวาคม 2555 (หน่วย : ตร.ม.)

  ------- -------------------------------------------------- -------------
  1       บริษัท เอส เอฟ ซีเนม่า ซิตี้ ดีเวลลอปเม้นท์ (รีเทล) จำกัด      15,843.87

  2       บริษัท กรุงเทพ-โตคิว สรรพสินค้า จำกัด                     12,000.00

  3       บริษัท เอส.ซี.พี.แมเนจเมนท์ จำกัด                        8,342.97

  4       บริษัท อินเด็กซ์ ลิฟวิ่งมอลล์ จำกัด                          5,790.89

  5       บริษัท ปทุมวัน ไลท์ จำกัด                                5,301.79

  6       บริษัท ซี แอนด์ เอ็น เซ็นเตอร์ จำกัด                       4,367.36

  7       บริษัท เอ็ม บี เค เอ็นเตอร์เทนเมนท์ จำกัด                  2,631.99

  8       คณะบุคคล สุรชัยและชัชวาล จำกัด                          2,066.07

  9       บริษัท เซ็นทรัล ฟู้ด รีเทล จำกัด                           1,361.00

  10      บริษัท เพาวเวอร์บาย จำกัด                              838.72
  ------- -------------------------------------------------- -------------

-   ผู้เช่ารายย่อย ได้แก่ ร้านค้าปลีก ที่จำหน่ายสินค้าทั่วไป โดย MBK
    มีการคัดเลือกร้านค้าปลีกที่มีสินค้า และบริการที่มีความหลากหลายและมีคุณภาพ

2. ผู้ใช้บริการ และซื้อสินค้าภายในศูนย์การค้า ได้แก่ บุคคลที่เข้าไปใช้บริการภายในศูนย์การค้า
ซึ่งครอบคลุมไปถึงบุคคลหลายกลุ่ม เช่น นักเรียน นักศึกษา คนวัยทำงาน
และนักท่องเที่ยวชาวต่างชาติ

(2) การตลาดและภาวะการแข่งขัน

1 การจำหน่ายและช่องทางการจำหน่ายของธุรกิจศูนย์การค้า

การขายพื้นที่เช่าภายในศูนย์การค้า MBK Center
ใช้วิธีการเสนอขายพื้นที่โดยตรงกับกลุ่มผู้เช่าเป้าหมายที่เป็นร้านค้า
ที่สามารถดึงดูดผู้ใช้บริการให้เข้ามาใช้บริการในศูนย์การค้า
และเพื่อเสริมภาพลักษณ์กับศูนย์การค้าได้มากขึ้น

ทั้งนี้ในช่วง 3 ปีที่ผ่านมาทางศูนย์การค้า ไม่มีผู้เช่ารายใดที่ทำให้ MBK ได้รับรายได้มากกว่าร้อยละ
30 ของรายได้รวม

2 สภาพการแข่งขันของธุรกิจศูนย์การค้า

ภาพรวมธุรกิจค้าปลีกในปี 2555 นับว่ามีการเติบโตที่ดี โดยในกรุงเทพและปริมณฑลนั้น Total
Retail Supply มีพื้นที่รวมประมาณ 6,002,289 ตารางเมตร เพิ่มขึ้นจากปีที่แล้วถึง 8.6%
โดยมีพื้นที่เช่า 5,741,326 ตารางเมตร อัตราการเช่าพื้นที่ อยู่ที่ 95.7% เพิ่มขึ้นจากปีที่แล้ว
14.5% ซึ่งศูนย์การค้าตามชานเมืองมีจำนวนเพิ่มมากขึ้นอย่างต่อเนื่องมาตั้งแต่ปี 2553
และมีอิทธิพลมากขึ้น เนื่องจากศูนย์การค้าชุมชนเป็นหนึ่งในตัวเลือกที่ผู้บริโภคมีความนิยมเพิ่มขึ้น
ทั้งนี้เป็นผลมาจากการพัฒนาของระบบขนส่งมวลชนที่ขยายออกไปสู่ชานเมืองเพิ่มมากขึ้น
และอีกสาเหตุที่ทำให้ศูนย์การค้ากระจายออกนอกตัวเมืองมากขึ้น
เนื่องจากปัจจุบันมีโครงการก่อสร้างที่อยู่อาศัยประเภทบ้านเดี่ยว และคอนโดมิเนียมมากขึ้น จึงทำให้
Community mall หรือ Neighborhood Mall เป็นที่ต้องการของผู้บริโภคมากขึ้น
นอกจากนี้ศูนย์การค้าชุมชนยังได้รับการสนับสนุนจากรัฐบาล เพื่อช่วยลดอัตราการใช้รถยนต์
ทำให้เป็นที่น่าสนใจต่อผู้ประกอบการรายเดิมในตลาด และรายใหม่ที่มีทุนสูง

สำหรับการแข่งขันภายในพื้นที่ ย่านสี่แยกปทุมวัน สยาม ชิดลม และเพลินจิต ของถนนสุขุมวิท
มีอัตราการแข่งขันที่สูงมาก เนื่องจากเป็นทำเลที่ตั้งศูนย์รวมเศรษฐกิจ ประกอบไปด้วย
สำนักงานออฟฟิศ ที่พัก และโรงแรมระดับพรีเมี่ยม
รวมถึงเป็นใจกลางแหล่งธุรกิจค้าปลีกขนาดใหญ่ที่สุด
ส่งผลให้กลุ่มทุนค้าปลีกขนาดใหญ่มีการแข่งขันที่รุนแรง
โดยพื้นที่ดังกล่าวมีศูนย์การค้าเปิดให้บริการจำนวนมาก ได้แก่ ศูนย์การค้า MBK Center,
สยามดิสคัฟเวอรี่, สยามเซ็นเตอร์, สยามพารากอน, สยามสแควร์, เซ็นทรัลเวิลด์, เกษร
พลาซ่า, บางกอก เอราวัณ, อัมรินทร์ พลาซ่า, เซ็นทรัลชิดลม และดิเอ็มโพเรียม ทั้งนี้ในอีก 1-3
ปีต่อจากนี้จะมีศูนย์การค้าขนาดใหญ่ที่อยู่ระหว่างการก่อสร้าง อาทิ สยามสแควร์ 1
ของสำนักทรัพย์สินจุฬาฯ ที่พัฒนาพื้นที่เป็นศูนย์การค้าขนาด 7 ชั้น โดยจะเปิดให้บริการในปี 2556,
เกษร พลาซ่า เฟส 2 โดยจะเปิดให้บริการในปี 2557 และการขยายธุรกิจค้าปลีกของกลุ่มแพลทินัม
ซึ่งพัฒนาที่ดินบางกอก บาซาร์เดิม โดยจะเริ่มก่อสร้างในปี 2556, โครงการเซ็นทรัล เอ็มบาสซี
ของกลุ่มเซ็นทรัล เพื่อขยายตลาด Luxury เต็มรูปแบบปลายปี 2556 รวมถึงการเปิดดิเอ็มโพเรียม
2 และ 3 เพื่อขยายพื้นที่ค้าปลีกอีกประมาณ 500,000 ตร.ม.ของกลุ่มเดอะมอลล์
ที่พร้อมเปิดบริการปี 2557 รวมมูลค่าการลงทุนหลายหมื่นล้านบาท

ถึงแม้ว่าศูนย์การค้า MBK Center จะยังใช้กลยุทธ์ทางการตลาดรูปแบบเดิมเป็นส่วนใหญ่
ไม่ว่าจะเป็น การลดราคาสินค้า การจัดกิจกรรมต่างๆ แต่ทางศูนย์จะเน้นให้มีความน่าสนใจ
ความเป็นเอกลักษณ์ การจัดงานที่มีอย่างต่อเนื่อง
และการคัดเลือกสินค้าและบริการที่มีความหลากหลาย ตรงกับความต้องการกับกลุ่มลูกค้า
ทำให้ศูนย์การค้า MBK Center สามารถเจาะตลาดนักท่องเที่ยว
ชาวต่างชาติได้เกินกว่าเป้าหมายที่วางไว้ โดยในปี 2555
สัดส่วนนักท่องเที่ยวชาวต่างชาติที่เข้ามาใช้บริการใน ศูนย์การค้า MBK Center มีจำนวนร้อยละ
42.61% หรือคิดเป็นจำนวน 37,177 คนต่อวัน ซึ่งเพิ่มขึ้นจากปี 2554 ร้อยละ 15
ในขณะเดียวกันก็ยังสามารถรักษาฐานผู้ใช้บริการชาวไทยได้ ทำให้ศูนย์การค้า MBK Center
ยังคงมีอัตราการเช่าพื้นที่เฉลี่ยอยู่ในอัตรา 98-99.5% ของจำนวนพื้นที่ให้เช่าทั้งหมด
ซึ่งถือว่าเป็นอัตราการเช่าพื้นที่ที่สูงที่สุดเมื่อเทียบกับศูนย์การค้าที่เป็นคู่แข่ง หรือที่อยู่ในย่านเดียวกัน

3 แนวโน้มภาวะอุตสาหกรรมและสภาพการแข่งขันในอนาคตของธุรกิจศูนย์การค้า

อุตสาหกรรมค้าปลีกเป็นภาคธุรกิจที่มีความสําคัญ
เนื่องจากเป็นดัชนีที่สะท้อนถึงกิจกรรมทางเศรษฐกิจของคนในสังคม
และเศรษฐกิจโดยรวมภายในประเทศ ซึ่งแนวโน้มการขยายตัวของอุตสาหกรรมค้าปลีกในปี 2556
คาดว่า มีแนวโน้มเติบโตที่สูงขึ้น โดยมีปัจจัยสนับสนุนจากความเชื่อมั่น
และกำลังซื้อของผู้บริโภคที่ปรับตัวดีขึ้น ซึ่งช่วยกระตุ้นการจับจ่ายใช้สอย
ขณะที่ตลาดนักท่องเที่ยวชาวต่างชาติมีจำนวนเพิ่มสูงขึ้น โดยเฉพาะตลาดเอเชียซึ่งมีสัดส่วนราว 40%
ของนักท่องเที่ยวทั้งหมดยังคงมีแนวโน้มเติบโตอย่างต่อเนื่อง

นโยบายเชิงรุกในการขยายสาขาของผู้ประกอบการค้าปลีกในอนาคต คาดว่า
ยังคงมีอยู่อย่างต่อเนื่องทั้งในกรุงเทพฯ และต่างจังหวัด
ทั้งในลักษณะของการหาพื้นที่ทำเลเพื่อก่อสร้างใหม่ รวมถึงเช่าพื้นที่หรือการซื้อขายกิจการ
เพื่อนำมาปรับปรุงเป็นกิจการของตนเองแทนการสร้างใหม่ที่ต้องใช้เวลาในการก่อสร้างนานพอสมควร
โดยรูปแบบของธุรกิจค้าปลีกที่ยังคงได้รับความนิยมอย่างต่อเนื่องจากผู้ประกอบการ ได้แก่
รูปแบบคอมมูนิตี้มอลล์ เนื่องจากพฤติกรรมการใช้ชีวิต หรือไลฟ์สไตล์ของผู้บริโภคเปลี่ยนแปลงไป
เป็นแบบสังคมเมืองมากขึ้น
รวมถึงการเปลี่ยนแปลงพฤติกรรมการจับจ่ายใช้สอยของผู้บริโภคที่ทุกอย่างต้องพร้อมไปด้วยความสะดวกสบาย
และรวดเร็ว ประกอบกับทำเลที่เหมาะสำหรับการขยายธุรกิจขนาดใหญ่เริ่มหายาก
และข้อจำกัดในเรื่องของกฎหมายผังเมืองที่มีเงื่อนไขที่จำกัด
ทำให้รูปแบบคอมมูนิตี้มอลล์มีโอกาสในการขยายตัวได้ง่ายและรวดเร็ว
ส่งผลให้เป็นแหล่งซื้อขายสินค้าหรือแหล่งช้อปปิ้งตามชุมชนใหม่ๆ ในปัจจุบัน

ในอนาคตเมื่อมีการเปิดเสรีทางการค้า และการลงทุนมากขึ้น
การแข่งขันในธุรกิจค้าปลีกจะทวีความรุนแรงเพิ่มมากขึ้นอีก เนื่องจาก
อาจมีนักลงทุนจากต่างประเทศเข้ามาเป็นคู่แข่งรายใหม่ในตลาด ส่งผลให้ผู้ประกอบการค้าปลีกเริ่มขยายสาขาไปตามจังหวัดในพื้นที่แนวชายแดนระหว่างไทยกับประเทศเพื่อนบ้าน
(พม่า กัมพูชา ลาว) เนื่องจากมองเห็นถึงโอกาสที่จะได้รับจากการเปิดประชาคมเศรษฐกิจอาเซียน
(AEC) ที่จะมีขึ้นในปี 2558 ซึ่งทำให้กำลังซื้อของประชาชนในอาเซียนมีแนวโน้มเพิ่มขึ้น
เป็นผลมาจาก การทำการค้าที่ขยายตัวเพิ่มมากขึ้น รวมถึงนักท่องเที่ยวอาเซียนที่คาดว่า
จะเดินเข้ามาจับจ่ายใช้สอย (Shopping) ในไทยเพิ่มขึ้น 
ประกอบกับเส้นทางในการเดินทางข้ามพรมแดนที่สะดวก และคล่องตัวขึ้น นอกจากนี้ยังมองว่า
ศักยภาพเศรษฐกิจของไทย ยังสามารถพัฒนาและเติบโตได้อีกมาก
เนื่องจากอาเซียนถือว่ามีบทบาทสำคัญต่อเศรษฐกิจโลก ที่มีการเติบโตปีละกว่า 10%
และจากความได้เปรียบด้านทำเลที่ตั้งของไทย
ทำให้ประเทศไทยมีโอกาสในการเข้าถึงตลาดอาเซียนได้ง่ายขึ้น

  (3) การจัดหาผลิตภัณฑ์หรือบริการ

 1 ลักษณะการจัดให้ได้มาซึ่งผลิตภัณฑ์เพื่อจำหน่าย

  -ไม่มี-

2 การดำเนินการเพื่อลดผลกระทบเกี่ยวกับสิ่งแวดล้อม

1.  ระบบบำบัดน้ำเสียแบบ Deep Shaft

ตั้งแต่ปี 2539 จนถึงปัจจุบัน ศูนย์การค้า MBK Center และโรงแรมปทุมวัน ปริ๊นเซส
ได้ใช้ระบบบำบัดน้ำเสียแบบ Deep Shaft
ซึ่งเป็นระบบบำบัดน้ำเสียแบบขบวนการตะกอนเร่งชนิดหนึ่ง
โดยการนำน้ำเสียไปผ่านกระบวนการบำบัด ด้วยการใช้ตะกอนจุลินทรีย์เป็นตัวหลักในการบำบัด
และได้ติดตั้งระบบดังกล่าวเพิ่มเติมจากระบบบำบัดน้ำเสียที่ติดตั้งอยู่เดิมตั้งแต่ก่อสร้างอาคาร ทั้งนี้
ในการควบคุมดูแลระบบบำบัดน้ำเสียดังกล่าว จะมีเจ้าหน้าที่ทำการจดบันทึก
และรายงานผลการปฏิบัติงานอย่างต่อเนื่อง
มีการเก็บตัวอย่างน้ำเสียส่งห้องปฏิบัติการเป็นประจำทุกเดือน
เพื่อตรวจสอบคุณภาพน้ำก่อนที่จะทิ้งลงท่อสาธารณะ
โดยสามารถบำบัดน้ำเสียได้ตามมาตรฐานอาคารประเภท ก.
ส่วนกากของเสียที่เกิดขึ้นจากกระบวนการบำบัดน้ำเสีย ซึ่งมีปริมาณประมาณ 2 ตันต่อสัปดาห์
ศูนย์การค้า MBK Center ได้จ้างผู้รับเหมาให้ดำเนินการขนย้ายไปทิ้งอย่างถูกสุขลักษณะ

2.  การนำน้ำที่บำบัดแล้วกลับมาใช้ใหม่ (Recycle)

ศูนย์การค้า MBK Center มีโครงการนำน้ำที่ผ่านการบำบัดแล้วกลับมาใช้อีกครั้ง
เพื่อเป็นการใช้ทรัพยากรอย่างคุ้มค่า โดยจะนำน้ำรีไซเคิลมาใช้ในระบบ Cleaning
เพื่อล้างพื้นรอบอาคาร ลานจอดรถ และใช้ในระบบ Cooling Tower ก่อนที่จะนำน้ำรีไซเคิลมาใช้
จะผ่านขั้นตอนการกรองเอาสารแขวนลอยออก โดยใช้ Sand Filter
และผ่านการฆ่าเชื้อโรคโดยการเติมคลอรีนไดออกไซด์ (Chlorine Dioxide Disinfection)
เพื่อให้น้ำรีไซเคิลมีคุณภาพน้ำที่เหมาะสม และปลอดภัยต่อการนำไปใช้งาน
โดยเฉพาะส่วนที่นำไปใช้ในระบบ Cooling Tower มีการเก็บตัวอย่างน้ำส่งห้องปฏิบัติการ
เพื่อตรวจหา Legion Ella Bacteria ทุก 4 เดือน ดังนั้น
การดำเนินการดังกล่าวจึงปลอดภัยต่อคุณภาพอากาศภายในอาคาร ศูนย์การค้า MBK Center ทั้งนี้
เป็นการปฏิบัติตามหลักการกำกับดูแลกิจการที่ดี

3.  การตรวจสอบคุณภาพน้ำประปาที่ใช้ภายในศูนย์การค้า

ศูนย์การค้า MBK Center ตระหนักถึงความปลอดภัยในการใช้น้ำประปาภายในศูนย์การค้า
ของผู้เช่า และผู้ใช้บริการ เป็นอย่างดี จึงได้มีการตรวจวัดคุณภาพน้ำประปาที่ใช้อยู่เป็นประจำทุก 3
เดือน โดยมีการสุ่มเก็บตัวอย่างน้ำประปาจากปลายก๊อกน้ำที่จุดต่างๆ และมีการวัดคุณภาพน้ำดื่มปีละ
1 ครั้ง โดยเปรียบเทียบกับมาตรฐานของน้ำดื่มในภาชนะปิดสนิท
ซึ่งคุณภาพอยู่ในเกณฑ์มาตรฐานตลอดมา

4.  การใช้น้ำยาสเปรย์ฆ่าเชื้อโรคในระบบเครื่องปรับอากาศ

เนื่องด้วย ปัจจุบันมีปัญหาเกี่ยวกับการแพร่ระบาดของเชื้อโรคไข้หวัดใหญ่สายพันธุ์ใหม่ 2009
เป็นอย่างมาก นอกเหนือจากการใช้น้ำยาล้างทำความสะอาดคอยล์แอร์,
การล้างท่อส่งลมเย็นของเครื่องปรับอากาศ และการตรวจสอบคุณภาพอากาศภายในศูนย์การค้า
เป็นประจำทุกปีแล้ว ทางศูนย์การค้า MBK Center ได้มีมาตรการเพิ่มเติมคือ

  4.1 การใช้น้ำยาสเปรย์ฆ่าเชื้อโรคภายในเครื่องปรับอากาศหลังการล้างเครื่องปรับอากาศ
  เป็นการช่วยลดการสะสมของเชื้อโรคต่างๆ ที่สะสมในคอยล์แอร์, ช่องแอร์ หรือส่วนต่างๆ ได้

  4.2 การติดตั้งเจลฆ่าเชื้อโรคภายในเครื่องปรับอากาศ
  ให้เจลฆ่าเชื้อโรคระเหยแบบต่อเนื่องตลอดเวลา
  เพื่อเป็นการฆ่าเชื้อโรคที่ลอยในอากาศได้อย่างมีประสิทธิภาพ และต่อเนื่อง

  4.3 การอบโอโซนฆ่าเชื้อโรคภายในพื้นที่ส่วนกลาง และในเครื่องปรับอากาศ เป็นการช่วยลด
  การสะสมของเชื้อต่างๆ ที่สะสมในคอยล์แอร์, ช่องแอร์ หรือส่วนต่างๆ ได้

จากมาตรการดังกล่าว ทางศูนย์การค้า ทำเพื่อลดสาเหตุของการแพร่ระบาดของโรค
และเป็นการสร้างความมั่นใจให้กับลูกค้าที่มาใช้บริการภายในศูนย์การค้า

5.  ปรับปรุงประสิทธิภาพเครื่องทำน้ำเย็น (Chiller)

ปัจจุบันศูนย์การค้า MBK Center ได้ดำเนินการปรับปรุงระบบปรับอากาศครั้งใหญ่
โดยมีการเปลี่ยนเครื่องทำน้ำเย็น (Chiller) เก่าจำนวน 8 เครื่องที่ใช้งานมานานกว่า 24 ปี
เป็นเครื่องทำน้ำเย็นรุ่นใหม่ที่มีประสิทธิภาพสูง ประหยัดพลังงานไฟฟ้า
โดยได้ดำเนินการติดตั้งเสร็จสิ้นเมื่อเดือนเมษายน 2553 ทำให้ทางศูนย์การค้า
สามารถประหยัดการใช้พลังงานไฟฟ้าในเดือนพฤษภาคม 2553 ได้ 455,000 หน่วย
และคาดว่าจะสามารถประหยัดการใช้พลังงานไฟฟ้าได้ถึง 6 ล้านหน่วยต่อปี
เพื่อเป็นการตอบสนองของภาครัฐบาล ในเรื่องการอนุรักษ์พลังงานได้เป็นอย่างดี ยิ่งไปกว่านั้น
เครื่องทำน้ำเย็นรุ่นใหม่จะช่วยรักษาสิ่งแวดล้อม ในเรื่องลดการปล่อย

6.  โครงการเพื่อสิ่งแวดล้อมในอนาคต

ปัจจุบันศูนย์การค้า MBK Center ให้ความสำคัญกับการลดผลกระทบด้านสิ่งแวดล้อม
จึงได้มีโครงการที่เป็นมิตรต่อสิ่งแวดล้อม จำนวน 2 โครงการ คือ

1.  โครงการนำร่องเพื่อเพิ่มประสิทธิภาพการใช้พลังงาน และลดการปล่อยก๊าซเรือนกระจก
    โดยได้ติดตั้งอุปกรณ์ประหยัดพลังงานระบบไฟฟ้าแสงสว่าง (เครื่อง AVR : Autometic
    Voltage Regulator) ทั้งนี้ในปี 2555 ศูนย์การค้า MBK Center
    สามารถลดการใช้พลังงานไฟฟ้าแสงสว่างในส่วนกลางทางเดิน ลงได้ 430,669.42
    หน่วยต่อปี ซึ่งจากการลดการใช้พลังงานดังกล่าว ทำให้ ศูนย์การค้า MBK Center
    สามารถเข้าร่วมโครงการขาย Carbon Credit ขององค์การบริหารจัดการก๊าซเรือนกระจก
    (องค์การมหาชน) ในปี 2555

(“Carbon Credit หมายถึง ก๊าซที่เป็นตัวทำให้ปฏิกิริยาเรือนกระจกต่างๆ
ที่แต่ละโรงงานหรืออาคารสามารถลดได้ จะถูกตีราคาเป็นเงิน
ก่อนจะถูกขายเป็นเครดิตไปยังประเทศที่พัฒนาแล้ว”)

2.  โครงการปรับปรุงประสิทธิภาพมอเตอร์ปั๊มน้ำระบายความร้อน และมอเตอร์ปั๊มน้ำเย็น
    ประสิทธิภาพสูง จำนวน 38 ชุดที่ใช้งานมานานกว่า 25 ปี
    ซึ่งทำหน้าที่ควบคุมการจ่ายปริมาณน้ำระบายความร้อน
    และน้ำเย็นของระบบปรับอากาศในศูนย์การค้า MBK Center
    เพื่อลดการใช้พลังงานไฟฟ้าในอาคาร
    ซึ่งคาดว่าจะมีการปรับปรุงประสิทธิภาพมอเตอร์ปั๊มดังกล่าวให้แล้วเสร็จภายในปี 2556

7.  รายจ่ายการลงทุนในการควบคุมสิ่งแวดล้อม

รายจ่ายการลงทุนในการควบคุมสิ่งแวดล้อมในช่วง 5 ปีที่ผ่านมา
มีค่าใช้จ่ายในการดำเนินการเพื่อสิ่งแวดล้อม ดังนี้

-   ค่าใช้จ่ายของระบบบำบัดน้ำเสีย และระบบ Recycle

(ข้อมูลสิ้นสุด ณ วันที่ 31 ธันวาคม 2555) (หน่วย : บาท)

  ------ --------------- ----------- ----------- --------- ----------- --------- -----------
  ปี      ระบบบำบัดน้ำเสีย                           ระบบ                            รวม
                                                 Recycle                         

         ค่าไฟฟ้า          ค่าซ่อมบำรุง   รวม         ค่าไฟฟ้า    ค่าซ่อมบำรุง   รวม       

  2551   2,972,210       1,220,311   4,192,521   146,653   139,400     286,053   4,478,574

  2552   3,325,403       1,730,341   5,055,744   114,720   180,917     295,637   5,351,381

  2553   3,475,525       1,789,027   5,264,552   125,082   243,846     368,928   5,633,480

  2554   3,237,825       2,275,174   5,512,999   174,500   149,238     323,738   5,836,737

  2555   3,142,922       2,662,847   5,805,769   72,030    273,197     345,227   6,150,996
  ------ --------------- ----------- ----------- --------- ----------- --------- -----------

-   ค่าใช้จ่ายของระบบปรับอากาศ และระบบระบายอากาศ

ได้แก่ การปรับสภาพอากาศ, การใช้เจล และน้ำยาฆ่าเชื้อโรคในระบบปรับอากาศ,
อบโอโซนฆ่าเชื้อโรค และเพิ่มความถี่ในการทำความสะอาดเครื่องส่งลมเย็น

(หน่วย : บาท)

+-----+--------+-------+------+----------+-------+--------+---------+
| ปี   | ระบบปร |       |      |          |       | ระ     | รวม     |
|     | ับอากาศ |       |      |          |       | บบระบา |         |
|     |        |       |      |          |       | ยอากาศ |         |
+-----+--------+-------+------+----------+-------+--------+---------+
|     | ค่าตร   | ค่าเจล | ค    | ค        | ค่าเป  | ค      |         |
|     | วจคุณภา | และน้ำ | ่าอบโ | ่าทำความส | ลี่ยนเค | ่าปรับปร |         |
|     | พอากาศ | ยาฆ่าเ | อโซน | ะอาดเครื่อ | รื่องทำ | ุงเครื่อง |         |
|     |        | ชื้อโรค | ฆ่าเช | งส่งลมเย็น | น้ำเย็น | Air To |         |
|     | และเชื้อ |       | ื้อโรค | และท่อ    |       | Air    |         |
|     | Legion |       |      | DUC      |       |        |         |
|     | Ella   |       |      | Tส่วนกลาง |       |        |         |
+-----+--------+-------+------+----------+-------+--------+---------+
| 2   | 2      | 34    | -    | 1        | -     | -      | 1,      |
| 551 | 69,640 | 2,400 |      | ,033,000 |       |        | 645,040 |
+-----+--------+-------+------+----------+-------+--------+---------+
| 2   | 1      | 17    | 205  | 516,500  | -     | 4,6    | 5,      |
| 552 | 36,960 | 1,200 | ,440 |          |       | 54,500 | 684,600 |
+-----+--------+-------+------+----------+-------+--------+---------+
| 2   | 2      | 6     | -    | 737,000  | 99,00 | -      | 100,    |
| 553 | 61,600 | 0,000 |      |          | 0,000 |        | 058,600 |
+-----+--------+-------+------+----------+-------+--------+---------+
| 2   | 84,000 | 2     | -    | 716,220  | -     | -      | 827,320 |
| 554 |        | 7,100 |      |          |       |        |         |
+-----+--------+-------+------+----------+-------+--------+---------+
| 2   | 2      | 3     | -    | 2,28     | -     | -      | 2,590   |
| 555 | 80,340 | 0,446 |      | 0,078.80 |       |        | ,864.80 |
+-----+--------+-------+------+----------+-------+--------+---------+

8.  ผลการปฏิบัติงาน ตั้งแต่ปี 2551 – ปัจจุบัน

  8.1 ศูนย์การค้า MBK Center สามารถบำบัดน้ำเสียได้คุณภาพตามมาตรฐานอาคารประเภท ก.

  (8 Parameters) ทุกพารามิเตอร์ ตั้งแต่ปี 2550 เป็นต้นมา

  8.2 การตรวจวัดคุณภาพน้ำประปาและน้ำดื่ม
  ได้ตามมาตรฐานน้ำดื่มในภาชนะบรรจุปิดสนิททุกพารามิเตอร์
  และไม่มีการปนเปื้อนของจุลินทรีย์ที่ทำให้เกิดโรคทางเดินอาหาร

  8.3 การตรวจวัดคุณภาพน้ำในระบบ Cooling Tower ไม่พบเชื้อจุลินทรีย์ Legion Ella
  ในระบบปรับอากาศ

  9. ข้อพิพาทเกี่ยวกับสิ่งแวดล้อม

  - ไม่มี –

ลักษณะการประกอบธุรกิจของศูนย์การค้าอื่นๆ

สำหรับศูนย์การค้าอื่นๆ ที่ดำเนินกิจการโดย MBK บริษัทย่อย และบริษัทร่วมของ MBK ได้แก่

1)  ศูนย์การค้าพาราไดซ์ พาร์ค (ชื่อเดิมศูนย์การค้า “เสรีเซ็นเตอร์”) ดำเนินกิจการโดย MBK
    และบริษัท สยามพิวรรธน์ จำกัด ซึ่งมีฐานะเป็นบริษัทร่วมของ MBK

2)  เดอะ ไนน์ เซ็นเตอร์ ดำเนินกิจการโดย MBK

3)  บริษัท กลาสเฮ้าส์ บิลดิ้ง จำกัด

4)  บริษัท กลาสเฮ้าส์ รัชดา จำกัด

1) ศูนย์การค้าพาราไดซ์ พาร์ค “Paradise Park”

(1) ลักษณะผลิตภัณฑ์หรือบริการ

ศูนย์การค้าพาราไดซ์ พาร์ค ประกอบธุรกิจ ศูนย์การค้าแบบให้เช่าระยะสั้นและระยะยาว
โดยมุ่งเน้นการบริหารให้เกิดรายได้จากการให้เช่าพื้นที่เปิดร้านค้าของผู้ประกอบการ
รายได้จากการให้เช่าติดตั้งป้ายโฆษณา รายได้จากการจัดกิจกรรมเปิดตัวสินค้า และอื่นๆ
หัวใจสำคัญของการบริหารงานจึงมุ่งเน้นให้ศูนย์การค้าพาราไดซ์ พาร์ค
เป็นที่นิยมของผู้ใช้บริการในระยะเวลาอันรวดเร็วและต่อเนื่อง
รวมถึงการสร้างสัมพันธภาพที่ดีกับผู้ประกอบการที่เป็นผู้เช่าทั้งรายเล็ก
และรายใหญ่ให้สามารถประกอบธุรกิจที่มีผลประกอบการดี
ซึ่งจะส่งผลต่ออัตราค่าเช่าที่จะสามารถปรับสูงขึ้นในรอบต่อสัญญาต่อๆ
ไปเพื่อเพิ่มรายได้ของศูนย์การค้าในระยะยาว

2.  การตลาดและภาวะการแข่งขัน

  1 การจำหน่ายและช่องทางการจำหน่ายของธุรกิจศูนย์การค้า

ลักษณะการหาผู้เช่าของพาราไดซ์ พาร์ค เน้นการคัดเลือกสินค้าและร้านค้าที่ตรงตาม Concept
หรือการจัดโซนนิ่งของศูนย์การค้า ซึ่งประกอบด้วย กลุ่มธุรกิจอาหาร แฟชั่น ธนาคาร
สถาบันการศึกษา ไอทีและมือถือ เครื่องสำอาง คลินิกความงาม จิวเวลรี่ กลุ่มงานบริการ
ธุรกิจสัตว์เลี้ยง และอื่นๆ โดยจะดำเนินการคัดเลือกร้านค้าที่เป็นแบรนด์ชั้นนำ มีคุณภาพของสินค้า
และบริการระดับมาตรฐาน หรือเหนือความมาตรฐานในธุรกิจนั้นๆ

  2 สภาพการแข่งขันของธุรกิจศูนย์การค้า

ปี 2555 มีศูนย์การค้าเปิดใหม่ในย่านกรุงเทพฝั่งตะวันออกซึ่งอยู่ไม่ห่างจากศูนย์การค้าพาราไดซ์
พาร์คมากนัก จำนวน 2 โครงการ ได้แก่ ศูนย์การค้าเมกาบางนา (Mega Bangna)
ตั้งอยู่บนถนนบางนา กม.8 ซึ่งเปิดตัวอย่างเป็นทางการเมื่อวันที่ 5 พฤษภาคม 2555
เป็นศูนย์การค้าแนวราบที่มีขนาดใหญ่ที่สุดในภาคพื้นเอเชียตะวันออกเฉียงใต้
โดยมีศูนย์จำหน่ายเฟอร์นิเจอร์ขนาดใหญ่ที่เป็นตัวดึงดูดที่สำคัญคือ อิเกีย (IKEA)
ซึ่งเป็นศูนย์รวมสินค้าเกี่ยวกับบ้าน, ซุปเปอร์มาร์เก็ต, ห้างสรรพสินค้า, ร้านอาหาร,
แหล่งรวมแฟชั่นแบนด์เนม และแหล่งรวมความบันเทิงครบวงจรของเครือเมเจอร์
ซึ่งถือเป็นคู่แข่งที่สำคัญที่ทำให้ตลาดศูนย์การค้าในย่านนี้เกิดการแข่งขันอย่างเต็มรูปแบบ นอกจากนี้
ศูนย์การค้าอีกหนึ่งแห่งที่เพิ่งเปิดตัวอย่างเป็นทางการเมื่อวันที่ 1 พฤศจิกายน 2555 คือ ธัญญะ
ช้อปปิ้ง พาร์ค (Thanya Shopping Park) ตั้งอยู่บนถนนศรีนครินทร์
เป็นศูนย์การค้าแนวราบขนาดเล็กที่เน้นความหลากหลายของธุรกิจขนาด SME
ถือเป็นอีกหนึ่งโครงการที่มาช่วยเพิ่มสีสันการแข่งขันของธุรกิจในย่านนี้ นอกเหนือจากคู่แข่งเดิมอย่าง
ซีคอนสแควร์ และเซ็นทรัลบางนา และในช่วง 2-3 ปีข้างหน้า
มีศูนย์การค้าที่เปิดบริการเพิ่มเติมบริเวณแยกบางนาตามการขยายเส้นทางของรถไฟฟ้า BTS ดังนั้น
แต่ละศูนย์การค้าจึงจำเป็นต้องมีตำแหน่งทางการตลาดของศูนย์การค้า ที่ชัดเจน
และมีกลุ่มเป้าหมายหรือลูกค้าประจำของศูนย์การค้า
เพื่อรักษาส่วนแบ่งทางการตลาดของตนเองให้เหมาะสม และอยู่รอดท่ามกลางการแข่งขันที่รุนแรง

  (3) การจัดหาผลิตภัณฑ์หรือบริการ

 1 ลักษณะการจัดให้ได้มาซึ่งผลิตภัณฑ์เพื่อจำหน่าย

  -ไม่มี-

2 การดำเนินการเพื่อลดผลกระทบเกี่ยวกับสิ่งแวดล้อม

  1. การบำบัดน้ำทิ้งจากอาคาร

ศูนย์การค้า พาราไดซ์ พาร์ค ได้ใช้ระบบบำบัดน้ำเสียแบบ Activated Sludge, AS
สำหรับอาคาร 1 และระบบบำบัดน้ำเสียแบบ Sequencing Batch Reactor, SBR
สำหรับอาคาร 2 และอาคาร 3 ตั้งแต่หลังการปรับปรุงศูนย์การค้า เมื่อเดือนมิถุนายน 2553
ซึ่งการใช้ระบบบำบัดน้ำเสียทั้ง 2 แบบดังกล่าว
เพื่อให้เหมาะสมกับปริมาณน้ำเสียที่เกิดขึ้นในแต่ละอาคาร โดยอาคาร 1 มีปริมาณน้ำเสีย 500
ลูกบาศก์เมตรต่อวัน สำหรับอาคาร 2 และ อาคาร 3 มีปริมาณน้ำเสีย 1,500 ลูกบาศก์เมตรต่อวัน

ในการดำเนินงานควบคุมดูแลระบบบำบัดน้ำเสียนั้น ศูนย์การค้า พาราไดซ์ พาร์ค
มีการจดบันทึกและรายงานผลการปฏิบัติอย่างต่อเนื่อง
พร้อมทั้งมีการเก็บตัวอย่างน้ำส่งห้องปฏิบัติการเป็นประจำทุกเดือน เพื่อตรวจสอบคุณภาพน้ำ
ซึ่งสามารถบำบัดน้ำเสียได้ตามมาตรฐานอาคารประเภท ก. (อ้างอิง
พระราชบัญญัติส่งเสริมและรักษาคุณภาพสิ่งแวดล้อม พ.ศ. 2535)

1.  กากของเสียที่เกิดขึ้นจากกระบวนการบำบัดน้ำเสีย

ปริมาณกากของเสียทั้ง 3 อาคาร มีปริมาณรวม 500 กิโลกรัมต่อสัปดาห์
โดยทางศูนย์การค้าได้จ้างผู้รับเหมาให้ดำเนินการขนย้ายเพื่อนำไปทิ้งให้ถูกสุขลักษณะต่อไป

2.  คุณภาพอากาศภายนอกอาคาร เนื่องจากใช้ในระบบ Cooling Tower

ระบบ Cooling Tower ซึ่งเป็นส่วนหนึ่งของระบบทำน้ำเย็นเพื่อส่งลมเย็นภายในศูนย์การค้า
ซึ่งฝ่ายวิศวกรรมได้มีการเฝ้าระวังในเรื่องการปนเปื้อนของ Bacteria ที่ชื่อว่า Legionella
ในระบบ จึงมีการเก็บตัวอย่างน้ำจาก Cooling Tower ส่งห้องปฏิบัติการ เพื่อตรวจหา
Legionella Bateria จำนวน 3 ครั้งต่อปี

3.  คุณภาพอากาศภายในอาคาร

ศูนย์การค้าพาราไดซ์ พาร์ค ได้ดำเนินการเพื่อปรับปรุงคุณภาพสิ่งแวดล้อมภายในอาคาร
โดยการออกแบบให้มีระบบเติมอากาศจากภายนอกเข้าสู่ภายในอาคาร
และจัดให้มีการล้างทำความสะอาดท่อส่งลมเย็น ในพื้นที่ส่วนกลางและร้านค้า เพื่อกำจัดฝุ่นละออง
แบคทีเรีย และเชื้อโรคต่าง ๆ ที่สะสมอยู่ในท่อส่งลมเย็น เพื่อปรับปรุงคุณภาพอากาศภายในอาคาร
โดยมีแผนดำเนินการทุก 3 ปี

4.  คุณภาพน้ำประปาในอาคาร

ศูนย์การค้า พาราไดซ์ พาร์ค ได้ดำเนินการตรวจวัดคุณภาพน้ำประปาตามจุดต่างๆ ของอาคาร
และเปรียบเทียบกับค่ามาตรฐานของน้ำดื่ม โดยมีแผนในการตรวจวัด ทุก 12 เดือน

  2 . การกำกับดูแลจากส่วนราชการด้านสิ่งแวดล้อม

หน่วยงานราชการที่เกี่ยวข้องที่ทำหน้าที่ควบคุมดูแลให้เจ้าของอาคารดำเนินการเกี่ยวกับผลกระทบต่อสิ่งแวดล้อมอันเกิดจากกิจกรรมของอาคาร
ให้เป็นไปตามมาตรฐาน และข้อกำหนดการควบคุมอาคาร หน่วยงานราชการที่ศูนย์การค้า พาราไดซ์
พาร์ค ได้ร่วมปฏิบัติงานด้วย ได้แก่

1.  กรมควบคุมมลพิษ กระทรวงวิทยาศาสตร์ เทคโนโลยี และสิ่งแวดล้อม

2.  กรมอนามัย กระทรวงสาธารณสุข

3.  กองควบคุมคุณภาพน้ำ กรุงเทพมหานคร

  3. โครงการเพื่อสิ่งแวดล้อมในอนาคต

ศูนย์การค้าพาราไดซ์ พาร์ค ได้ดำเนินการติดตั้งอุปกรณ์ INVERTER
เพื่อประหยัดพลังงานเครื่องเติมอากาศร้านอาหารภายในศูนย์การค้าเสร็จเรียบร้อยแล้ว
พร้อมเริ่มใช้งานในเดือนพฤศจิกายน 2555 ซึ่งสามารถประหยัดพลังงานไฟฟ้าได้ 28,590
หน่วยต่อเดือน และคาดว่าจะสามารถพลังงานไฟฟ้าได้ 346,800 หน่วยต่อปี
นอกจากนี้ดำเนินการติดตั้งอุปกรณ์ปรับลดแรงดัน VOLTAGE REGULATOR จำนวน 3 เครื่อง
ซึ่งคาดว่าจะสามารถประหยัดพลังงานไฟฟ้าได้ 280,000 หน่วยต่อปี
เพื่อเป็นการตอบสนองของภาครัฐบาลเรื่องการอนุรักษ์พลังงาน
อีกทั้งยังช่วยลดมลพิษที่ไปทำลายชั้นบรรยากาศของโลกจากการผลิตกระแสไฟฟ้าอีกด้วย

  2) ศูนย์การค้า เดอะไนน์ เซ็นเตอร์

(1) ลักษณะผลิตภัณฑ์หรือบริการ

ศูนย์การค้า เดอะไนน์ เซ็นเตอร์ ประกอบธุรกิจให้เช่าพื้นที่ภายในศูนย์การค้า ประกอบด้วย

-   พื้นที่สำนักงาน 8,979 ตารางเมตร

-   พื้นที่ค้าปลีก 12,131 ตารางเมตร

(2) การตลาดและภาวะการแข่งขัน

  1 การจำหน่ายและช่องทางการจำหน่ายของธุรกิจศูนย์การค้า

การขายพื้นที่เช่าภายในศูนย์การค้าเดอะไนน์ เซ็นเตอร์
ใช้วิธีการเสนอขายพื้นที่โดยตรงกับกลุ่มผู้เช่าเป้าหมายที่เป็นร้านค้า
โดยคัดเลือกร้านค้าที่จำหน่ายสินค้าหรือบริการ
ที่สามารถดึงดูดผู้ใช้บริการให้เข้ามาใช้บริการในศูนย์การค้า

  2 สภาพการแข่งขันของธุรกิจศูนย์การค้า

1. คู่แข่งทางตรง

ไม่มี (เนื่องจากในรัศมี 10 กิโลเมตรไม่มีศูนย์การค้ารูปแบบคอมมูนิตี้มอลล์)

2. คู่แข่งทางอ้อม

ภาวะการตลาดของศูนย์การค้าบริเวณใกล้เคียง คือ ศูนย์การค้าเซ็นทรัลพระรามเก้า
ศูนย์การค้าขนาดใหญ่ในเครือเซ็นทรัล ตั้งอยู่บริเวณสี่แยกรัชดาภิเษก ห่างจากศูนย์การค้า ประมาณ
8 กิโลเมตรโดยผู้ใช้บริการหลักจะเป็นผู้ใช้บริการที่มาจากถนนรัชดาภิเษก
ส่วนผู้ใช้บริการบริเวณถนนพระรามเก้า ที่เป็นกลุ่มลูกค้าเป้าหมายของเดอะไนน์ฯ นั้น
เน้นการเดินทางที่สะดวก ซึ่งการไปใช้บริการที่อื่นอาจต้องประสบปัญหาด้านการจราจรที่ติดขัด
ดังนั้นผู้ใช้บริการย่านพระรามเก้า รามคำแหง ศรีนครินทร์
และสวนหลวงจึงยังคงมาใช้บริการที่ศูนย์การค้าเดอะไนน์ฯ อย่างต่อเนื่อง
จึงทำให้การเปิดตัวศูนย์การค้าเซ็นทรัลพระรามเก้าไม่มีผลกระทบต่อจำนวนผู้ใช้บริการของศูนย์การค้า
เดอะไนน์ฯ มากนัก

3. การเข้ามาของคู่แข่งขันรายใหม่

  ศูนย์การค้าธัญญะ ช้อปปิ้ง พาร์ค บริหารงานโดยกลุ่มธนิยะ ที่ตั้งอยู่บนถนนศรีนครินทร์
  แหล่งช้อปปิ้งใกล้บ้านในบรรยากาศธรรมชาติ ซึ่งเป็นคอมมูนิตี้มอลล์
  เปิดให้บริการอย่างเป็นทางการเมื่อวันที่ 1 พฤศจิกายน 2555 ด้วยระยะทางห่างกันประมาณ 7
  กิโลเมตร และความแตกต่างของการวางตำแหน่งทางการตลาดที่แตกต่างกัน
  จึงไม่ใช่คู่แข่งขันทางตรงของศูนย์การค้าเดอะไนน์ฯ อย่างไรก็ตามศูนย์การค้าเดอะไนน์ฯ
  ได้กำหนดกลยุทธ์การแข่งขัน
  และตำแหน่งทางการตลาดให้เป็นศูนย์การค้าที่มีความแตกต่างจากศูนย์การค้าอื่นๆ ด้วยแนวคิด
  Tropical Village เน้นความเป็นธรรมชาติ ความเขียวขจี และความร่มรื่นให้แก่ผู้ใช้บริการ
  อีกทั้งสามารถปรับเปลี่ยนการใช้งานได้หลากหลาย
  ด้วยรูปแบบการตกแต่งและการให้บริการที่เน้นความสะดวกสบาย พร้อมกันนี้
  ยังสร้างสรรค์ให้เป็นสถานที่พักผ่อน ศูนย์รวมกิจกรรม และความสุขสำหรับทุกคนในครอบครัว
  ด้วยลานกิจกรรมขนาดใหญ่ที่จะมีการจัดกิจกรรมที่น่าสนใจสำหรับคนทุกวัย
  รวมถึงการดำเนินกิจกรรมการตลาดที่ต่อเนื่องตลอดทั้งปี
  ประกอบกับร้านค้าที่ตอบสนองของทุกไลฟ์สไตล์ ทุกช่วงอายุ กว่า 80 ร้านค้า
  ทั้งร้านอาหารที่มีชื่อเสียง ร้านค้า และบริการที่น่าสนใจหลากหลาย อาทิ ธนาคาร
  โรงเรียนเสริมทักษะ อุปกรณ์ตกแต่งบ้าน อุปกรณ์กีฬา สปา ร้านเสริมความงาม แฟชั่น
  และบริการต่างๆ อีกทั้ง ยังเพิ่มเติมในส่วนของตลาดเสรีมาร์เก็ต
  ที่ช่วยเติมเต็มในเรื่องความหลากหลายของอาหารคุณภาพระดับพรีเมี่ยม เดอะไนน์ฯ
  ตระหนักถึงการอำนวยความสะดวกด้วยที่จอดรถ กว่า 800 คัน การรักษาความปลอดภัย
  และระบบ CCTV ด้วยทำเลบนถนนพระรามเก้า ซึ่งมีศักยภาพ และจากเหตุผลข้างต้นเชื่อมั่นได้ว่า
  แนวคิดของศูนย์การค้า สามารถตอบรับความต้องการของกลุ่มผู้ใช้บริการ
  ให้เข้าใช้บริการอย่างต่อเนื่อง ถือเป็นจุดนัดพบที่มีความโดดเด่นในกรุงเทพฯ ฝั่งตะวันออก

4. สภาพแวดล้อมภายใน

  ศูนย์การค้าเดอะไนน์ เซ็นเตอร์ ตั้งอยู่บนถนนพระรามเก้า ทิศใต้ติดถนนพระรามเก้า
  ทิศตะวันออกติดซอยพระรามเก้า 41 ประกอบด้วย 9 อาคาร 2 รูปแบบ คือ
  การให้บริการพื้นที่ค้าปลีก และพื้นที่สำนักงาน ในส่วนของพื้นที่ค้าปลีกประกอบด้วยร้านค้ากว่า 80
  ร้านค้า หลากหลายธุรกิจจากผู้ประกอบการมืออาชีพ อาทิ ร้านอาหาร กาแฟ เบเกอรี่
  บริการต่างๆ โรงเรียน และสถาบันการศึกษา ความงาม
  ลานกิจกรรมที่ออกแบบมาให้สามารถจัดกิจกรรมการตลาดได้หลากหลายประเภทในทุกฤดูกาล
  พร้อมด้วยที่จอดรถสะดวกสบาย โดยเน้นการคัดสรรร้านอาหารที่โดดเด่น
  ในเรื่องรสชาติการตกแต่งร้าน และการสร้างบรรยากาศที่ประทับใจให้กับผู้ที่มาใช้บริการ
  โดยสอดคล้องกับผลวิจัยเชิงสำรวจจากศูนย์วิจัยเอแบค นวัตกรรมทางสังคม การจัดการ
  และธุรกิจ เรื่อง สำรวจพฤติกรรม และความคิดเห็นของคนกรุงเทพฯ ที่มีต่อคอมมูนิตี้ มอลล์
  (Community Mall) ซึ่งผลการวิจัยพบว่าผู้ที่พักอาศัยในเขตกรุงเทพมหานครใช้บริการคอมมูนิตี้
  มอลล์ อย่างน้อยเดือนละ1 ครั้ง เพื่อรับประทานอาหาร และใช้เป็นแหล่งนัดพบปะสังสรรค์
  โดยให้เหตุผลที่เลือกไปคอมมูนิตี้ มอลล์ เนื่องจากเป็นห้างใกล้บ้าน
  ซึ่งเป็นการให้ความสำคัญมากกว่าการมีสินค้าและบริการครบครัน
  และทันสมัยสอดคล้องกับการตัดสินใจของผู้ใช้บริการที่เลือกใช้บริการ เนื่องจาก คอมมูนิตี้มอลล์
  ตั้งอยู่ในทำเลที่เหมาะสมเดินทางสะดวก

คอมมูนิตี้ มอลล์ ไม่ได้มีภาพลักษณ์ในเรื่องการเป็นแหล่งช้อปปิ้ง
ที่โดดเด่นเหนือไปกว่าห้างสรรพสินค้า หรือศูนย์การค้าขนาดใหญ่ ไม่ว่าจะเป็นสินค้าอุปโภคบริโภค
หรือสินค้าแฟชั่นต่างๆ เช่น เสื้อผ้า กระเป๋า รองเท้า เครื่องประดับ อย่างไรก็ตาม คอมมูนิตี้
มอลล์ กลับมีภาพลักษณ์ที่โดดเด่นกว่าห้างสรรพสินค้า หรือศูนย์การค้าขนาดใหญ่
ในเรื่องการเป็นแหล่งนัดพบปะสังสรรค์ และแหล่งรับประทานอาหาร

ภายหลังเปิดบริการครบ 1 ปี ในเดือนสิงหาคม 2555 ศูนย์การค้าเดอะไนน์ เซ็นเตอร์ จัดงาน
“First year anniversary” ขึ้น
ทั้งนี้จากปริมาณการเข้าใช้บริการในระหว่างระยะเวลาการจัดงานเฉลิมฉลองตั้งแต่วันที่ 9 สิงหาคม
2555 ถึงวันที่ 9 กันยายน 2555
พบว่ามีจำนวนผู้ใช้บริการมากขึ้นเมื่อเทียบกับช่วงเวลาเดียวกันของปี 2554
ทำให้หลังจากงานมีผู้จัดงาน, ผู้สนใจพื้นที่เช่า และสื่อมวลชนให้ความสนใจเข้ามาจัดกิจกรรมต่างๆ
ในศูนย์การค้าเดอะไนน์ เซ็นเตอร์อย่างต่อเนื่อง และด้วยความร่มรื่นเป็นธรรมชาติ
การออกแบบสวยงามและตอบโจทย์กับความต้องการของคนในพื้นที่
และด้วยกิจกรรมการตลาดที่เน้นประสบการณ์ใหม่
พร้อมทั้งการปรับปรุงพื้นที่ส่วนกลางให้มีสีสันตามเทศกาลต่างๆ ทำให้เดอะไนน์
เซ็นเตอร์มีความพร้อมที่จะรองรับกำลังซื้อของผู้บริโภคในย่านกรุงเทพฯ ฝั่งตะวันออก
และเป็นแหล่งนัดพบแห่งใหม่ที่ตอบรับทุกไลฟ์สไตล์
หลากหลายกิจกรรมในวันพักผ่อนภายใต้บรรยากาศที่คุณสัมผัสได้

  (3) การจัดหาผลิตภัณฑ์หรือบริการ

 1 ลักษณะการจัดให้ได้มาซึ่งผลิตภัณฑ์เพื่อจำหน่าย

  -ไม่มี-

2 การดำเนินการเพื่อลดผลกระทบเกี่ยวกับสิ่งแวดล้อม

การดูแลรักษาสิ่งแวดล้อมและแนวปฏิบัติที่ดำเนินการในปัจจุบัน

ศูนย์การค้าเดอะไนน์ฯ ตระหนักถึงการเปลี่ยนแปลงของสิ่งแวดล้อมที่อาจเกิดขึ้น
หรืออาจส่งผลกระทบต่อผู้พักอาศัยบริเวณรอบศูนย์การค้า เพื่อเป็นการเตรียมการควบคุม ป้องกัน
และแก้ไข เดอะไนน์ฯ ได้วางระบบบำบัดน้ำเสียที่ได้มาตรฐานก่อนปล่อยลงสู่ท่อระบายน้ำสาธารณะ
และกำหนดแผนงานป้องกันสัตว์พาหะภายในศูนย์การค้า เพื่อไม่ให้ส่งผลกระทบต่อชุมชน
และยังเป็นการปฏิบัติตามหลักการกำกับดูแลกิจการที่ดี

3) บริษัท กลาสเฮ้าส์ บิลดิ้ง จำกัด

(1) ลักษณะผลิตภัณฑ์หรือบริการ

บริษัท กลาสเฮ้าส์ บิลดิ้ง จำกัด จดทะเบียนครั้งแรก เมื่อวันที่ 16 มิถุนายน 2531 โดยใช้ชื่อ
บริษัท พี เอสเตท จำกัด และได้จดทะเบียนเปลี่ยนชื่อเป็น บริษัท บ้านฉาง กลาสเฮ้าส์ จำกัด
เมื่อวันที่ 21 สิงหาคม 2535 และครั้งสุดท้ายได้เปลี่ยนชื่อเป็นบริษัท กลาสเฮ้าส์ บิลดิ้ง จำกัด
เมื่อวันที่ 27 กรกฎาคม 2543 จนถึงปัจจุบัน ก่อตั้งมาเป็นระยะเวลาประมาณ 24 ปี โดยบริษัท
เอ็ม บี เค จำกัด (มหาชน) ได้เข้ามาถือหุ้นในสัดส่วน 99.99% เมื่อวันที่ 25 พฤษภาคม 2550
ทั้งนี้บริษัท กลาสเฮ้าส์ บิลดิ้ง จำกัด ประกอบธุรกิจ “ให้เช่าอสังหาริมทรัพย์”
ประเภทอาคารสำนักงานให้เช่าทั้งแบบเช่าระยะยาวและระยะสั้น รายได้หลักมาจากการให้เช่าพื้นที่
เพื่อเป็นที่ตั้งสำนักงานในการประกอบธุรกิจประเภทต่างๆ รวมถึงเป็นที่ตั้งสถานทูต ได้แก่
ประเทศอาร์เจนติน่า และประเทศเปรู และรายได้จากการให้บริการที่จอดรถยนต์
โดยหน้าที่หลักมุ่งเน้นด้านการบริหารจัดการการให้บริการแก่ผู้เช่าสำนักงาน ทั้งนี้
การบริหารจัดการธุรกรรมต่างๆ ได้ว่าจ้างให้บริษัท เอ็ม บี เค สแควร์ จำกัด
เป็นผู้ดำเนินการทั้งหมด

(2) การตลาดและภาวะการแข่งขัน

  1 การจำหน่ายและช่องทางการจำหน่ายของธุรกิจศูนย์การค้า

สภาวะอาคารสำนักงานให้เช่ามีการแข่งขันมากขึ้นทั้งในด้านราคา และเงื่อนไขการเช่า
ทำให้ผู้ประกอบการมีการเปรียบเทียบข้อมูลกับคู่แข่ง
ส่งผลให้มีอัตราการเช่าที่ผ่านมาเพิ่มขึ้นไม่มากนัก สำหรับแนวโน้มในปี 2556
คาดว่ามีความต้องการเช่าพื้นที่ขนาดเล็กของชาวต่างชาติซึ่งเป็นผู้ประกอบการรายใหม่อาจมีปริมาณเพิ่มขึ้น
ดังนั้น บริษัท กลาสเฮ้าส์ บิลดิ้ง จำกัด
จึงต้องจัดทำแผนในการจัดสรรขนาดพื้นที่เช่าให้ตรงตามความต้องการของลูกค้ามากขึ้น

  2 สภาพการแข่งขันของธุรกิจศูนย์การค้า

อาคารกลาสเฮ้าส์ บิลดิ้ง ตั้งอยู่เลขที่ 1 ถนนสุขุมวิท 25 คลองเตย กรุงเทพมหานคร
ลักษณะงานเป็นอาคารสำนักงานให้เช่า มีพื้นที่ให้เช่าประมาณ 15,000 ตารางเมตร
ให้เช่าพื้นที่สำหรับเป็นอาคารสำนักงาน พร้อมบริการงานระบบต่างๆ
การเดินทางสะดวกสบายสามารถเดินทางได้ทั้งรถเมล์บริการจาก ขสมก., รถไฟฟ้า BTS,
รถไฟใต้ดิน MRT หรือทางเรือด่วนคลองแสนแสบ (ท่าเรือประสานมิตร)
การแข่งขันในตลาดอาคารสำนักงานให้เช่าในบริเวณถนนสุขุมวิท แยกอโศก มีการแข่งขันสูง
เนื่องด้วยเป็นย่านธุรกิจที่มีชาวต่างชาติอาศัยอยู่เป็นจำนวนมาก
ซึ่งอาคารคู่แข่งขันในบริเวณใกล้เคียงนั้น ได้แก่ อาคารอินเตอร์เชนจ์ อาคารเอ็กซ์เชนจ์
อยู่ห่างออกไปประมาณ 300 เมตร และอาคารจัสมิน ซึ่งอยู่ติดกับอาคาร กลาสเฮ้าส์ ซึ่งทั้ง 3
อาคารเป็นอาคารสำนักงานให้เช่าที่เปิดใหม่มีรูปแบบที่ทันสมัยกว่านั้น
กลยุทธ์การแข่งขันของอาคารกลาสเฮ้าส์ คือเป็นอาคารที่มีขนาดของพื้นที่เช่าหลากหลาย
มีพื้นที่เช่าขนาดเล็กสุด 30 ตารางเมตร จนถึงพื้นที่ขนาดใหญ่ 411 ตารางเมตร
ซึ่งสามารถรองรับธุรกิจที่เริ่มต้นจนถึงธุรกิจขนาดใหญ่ เมื่อเทียบกับอาคารใกล้เคียงแล้ว
พื้นที่เช่าส่วนใหญ่จะเป็นพื้นที่ขนาดใหญ่ซึ่งไม่รองรับธุรกิจเล็กๆ ที่มีความต้องการใช้พื้นที่ที่ไม่ใหญ่มาก
อีกทั้งอาคารกลาสเฮ้าส์ ได้นำรูปแบบงานด้านการบริการของกลุ่มธุรกิจเอ็มบีเค
เข้ามาปรับปรุงและพัฒนาการให้บริการที่มีมาตรฐาน อาทิ งานด้านความสะอาด
งานด้านความปลอดภัย รวมถึงงานด้านซ่อมบำรุงงานระบบต่างๆ
ภายในอาคารให้มีคุณภาพและมาตรฐานเพื่อสร้างความเชื่อมั่นแก่ผู้เช่า
ให้เป็นอาคารที่น่าอยู่และมีการบริการที่ประทับใจ

  (3) การจัดหาผลิตภัณฑ์หรือบริการ

 1 ลักษณะการจัดให้ได้มาซึ่งผลิตภัณฑ์เพื่อจำหน่าย

  -ไม่มี-

2 การดำเนินการเพื่อลดผลกระทบเกี่ยวกับสิ่งแวดล้อม

บริษัท กลาสเฮ้าส์ บิลดิ้ง จำกัด ได้ตระหนักถึงความปลอดภัยสูงสุดของผู้อยู่อาศัย
และคำนึงถึงความรับผิดชอบต่อสิ่งแวดล้อม และชุมชน ดังนี้

-   ระบบประปา มีการตรวจสอบคุณภาพน้ำประปา และน้ำเสียทุกปี
    เพื่อความปลอดภัยของผู้ที่อยู่อาศัยภายในอาคาร

-   ระบบปรับอากาศ มีการตรวจการปนเปื้อนของเชื้อแบคทีเรียในระบบ Cooling Tower
    จำนวน 2 ครั้งต่อปี เพื่อตรวจหาเชื้อ Legionella bacteria ที่มีผลต่อระบบหายใจ

-   ระบบความปลอดภัย ติดตั้งอุปกรณ์ต่างๆ เพื่อความปลอดภัยดังนี้

-   ระบบดับเพลิงอัตโนมัติ เช่น Sprinkle System

-   ระบบสัญญาณเตือนเพลิงไหม้ทุกชั้น

-   ระบบท่อยืนที่เก็บน้ำสำรอง และหัวรับน้ำดับเพลิง

-   เครื่องดับเพลิงแบบมือถือ

-   ระบบไฟส่องสว่างฉุกเฉินในเส้นทางหนีไฟ

-   ระบบป้องกันฟ้าผ่า

-   แบบแปลนอาคารแสดงตำแหน่งห้องต่างๆ ที่โถงหน้าลิฟต์ทุกชั้น

-   ติดตั้งระบบควบคุมการแพร่กระจายของควันไม่ให้แพร่กระจายไปยังชั้นต่างๆ

4) บริษัท กลาสเฮ้าส์ รัชดา จำกัด

(1) ลักษณะผลิตภัณฑ์หรือบริการ

บริษัท กลาสเฮ้าส์ รัชดา จำกัด จดทะเบียนครั้งแรก เมื่อวันที่ 8 มิถุนายน 2533 โดยใช้ชื่อ บริษัท
โคราชธานี จำกัด และได้จดทะเบียนเปลี่ยนชื่อเป็น บริษัท กลาสเฮ้าส์ รัชดา จำกัด เมื่อวันที่ 30
กรกฎาคม 2553 จนถึงปัจจุบัน ก่อตั้งมาเป็นระยะเวลาประมาณ 22 ปี โดย บริษัท เอ็ม บี เค
จำกัด (มหาชน) ได้เข้ามาถือหุ้นในสัดส่วน 99.99% เมื่อวันที่ 1 กรกฎาคม 2548 ทั้งนี้ บริษัท
กลาสเฮ้าส์ รัชดา จำกัด ประกอบธุรกิจ “ให้เช่าอสังหาริมทรัพย์” ประเภทอาคารสำนักงานให้เช่า
โดยอาคารสำนักงานตั้งอยู่บริเวณถนนรัชดาภิเษก แนวรถไฟฟ้าใต้ดิน MRT ซึ่งมุ่งเน้นให้ผู้เช่า
เช่าเป็นสำนักงาน เพื่อใช้ในการดำเนินธุรกิจในด้านต่างๆ ทั้งนี้ มีการทำสัญญาทั้งระยะสั้น
และระยะยาว โดยมีผู้เช่ารายใหญ่เป็นธนาคาร นอกจากนี้ อาคารกลาสเฮ้าส์ รัชดา
ยังเปิดให้เช่าพื้นที่โดยรอบอาคารในการใช้เป็นพื้นที่สำหรับประมูลรถยนต์ และร้านค้าทั่วไป
รวมถึงยังให้เช่าพื้นที่กระจกโดยรอบอาคารในการเป็นพื้นที่สำหรับโฆษณา

(2) ตลาดและภาวะการแข่งขัน

  1 การจำหน่ายและช่องทางการจำหน่ายของธุรกิจศูนย์การค้า

ปัจจุบันอาคารกลาสเฮ้าส์ มีพื้นที่เช่าอาคารเต็ม 100% โดยผู้เช่าในอัตราส่วนร้อยละ 99%
เป็นธนาคารธนชาต และในขณะเดียวกันมีแน้วโน้มที่จะต่อสัญญาออกไปอีก 3 ปี แต่ทั้งนี้ บริษัทฯ
ได้มีการจัดทำเว็บไซต์เพื่อเผยแพร่และประชาสัมพันธ์ อาคารกลาสเฮ้าส์ รัชดา
เกี่ยวกับรายละเอียดต่างๆ เช่น ขนาดพื้นที่ พื้นที่ตัวอย่าง และพื้นที่ขายงานโฆษณา
เพื่อให้มีการเข้าถึงข้อมูลของผู้ที่ต้องการพื้นที่อาคารสำนักงาน ในโซนรัชดา

  2 สภาพการแข่งขันของธุรกิจศูนย์การค้า

ด้วยปัจจุบันอาคารกลาสเฮ้าส์ รัชดา
เป็นอาคารที่มีผู้เช่าเป็นธนาคารธนชาตเป็นหลักในอัตราส่วนร้อยละ 99
ซึ่งผู้เช่าวางอาคารกลาสเฮ้าส์ รัชดา เป็นอาคารสำหรับด้าน IT และศูนย์อบรบพนักงาน
ทำให้อาคารกลาสเฮ้าส์ รัชดา มีการจัดพื้นที่และการรักษาความปลอดภัยเป็นอย่างดี
อีกทั้งมีการบริการพนักงานที่เข้ามาอบรมโดยเฉพาะ

ภาวะการตลาด ในโซนถนนรัชดา ของอาคารกลาสเฮาส์ รัชดา
เริ่มมีการขยายตัวหาพื้นที่เช่าอาคารสำนักงานเพิ่มขึ้น เพื่อลดการแออัดในพื้นที่ระดับ A
อีกทั้งปัจจุบันมีการติดต่อสื่อสารที่สะดวก และการเดินทางที่ง่ายขึ้น รวมถึงมีการเปิดศูนย์การค้าต่างๆ
ในโซนถนนรัชดามากขึ้น และการเติบโตของที่อยู่อาศัยประเภทคอนโดมิเนียม ทำให้ในอนาคต
พื้นที่เช่าในถนน เส้นดังกล่าวคงมีความต้องการมากขึ้น

แต่ในขณะเดียวกันนั้น
ถนนเส้นนี้เริ่มมีการแข่งขันในเรื่องของพื้นที่เช่าอาคารสำนักงานเพิ่มมากขึ้นเช่นเดียวกัน
จากการสร้างอาคารใหม่ๆ ในช่วง 1 – 2 ปีนี้เพิ่มมากขึ้น ไม่ว่าจะเป็นอาคาร ไซเบอร์ เวิลด์
ทาวเวอร์ ที่เปิดเป็นอาคารสำนักงานให้เช่า และมีปริมาณของพื้นที่ค่อนข้างสูง
อีกทั้งห้างเซ็นทรัลที่เปิดใหม่บริเวณแยกพระราม 9 ถนนรัชดาภิเษก ด้านบนของห้างฯ
ยังเปิดเป็นพื้นที่ให้เช่าสำนักงาน ทำให้ในอนาคตถนนรัชดาคงมีการแข่งขันที่สูงขึ้น

การดำเนินการเพื่อลดผลกระทบเกี่ยวกับสิ่งแวดล้อม

อาคารกลาสเฮ้าส์ รัชดา ตระหนักดีถึงผลกระทบที่อาจจะเกิดกับสิ่งแวดล้อม
ไม่ว่าจะเป็นโดยรอบอาคาร หรือโดยทั่วไปก็ตาม ซึ่งสอดคล้องกับนโยบายของบริษัทที่ให้ดำเนินการ
และตระหนักถึงสิ่งแวดล้อมเป็นสำคัญ

  (3) การจัดหาผลิตภัณฑ์หรือบริการ

 1 ลักษณะการจัดให้ได้มาซึ่งผลิตภัณฑ์เพื่อจำหน่าย

  -ไม่มี-

2 การดำเนินการเพื่อลดผลกระทบเกี่ยวกับสิ่งแวดล้อม

อาคารกลาสเฮ้าส์ รัชดา ตระหนักดีถึงผลกระทบที่อาจจะเกิดกับสิ่งแวดล้อม
ไม่ว่าจะเป็นโดยรอบอาคาร หรือโดยทั่วไปก็ตาม อีกทั้งยังคงเป็นนโยบายของบริษัทที่ให้ดำเนินการ
และตระหนักถึงสิ่งแวดล้อมเป็นสำคัญ

การดำเนินการลดผลกระทบกับสิ่งแวดล้อมของอาคารกลาสเฮ้าส์ รัชดา

-   การลดผลกระทบด้านขยะ

  ปัจจุบันอาคารกลาสเฮ้าส์ รัชดา ได้ทำการคัดแยกขยะที่มีพิษ และขยะทั่วไป เช่น หลอดไฟ
  เพื่อทำลายโดยการว่าจ้าง สำนักงานเขตกรุงเทพมหานคร เขตดินแดง
  ในการทำลายขยะดังกล่าว

-   การลดผลกระทบด้านน้ำ

  ด้านผลกระทบด้านน้ำที่มีผลต่อผู้เช่าอาคาร ทั้งน้ำที่ออกสู่นอกระบบของอาคาร (น้ำเสีย)
  และน้ำที่เข้าสู่ระบบของอาคาร ซึ่งอาคารกลาสเฮ้าส์ รัชดา
  ได้ตระหนักถึงน้ำที่เข้าสู่ระบบของอาคารเป็นอย่างดี
  โดยทำการตรวจวัดน้ำที่เข้าสู่ระบบของอาคารในด้านต่างๆ ทุกๆ 12 เดือน เพื่อให้ได้คุณภาพ
  และสุขลักษณะตามมาตรฐานน้ำดื่มตามก็อกน้ำดื่ม อีกทั้งยังระบุให้ผู้เช่าเพิ่มเครื่องกรองน้ำทุกชั้น
  สำหรับน้ำเสียที่ออกสู่ระบบภายนอกอาคาร โดยอาคารกลาสเฮ้าส์ รัชดา
  ได้ทำการบำบัดน้ำให้ได้ตามคุณภาพ
  และยังคงตรวจวัดคุณภาพน้ำก่อนปล่อยออกสู่ระบบสาธารณะทุกๆ 12 เดือน
  สำหรับกากที่เหลือจากการบำบัดน้ำเสีย อาคารกลาสเฮ้าส์ รัชดา
  ได้ทำการทำลายโดยการว่าจ้าง สำนักงานเขตกรุงเทพมหานคร เขตดินแดง
  เพื่อนำไปทำประโยชน์ หรือทำลายต่อไป

-   การลดผลกระทบด้านเสียง

  เพื่อเป็นการลดมลภาวะด้านเสียงในที่ทำงานของผู้เช่า อาคารกลาสเฮ้าส์ รัชดา
  ได้จัดทำแผนบำรุงรักษา เครื่องจักรที่อยู่ตามชั้นต่างๆ เป็นประจำทุกเดือน
  เพื่อให้เกิดเสียงรบกวนการทำงานของผู้เช่าให้น้อยที่สุด

-   การลดผลกระทบด้านอากาศ

  ด้วยอาคารกลาสเฮ้าส์ รัชดา เป็นอาคารที่ทำความเย็นด้วยระบบ COOLING TOWER
  และทำน้ำเย็น พร้อมทั้งจ่ายให้กับผู้เช่าภายในอาคาร
  ฝ่ายวิศวกรรมอาคารจึงจัดให้มีการล้างระบบจ่ายไอเย็น เป็นประจำทุกเดือน
  และทำการนำน้ำเย็นที่จ่ายเข้าระบบไปทำการตรวจสอบในห้องปฏิบัติการทุกเดือน
  อีกทั้งยังหมุนเวียนอากาศบริสุทธิ์ให้เข้ามายังภายในอาคาร เพื่อให้ผู้เช่าได้รับอากาศที่ดี
  และดูแลการปล่อยมลพิษสู่บรรยากาศภายนอกอาคาร
  โดยจัดให้มีระเบียบควบคุมการเผาทำลายวัสดุ รวมถึงขยะภายในพื้นที่
  เพื่อไม่ต้องการสร้างผลกระทบกับสิ่งแวดล้อมโดยตรง

2. ธุรกิจโรงแรมและการท่องเที่ยว

ธุรกิจโรงแรม

ธุรกิจโรงแรมดำเนินธุรกิจโดย บริษัท เอ็ม บี เค โฮเต็ล แอนด์ ทัวร์ริซึ่ม จำกัด (“MBK-HT”),
บริษัท เอ็ม บี เค โฮเต็ล แอนด์ รีสอร์ท จำกัด (“MBK-HR”), บริษัท เอ็ม บี เค การธุรกิจ
จำกัด (“MBK-BUS”), บริษัท ทรัพย์สินธานี จำกัด (“SSTN”), และบริษัท ลันตา แลนด์
ดีเวลลอปเม้นท์ จำกัด (“LLD”) โดยมีโรงแรมที่เปิดให้บริการแล้ว คือ

1.  โรงแรมปทุมวัน ปริ๊นเซส ที่จังหวัดกรุงเทพมหานคร บริหารงานโดย MBK-HT
    เปิดให้บริการตั้งแต่ปี 2539

2.  โรงแรมเชอราตัน กระบี่ บีช รีสอร์ท ที่จังหวัดกระบี่ บริหารงานโดย “สตาร์วูด”
    เปิดให้บริการตั้งแต่ต้นปี 2546

3.  โรงแรม ทินิดี ระนอง บริหารงานโดย MBK-HT เปิดให้บริการอยู่แล้วโดยใช้ชื่อ รอยัล
    ปริ๊นเซส ระนอง ก่อนที่ MBK จะเข้าไปถือหุ้นโดย SSTN เมื่อวันที่ 20 สิงหาคม 2545

4.  โรงแรม ทินิดี อินน์ ซึ่งอยู่บริเวณเดียวกับโรงแรม ทินิดี ระนอง บริหารงานโดย MBK-HT
    เปิดให้บริการตั้งแต่กลางเดือนเมษายน 2554

5.  โรงแรม ทินิดี ภูเก็ต ที่จังหวัดภูเก็ต บริหารงานโดย MBK-HT
    เปิดให้บริการตั้งแต่เดือนพฤศจิกายน 2553

6.  โรงแรมลยานะ ที่จังหวัดกระบี่ บนเกาะลันตาใหญ่ บริหารงานโดย MBK-HT
    เปิดให้บริการอยู่แล้วก่อนที่ MBK จะเข้าไปซื้อกิจการ ตั้งแต่เดือนเมษายน 2554

MBK-HT ได้ก่อตั้งขึ้นตั้งแต่ปี 2553 เพื่อกำกับดูแลบริหารโรงแรมในเครือ
และรับจ้างบริหารโรงแรมให้กับโรงแรมต่างๆ ทั้งภายในประเทศ และต่างประเทศ
นอกจากกำกับดูแลบริหารโรงแรมในเครือดังที่ระบุในข้างต้น MBK-HT ได้รับจ้างบริหาร Club
House ภายในสนามกอล์ฟ ที่สนามกอล์ฟ ริเวอร์ เดล กอล์ฟ แอนด์ คันทรี คลับ, สนามกอล์ฟ
เดอะ ล็อค ปาล์ม กอล์ฟ คอร์ส และ สนามกอล์ฟ เดอะ เรด เมาเทิน กอล์ฟ คอร์ส
ตั้งแต่เดือนกันยายน 2554

1) โรงแรมปทุมวัน ปริ๊นเซส

(1) ลักษณะผลิตภัณฑ์หรือบริการ

โรงแรมปทุมวัน ปริ๊นเซส ตั้งอยู่ที่จังหวัดกรุงเทพมหานคร บริหารงานโดย MBK-HT
เปิดให้บริการตั้งแต่ปี 2539 โดยมีการให้บริการด้านต่างๆ เช่น ห้องพักจำนวน 455 ห้อง
ซึ่งเป็นห้องพักแบบห้ามสูบบุหรี่ทั้งหมด ห้องอาหาร ห้องสัมมนาและจัดเลี้ยง ห้องประชุมย่อย
ศูนย์ออกกำลังกาย และสปา

กลุ่มลูกค้าของโรงแรมปทุมวัน ปริ๊นเซส

กลุ่มลูกค้าหลัก ได้แก่ ลูกค้าจากประเทศออสเตรเลีย สิงคโปร์ และอังกฤษ เนื่องจาก
ยังคงเป็นกลุ่มประเทศซึ่งยังคงมีศักยภาพทางการเงิน และเศรษฐกิจอยู่ในระดับดี

  กลุ่มลูกค้ารอง ได้แก่

-   กลุ่มลูกค้าที่มีฤดูกาลท่องเที่ยวในบางช่วงของปี ได้แก่ กลุ่มสแกนดิเนเวีย นิวซีแลนด์
    และกลุ่มประเทศในตะวันออกกลาง

-   กลุ่มลูกค้าที่ยังไม่เคยใช้บริการโรงแรม แต่มีศักยภาพในการใช้จ่าย เช่น ประเทศจีน
    และกลุ่มประเทศทางยุโรป

(2) การตลาดและภาวะการแข่งขัน

  1 ช่องทางการจำหน่ายของโรงแรมปทุมวัน ปริ๊นเซส

โรงแรมปทุมวัน ปริ๊นเซส ได้กำหนดช่องทางการจำหน่าย ดังต่อไปนี้

-   การเสนอขายโดยตรงกับบริษัทประกอบธุรกิจ และห้างร้าน

-   การเสนอขายผ่านบริษัททัวร์ตามภูมิภาคต่างๆ ทั่วโลกทั้งใน และต่างประเทศ

-   การเสนอขายผ่านสื่ออิเล็กทรอนิกส์ หรือเว็บไซต์

-   การเสนอขายผ่านระบบสายการบินชั้นนำ

-   การเสนอขายผ่านสิ่งพิมพ์ สื่อโฆษณา และประชาสัมพันธ์

-   การเสนอขายตามงานส่งเสริมการท่องเที่ยวต่างๆ

-   การเสนอขายโดยผ่านช่องทางของเครือข่ายโรงแรม คือ กลุ่มดุสิตปริ๊นเซส

-   เสนอขายโดยตรงกับหน่วยงานราชการ รัฐวิสาหกิจ และสมาคมต่างๆ

2 สภาพการแข่งขันของโรงแรมปทุมวัน ปริ๊นเซส

ในปี 2555 ธุรกิจโรงแรมในกรุงเทพมหานคร โดยเฉพาะบริเวณรอบๆโรงแรมปทุมวันปริ๊นเซส
ได้รับผลกระทบอย่างมากจากจำนวนห้องพักที่เพิ่มสูงขึ้น
โดยที่สัดส่วนการเข้าพักมีอัตราการเพิ่มขึ้นที่ตามไม่ทันจำนวนห้องพักที่เพิ่มขึ้น
ทำให้มีการแข่งขันด้านราคาระหว่างโรงแรมเป็นไปอย่างรุนแรง
อย่างไรก็ตามจากการที่โรงแรมปทุมวัน ปริ๊นเซส มีการปรับปรุงห้องพักและห้องประชุมใหม่
ประกอบกับการที่มีทำเลที่ตั้งที่ดี มีการเพิ่มคุณภาพของการให้บริการที่ดี จึงทำให้โรงแรมปทุมวัน
ปริ๊นเซส สามารถดึงดูดนักท่องเที่ยวซึ่งเป็นตลาดหลักได้ด้วยเหตุดังกล่าว
ทำให้ทางโรงแรมยังสามารถรักษาส่วนแบ่งทางการตลาดอยู่ในเกณฑ์ดีเมื่อเทียบกับคู่แข่งขัน

3 แนวโน้มภาวะอุตสาหกรรมและสภาพการแข่งขันในอนาคตของโรงแรมปทุมวัน ปริ๊นเซส

ผลกระทบต่อแนวโน้มอุตสาหกรรมและสภาพการแข่งขันในอนาคตของโรงแรมปทุมวัน ปริ๊นเซส ได้แก่

-   เศรษฐกิจโดยรวมของโลก ซึ่งยังไม่ฟื้นตัวจากปีที่แล้ว
    ทำให้นักท่องเที่ยวมีการเปลี่ยนพฤติกรรมการใช้จ่าย โดยใช้จ่ายเกี่ยวกับการท่องเที่ยวน้อยลง

-   การเมืองภายในประเทศหลังการเลือกตั้งเมื่อปี 2554
    ซึ่งยังไม่มีความแน่นอนอาจส่งผลกระทบต่อจำนวนนักท่องเที่ยวที่จะเดินทางเข้ามาท่องเที่ยวในประเทศไทย

-   ภัยพิบัติตามประเทศต่างๆ ทั่วโลกทำให้นักท่องเที่ยวน้อยลง

-   การเปิดตัวของโรงแรมใหม่ๆ จำนวนมากในกรุงเทพมหานคร ทำให้มีจำนวนห้องพักเพิ่มสูงขึ้น
    โดยเฉพาะบริเวณถนนสุขุมวิท และถนนพระราม 1

-   สายการบินเปิดเส้นทางการบินไปยังสถานที่ท่องเที่ยวต่างจังหวัดโดยตรง
    ทำให้นักท่องเที่ยวสามารถเข้าถึงสถานที่ท่องเที่ยวได้โดยตรง
    โดยไม่ต้องมีการแวะพักที่กรุงเทพมหานครเพื่อที่จะต่อไปยังสถานที่ท่องเที่ยวอื่น

-   ปัญหาสิ่งแวดล้อม การจราจร และมลภาวะ

-   การแข็งค่าของค่าเงินบาท

  (3) การจัดหาผลิตภัณฑ์หรือบริการ

 1 ลักษณะการจัดให้ได้มาซึ่งผลิตภัณฑ์เพื่อจำหน่าย

  -ไม่มี-

2 การดำเนินการเพื่อลดผลกระทบเกี่ยวกับสิ่งแวดล้อม

โรงแรมปทุมวัน ปริ๊นเซส
มีมาตรการดำเนินการเพื่อลดผลกระทบเกี่ยวกับสิ่งแวดล้อมเช่นเดียวกับศูนย์การค้า MBK Center
เนื่องจาก โรงแรมปทุมวัน ปริ๊นเซส อยู่ในอาคารเดียวกันกับศูนย์การค้า เอ็ม บี เค เซ็นเตอร์

2) โรงแรมเชอราตัน กระบี่ บีช รีสอร์ท

(1) ลักษณะผลิตภัณฑ์หรือบริการ

โรงแรมเชอราตัน กระบี่ บีช รีสอร์ท ตั้งอยู่ที่จังหวัดกระบี่ ดำเนินการโดย บริษัท เอ็ม บี เค
โฮเต็ล แอนด์ รีสอร์ท จำกัด (“MBK-HR”) เปิดให้บริการตั้งแต่ปี 2546
ให้บริการด้านห้องพักจำนวน 240 ห้อง ห้องอาหาร ห้องออกกำลังกาย ห้องสันทนาการ ห้องสัมมนา
ห้องจัดเลี้ยง และสปา

กลุ่มลูกค้าของโรงแรมเชอราตัน กระบี่ บีช รีสอร์ท

กลุ่มลูกค้าหลัก ได้แก่ ตลาดนักท่องเที่ยวที่มาพักผ่อนเป็นหลัก ได้แก่ นักท่องเที่ยวจากทวีปยุโรป
สแกนดิเนเวีย ออสเตรเลีย ประเทศเยอรมัน ประเทศสหรัฐอเมริกา ประเทศแคนาดา
และประเทศอินเดีย

กลุ่มลูกค้ารอง ได้แก่ กลุ่มสัมมนา กลุ่มงานแต่งงานของลูกค้าอินเดีย และบริษัทต่างๆ
ที่ต้องการจัดงานโดยใช้พื้นที่ Outdoor กว้างๆ

(2) การตลาดและภาวะการแข่งขัน

1 ช่องทางการจำหน่ายของโรงแรมเชอราตัน กระบี่ บีช รีสอร์ท

โรงแรมเชอราตัน กระบี่ บีช รีสอร์ทได้กำหนดช่องทางการจำหน่าย ดังต่อไปนี้

-   การเสนอขายโดยตรงกับบริษัทประกอบธุรกิจ และห้างร้านต่าง ๆ

-   การเสนอขายผ่านบริษัททัวร์ ตามภูมิภาคต่างๆ ทั่วโลกทั้งใน และต่างประเทศ

-   การเสนอขายผ่านสื่ออิเล็กทรอนิกส์ หรือ เว็บไซต์

-   การเสนอขายผ่านระบบสายการบินชั้นนำ

-   การเสนอขายผ่านสิ่งพิมพ์ สื่อโฆษณา และประชาสัมพันธ์

-   การเสนอขายตามงานส่งเสริมการท่องเที่ยวต่างๆ

-   การเสนอขายผ่านช่องทางของเครือข่ายโรงแรมของกลุ่มสตาร์วูด

-   การพัฒนาและขยายตลาดจีนเพื่อเพิ่มฐานลูกค้าและยอดจองในช่วง Green Season

-   การพัฒนาและขยายตลาดงานแต่งงานอินเดีย

-   การรักษากลุ่มเป้าหมายเดิม และขยายตลาดของ Australia ทั้งใน และนอกช่วงเทศกาล

  ท่องเที่ยว

-   การเพิ่มอัตราจำนวนการเข้าพัก ด้วยการทำสัญญากับ Thomson Airways
    สำหรับลูกเรือของสายการบินเข้าพักกับโรงแรม ตั้งแต่เดือนพฤศจิกายน 2555 ถึงเดือนมีนาคม
    2556

-   การพัฒนาและขยายตลาดรัสเซีย และเกาหลี

2 สภาพการแข่งขันของโรงแรมเชอราตัน กระบี่ บีช รีสอร์ท

โรงแรมได้รับผลกระทบจากเหตุภัยพิบัติทางน้ำที่เกิดขึ้นทั่วโลก
ทำให้นักท่องเที่ยวลังเลในการเที่ยวแถบชายทะเล
ประกอบกับปรับปรุงห้องพักของทางโรงแรมไม่แล้วเสร็จตามกำหนดที่วางไว้
ทำให้ไม่สามารถรับลูกค้าบางกลุ่มได้ เนื่องจากจำนวนห้องพักไม่เพียงพอ
จึงส่งผลให้การดำเนินการไม่เป็นไปตามเป้าหมายที่วางไว้
ผนวกกับจังหวัดกระบี่มีโรงแรมที่มีคุณภาพระดับ 4-5 ดาวเพิ่มมากขึ้น อย่างไรก็ตาม โรงแรม
เชอราตัน กระบี่ บีช รีสอร์ท มีศักยภาพในระยะยาวที่ดี เนื่องจากเป็นโรงแรมที่บริหารโดยกลุ่ม
“สตาร์วูด” ซึ่งเป็นที่รู้จักทั่วโลก และเป็นที่ยอมรับในมาตรฐานคุณภาพทั้งสถานที่และบริการ
อีกทั้งเป็นโรงแรมที่มีขนาดใหญ่สามารถรองรับกลุ่มลูกค้าขนาดใหญ่ๆ ได้
หรือรับกลุ่มลูกค้าที่มาพร้อมกันทีเดียวหลายๆ กลุ่มได้
อีกทั้งจากการถ่ายทำภาพยนตร์ของค่ายใหญ่ที่สุดในอินเดียได้มาถ่ายทำภาพยนตร์ที่โรงแรม
ทำให้ทางโรงแรมได้กลุ่มลูกค้าตลาดงานแต่งงานของอินเดียเป็นจำนวนมาก
และในขณะเดียวกันทางโรงแรมได้เพิ่มห้อง Suite จากเดิมมี 6 ห้อง เป็น 12 ห้อง
โดยในจำนวนนี้ มี 2 ห้องเป็น Pool Suite เพื่อรองรับตลาด Honey Moon

3 แนวโน้มภาวะอุตสาหกรรมและสภาพการแข่งขันในอนาคตของโรงแรมเชอราตัน กระบี่ บีช
รีสอร์ท

ผลกระทบต่อแนวโน้มอุตสาหกรรมและสภาพการแข่งขันในอนาคตของโรงแรม เชอราตัน กระบี่ บีช
รีสอร์ท ได้แก่

-   เศรษฐกิจโดยรวมของโลก ทำให้นักท่องเที่ยวเปลี่ยนแปลงพฤติกรรมการเดินทาง
    โดยมีการเดินทางไปต่างประเทศน้อยลง

-   ภัยพิบัติทางทะเลตามที่ต่างๆ ทั่วโลก ทำให้นักท่องเที่ยวลังเลในการท่องเที่ยวทางทะเล

-   จำนวนของเที่ยวบิน และการกำหนดเวลาของเที่ยวบินที่ไปจังหวัดกระบี่ไม่เพียงพอ
    รวมถึงไม่สอดคล้องกับจำนวนนักท่องเที่ยว และปริมาณห้องพักในจังหวัดกระบี่
    ซึ่งเป็นอุปสรรคต่อจำนวนนักท่องเที่ยวที่จะเข้าพักในแต่ละโรงแรม ทั้งนี้ในปี 2556
    มีแนวโน้มที่จะมีการกำหนดตารางการบินโดยตรง (Charter Flight)
    จากประเทศจีนไปยังจังหวัดกระบี่ รวมทั้งจากรัสเซียและเกาหลีในช่วง High Season
    ที่มีการทำ Package สำหรับตลาดรัสเซีย
    ซึ่งจะช่วยให้จำนวนนักท่องเที่ยวที่จะเดินทางไปที่จังหวัดกระบี่ และเข้าพักในโรงแรมเชอราตัน
    กระบี่ บีช รีสอร์ท มีจำนวนเพิ่มมากขึ้น

-   ทางโรงแรมได้สร้าง Expolsure โดยจัด Tri-Marathon เป็นปีแรก และจะจัดทุกปี
    โดยมีผู้เข้าแข่งขันจากทั่วโลกที่จะสื่อช่วยการโฆษณาโรงแรมได้เป็นอย่างดี

 (3) การจัดหาผลิตภัณฑ์หรือบริการ

1 ลักษณะการจัดให้ได้มาซึ่งผลิตภัณฑ์เพื่อจำหน่าย

  -ไม่มี-

2 ผลกระทบต่อสิ่งแวดล้อม

โรงแรมเชอราตัน กระบี่ บีช รีสอร์ท มีการดำเนินการเพื่อลดผลกระทบเกี่ยวกับสิ่งแวดล้อม ดังนี้

1. เกี่ยวกับการกำจัดน้ำเสีย

1.1 มีบ่อบำบัด และระบบการกำจัดน้ำเสีย

1.2 มีการตรวจสอบคุณภาพของน้ำทุกเดือน

1.3 มีการนำน้ำเสียที่บำบัดแล้วไปใช้ในงานสวน

2. เกี่ยวกับการกำจัดขยะ

2.1 มีการคัดแยกขยะเปียก ขยะแห้ง และขยะรีไซเคิล

2.2 มีห้องขยะเปียก รักษาอุณหภูมิที่ 15C

2.3 มีรถขนขยะเปียกไปทิ้งทุกวัน

2.4 มีการทำปุ๋ยชีวภาพเพื่อลดปริมาณขยะ

3. เกี่ยวกับมลภาวะทางด้านเสียง

3.1 การแต่งตั้งคณะกรรมการเพื่อดำเนินการด้านสิ่งแวดล้อมและอนุรักษ์พลังงาน

  3.2 โรงแรมได้รับโล่ประกาศเกียรติคุณสถานประกอบการดีเด่น ด้านความปลอดภัย อาชีวอนามัย
  และสภาพแวดล้อมในการทำงานระดับจังหวัด ปี 2551 , 2552 และ 2554

  3) โรงแรม ทินิดี ระนอง และ โรงแรม ทินิดี อินน์

  (1) ลักษณะผลิตภัณฑ์หรือบริการ

โรงแรม ทินิดี ระนอง เดิมชื่อ โรงแรมรอยัล ปริ๊นเซส ระนอง ตั้งอยู่ที่จังหวัดระนอง
ดำเนินการโดย บริษัท ทรัพย์สินธานี จำกัด (“SSTN”) ให้บริการห้องพัก จำนวน 138
ห้องโดยทุกห้องมีน้ำแร่บริการ รวมทั้งมีห้องจัดเลี้ยง ห้องสัมมนา ห้องอาหาร ห้องออกกำลังกาย
ห้องนวดตัว ห้องนวดฝ่าเท้า สระว่ายน้ำ และบ่อแช่น้ำแร่

โรงแรม ทินิดี อินน์ ได้มีการปรับปรุงจากอาคารพาณิชย์ เพื่อทำเป็นห้องพักแบบประหยัด
โดยได้เปิดให้บริการตั้งแต่เดือนเมษายน 2554 ซึ่งได้รับการตอบรับเป็นอย่างดี

กลุ่มลูกค้าของโรงแรม ทินิดี ระนอง และ โรงแรม ทินิดี อินน์

  กลุ่มลูกค้าหลักได้แก่

-   หน่วยงานราชการ

-   กลุ่มบริษัท ห้างร้าน ที่ทำธุรกิจประมง หรือเกี่ยวเนื่องกับธุรกิจประมง

-   กลุ่มนักท่องเที่ยวต่างชาติที่มาพักครั้งละหลายวัน โดยเดินทางผ่านหลายจังหวัด

-   กลุ่มนักท่องเที่ยวเชิงสุขภาพ

-   กลุ่มเจ้าหน้าที่ขายในเส้นทาง ระนอง, ภูเก็ต, ชุมพร

(2) การตลาดและภาวะการแข่งขัน

1 ช่องทางการจำหน่ายของโรงแรม ทินิดี ระนอง และ โรงแรม ทินิดี อินน์

โรงแรม ทินิดี ระนอง และโรงแรม ทินิดี อินน์ ได้กำหนดช่องทางการจำหน่าย ดังต่อไปนี้

-   การเสนอขายโดยตรงกับบริษัทประกอบธุรกิจ และห้างร้านต่าง ๆ

-   การเสนอขายโดยแผ่นพับสำหรับเทศกาลพิเศษในแต่ละช่วงของปี

-   การเสนอขายโดยตรงกับส่วนราชการ กระทรวง ทบวง กรม และประชุมสัมมนา
    การเสนอขายผ่านคนกลาง เช่น สมาคมโรงแรมไทย สมาคมธุรกิจการท่องเที่ยว
    ตลอดจนเจ้าของสื่ออินเตอร์เน็ตโดยทั่วไป

-   การเสนอขายตามงานส่งเสริมการท่องเที่ยวต่าง ๆ

-   การเสนอขายผ่านสื่ออิเล็กทรอนิคส์ หรือ เว็บไซต์

-   การติดป้ายโฆษณาขนาดใหญ่ บนถนนเพชรเกษมซึ่งเป็นถนนหลักเข้าสู่ระนอง

2 สภาพการแข่งขันของโรงแรม ทินิดี ระนอง และ โรงแรม ทินิดี อินน์

-   โรงแรม ทินิดี ระนอง

โรงแรม ทินิดี ระนอง เป็นโรงแรมซึ่งเป็นที่รู้จักของชาวไทย
และชาวต่างชาติในเรื่องของมาตรฐานการให้บริการ และเป็นโรงแรมขนาดใหญ่ของจังหวัดระนอง
ซึ่งสามารถรองรับกลุ่มลูกค้าที่มาประชุมสัมมนาใหญ่ๆ ได้ แต่เนื่องจากในช่วงเดือนกรกฎาคม
ถึงกันยายนทางพม่าได้มีการปิดน่านน้ำ
ส่งผลให้ลูกค้าหลักของโรงแรมที่เป็นกลุ่มพ่อค้าที่ทำประมงหายไปพอสมควร
ทำให้มีผลกระทบต่อผลประกอบการ ผนวกกับในช่วงดังกล่าวได้มีโรงแรมเล็กๆ
เกิดขึ้นใหม่จำนวนมาก ดังนั้น ทำให้ทางโรงแรมจึงได้ดำเนินการปรับปรุงสระว่ายน้ำ
และห้องประชุมใหม่ทั้งหมด รวมทั้งเปลี่ยนแอร์เป็นแบบ Split Type
เพื่อเป็นการควบคุมอุณหภูมิและประหยัดพลังงาน โดยได้รับการตอบรับเป็นอย่างดี นอกจากนี้
หลังจากที่ทางโรงแรมได้สัมปทานดูแลบ่อน้ำแร่รักษะวาริน ผลตอบรับยังคงอยู่ในเกณฑ์ดี

-   โรงแรม ทินิดี อินน์

เนื่องจากชื่อเสียงของโรงแรม ทินิดี ระนอง
เป็นที่ยอมรับและรู้จักในเรื่องมาตรฐานและความปลอดภัย ทำให้โรงแรม ทินิดี อินน์
ซึ่งเปิดใหม่ได้รับการตอบรับจากลูกค้าที่มีงบประมาณจำกัดเป็นอย่างยิ่ง นอกจากนี้
ได้มีการเปิดร้านขายสินค้า OTOP, ร้าน RAMEN และชานมไข่มุก ในตัวโรงแรม ทินิดี อินน์
ซึ่งได้รับผลตอบรับเป็นอย่างดี

3 แนวโน้มภาวะอุตสาหกรรมและสภาพการแข่งขันในอนาคตของโรงแรม ทินิดี ระนอง และ
โรงแรม ทินิดี อินน์

  ในอนาคตอุตสาหกรรมในจังหวัดระนอง มีแนวโน้มที่ดีขึ้น เนื่องจาก

-   การรับรู้ ในเรื่องชื่อเสียงของน้ำแร่ในจังหวัดระนองว่าดีที่สุดของประเทศไทย และเป็น 1 ใน
    3 ของโลก

-   การรับรู้มากขึ้นของเกาะพยาม ซึ่งเป็นสถานที่ท่องเที่ยวแห่งใหม่ที่กำลังได้รับความนิยมสูง

-   การขยายถนน เพื่อเพิ่มความสะดวกในการเดินทางและขนส่ง

-   การขยายท่าเรือ เพื่อเพิ่มโอกาสในการขนส่งสินค้าทางเรือจากฝั่งอันดามัน

-   การมีสายการบินขนาดเล็กตรงมายังระนอง เริ่มเปิดให้บริการใหม่อีกครั้ง

-   นโยบายของรัฐบาลที่ส่งเสริมด้าน Health Destination ซึ่งจะส่งผลดีต่อระนอง

สภาพการแข่งขัน

-   ปัจจุบันได้มีการสร้างโรงแรมเพิ่มขึ้นหลายแห่ง โดยเน้นเป็นประเภทรีสอร์ทขนาดเล็ก
    ซึ่งไม่ค่อยมีผลกระทบด้านการแข่งขันโดยตรงมากนัก

-   การแข่งขันด้านบริการจัดประชุมสัมมนา และจัดเลี้ยง ซึ่งมีผลกระทบโดยตรง
    ในเรื่องขนาดของสถานที่ ซึ่งทางโรงแรม ได้ปรับกลยุทธ์ ดังนี้

  - มุ่งเน้นทางด้านคุณภาพ และมาตรฐานของการบริการและที่จอดรถที่สะดวก

  - การจัดรูปแบบการจัดเลี้ยงที่สวยทันสมัย และหลากหลาย

  - การปรับปรุง Coffee Shop ให้ดูสะอาดและทันสมัย

  - การเปิดร้านขายสินค้า OTOP ซึ่งสินค้า 95% เป็น Consignment

  - การเปิดร้าน RAMEN และชานมไข่มุกซึ่งเป็นเจ้าแรกในระนอง

 (3) การจัดหาผลิตภัณฑ์หรือบริการ

1 ลักษณะการจัดให้ได้มาซึ่งผลิตภัณฑ์เพื่อจำหน่าย

  -ไม่มี-

2 ผลกระทบต่อสิ่งแวดล้อม

โรงแรม ทินิดี ระนอง และ โรงแรม ทินิดี อินน์
มีการดำเนินการเพื่อลดผลกระทบเกี่ยวกับสิ่งแวดล้อม ดังนี้

  เกี่ยวกับการกำจัดน้ำเสีย

  1.1 มีบ่อบำบัดน้ำเสีย

  1.2 มีการตรวจสอบคุณภาพของน้ำทุก 3 เดือน

  1.3 มีการนำน้ำเสียที่บำบัดแล้วไปใช้ในงานสวน

  2. เกี่ยวกับการกำจัดขยะ

  2.1 มีการคัดแยกขยะเปียก ขยะแห้ง และขยะรีไซเคิล

  2.2 มีรถเทศบาลจัดเก็บขยะไปทิ้งทุกวัน

  3. การกำจัดควันจากการเผาไหม้เชื้อเพลิงเครื่องกำเนิดไอน้ำ

  3.1 มีการตรวจซ่อมบำรุงเครื่องกำเนิดไอน้ำประจำปี

  3.2 มีการทดสอบและรับรองประสิทธิภาพการเผาไหม้โดยวิศวกร

นอกจากนี้ ทางโรงแรม ได้มีการจัดการเพื่อป้องกันปัญหาที่อาจจะเกิดขึ้นต่อสิ่งแวดล้อมด้านอื่นๆ
โดยมีรายละเอียดดังนี้

1.  มีการแต่งตั้งคณะกรรมการบริหารในการจัดการด้านความปลอดภัย อาชีวอนามัย
    และสภาพแวดล้อมในการทำงาน

2.  มีการใช้ระบบสื่อสารอิเล็กทรอนิกส์ (E-mail) เพื่อลดการใช้กระดาษ

4) โรงแรม ทินิดี ภูเก็ต

  (1) ลักษณะผลิตภัณฑ์หรือบริการ

โรงแรม ทินิดี ภูเก็ต เป็นโรงแรมระดับ 3 ดาว ตั้งอยู่ภายในสนามกอล์ฟ เดอะ ล็อค ปาล์ม กอล์ฟ
คอร์ส จังหวัดภูเก็ต บริหารงานโดย MBK-HT ซึ่งใช้เวลาเดินทางเพียง 20 นาที
จากสนามบินนานาชาติภูเก็ต และเพียง 15 นาทีจากหาดป่าตอง
ซึ่งรายล้อมไปด้วยทัศนียภาพที่สวยงามและบรรยากาศที่สดชื่น พร้อมการรักษาความปลอดภัยอย่างดี

กลุ่มลูกค้าของโรงแรม ทินิดี ภูเก็ต

กลุ่มลูกค้าหลัก ได้แก่ ลูกค้าจากบริษัท ห้างร้าน รวมถึงบริษัททัวร์ท่องเที่ยว
และนักกอล์ฟจากต่างประเทศและภายในประเทศ

กลุ่มลูกค้ารอง ได้แก่ ลูกค้าจากหน่วยงานราชการ รัฐวิสาหกิจ องค์กรอิสระต่างๆ
รวมถึงกลุ่มลูกค้าที่มีการสำรองห้องพักเข้ามาเองโดยตรง
และผ่านทางเว็บไซต์ของบริษัทออนไลน์เอเจ้นท์

(2) การตลาดและภาวะการแข่งขัน

1 ช่องทางการจำหน่ายของโรงแรม ทินิดี ภูเก็ต

โรงแรมทินิดีภูเก็ต ได้กำหนดช่องทางการจำหน่าย ดังต่อไปนี้

-   การเสนอขายโดยตรงกับบริษัทประกอบธุรกิจ และห้างร้าน

-   การเสนอขายผ่านบริษัททัวร์ตามภูมิภาคต่างๆ ทั่วโลกทั้งใน และต่างประเทศ

-   การเสนอขายผ่านสื่ออิเล็กทรอนิคส์ หรือ เว็บไซต์

-   การเสนอขายผ่านระบบสายการบินชั้นนำ

-   การเสนอขายผ่านสิ่งพิมพ์ สื่อโฆษณา และประชาสัมพันธ์

-   การเสนอขายตามงานส่งเสริมการท่องเที่ยวต่างๆ

-   การเสนอขายโดยผ่านช่องทางของเครือข่ายโรงแรมในกลุ่ม MBK-HT

-   การเสนอขายเป็นแพคเกจร่วมกับกอล์ฟ

-   การเสนอขายผ่านกอล์ฟเอเจ้นท์

    2 สภาพการแข่งขันของโรงแรมทินิดี ภูเก็ต

ทิศทางและการแข่งขันทางการตลาดของโรงแรม ในจังหวัดภูเก็ต ณ
ปัจจุบันลูกค้านิยมจองผ่านช่องทางอินเตอร์เน็ตเป็นส่วนใหญ่ บริษัททัวร์ต่างๆ
จึงได้รับความนิยมลดน้อยลง ลูกค้าสามารถตัดสินใจเลือกที่พักที่ตนเองต้องการ
หรือรู้จักได้เลยในราคาที่พอใจ ดังนั้น โรงแรมจึงหันมาให้ราคาที่ดึงดูดมากขึ้นใน เว็บไซต์
ทำให้การแข่งขันจะเน้นการทำโปรโมชั่นบนเว็บไซต์เป็นส่วนใหญ่
และโดยส่วนใหญ่ลูกค้าจะยังคงเลือกการเข้าพักโดยอิงสถานที่ชายทะเลเป็นหลัก
ส่งผลให้จำนวนโรงแรม
และห้องพักที่ดัดแปลงบนอาคารมีจำนวนมากขึ้นอย่างเห็นได้ชัดในบริเวณป่าตอง
โดยส่วนใหญ่อาคารพาณิชย์จะถูกดัดแปลงไปเป็นโรงแรม แบบประหยัด (Budget Hotel)
และมีสิ่งอำนวยความสะดวกที่ไม่ต่างกับโรงแรม ตั้งแต่ 3 ดาว ถึง 5 ดาว เช่น การให้บริการ
Wi-Fi การให้รถรับ-ส่งในราคาพิเศษ ไปยังจุดสำคัญต่างๆ
ทำให้โรงแรมต้องมุ่งเน้นเจาะกลุ่มลูกค้าที่ชื่นชอบการเล่นกอล์ฟเป็นหลัก หรือ กรุ๊ปทัวร์
ที่จะมีการพาทัวร์ออกไปเที่ยว ตั้งแต่เช้าจนเย็น และกลับมาพักค้างคืนที่โรงแรม

3 แนวโน้มภาวะอุตสาหกรรมและสภาพการแข่งขันในอนาคตของโรงแรมทินิดีภูเก็ต

การเติบโตของด้านอสังหาริมทรัพย์ของจังหวัดภูเก็ต มีอัตราการเติบโตที่เพิ่มขึ้น
ชาวต่างชาตินิยมที่จะซื้อไว้ และปล่อยให้เช่าในลักษณะต่างๆ มีเพิ่มมากขึ้น
โดยเฉพาะบ้านลักษณะวิลล่า ที่มีความเป็นส่วนตัว
และคอนโดมิเนียมซึ่งสามารถให้บริการได้ในราคาที่ถูกกว่าโรงแรมทั่วไป จึงทำให้ทางโรงแรม ทินิดี
ภูเก็ต มีแผนจะเพิ่มสิ่งอำนวยความสะดวกต่างๆ เพื่อรองรับการใช้บริการของลูกค้าให้ดียิ่งขึ้น

(3) การจัดหาผลิตภัณฑ์หรือบริการ

1 ลักษณะการจัดให้ได้มาซึ่งผลิตภัณฑ์เพื่อจำหน่าย

  -ไม่มี-

2 ผลกระทบต่อสิ่งแวดล้อม

การดำเนินการเพื่อลดผลกระทบเกี่ยวกับสิ่งแวดล้อมของโรงแรม ทินิดี ภูเก็ต

1. เกี่ยวกับการกำจัดน้ำเสีย

  1.1 มีบ่อบำบัดน้ำเสีย

  1.2 มีการตรวจสอบคุณภาพของน้ำทุก 3 เดือน

  1.3 มีการนำน้ำเสียที่บำบัดแล้วไปใช้ในงานสวน

  2. เกี่ยวกับการกำจัดขยะ

  2.1 มีการคัดแยกขยะเปียก ขยะแห้ง และขยะรีไซเคิล

  2.2 มีรถเทศบาลจัดเก็บขยะไปทิ้งทุกวัน

  2.3 มีการใช้ระบบสื่อสารอิเล็กทรอนิกส์ (E-mail) เพื่อลดการใช้กระดาษ

5) โรงแรมลยานะ รีสอร์ท แอนด์ สปา

  (1) ลักษณะผลิตภัณฑ์หรือบริการ

โรงแรมลยานะ รีสอร์ท แอนด์ สปา บริหารงานโดยบริษัท เอ็ม บี เค โฮเต็ล แอนด์ ทัวร์ริซึ่ม
จำกัด (MBK-HT) ตั้งอยู่ที่หาดพระแอะ เกาะลันตาใหญ่ จังหวัดกระบี่ บนพื้นที่ 17 ไร่ เป็นบูติค
รีสอร์ทริมทะเลระดับ 5 ดาว ซึ่งรายล้อมด้วยธรรมชาติเขตร้อนที่เขียวขจี
สามารถมองเห็นทัศนียภาพอันงดงามของภูเขา และทะเล โดยประกอบด้วยห้องพัก จำนวน 50 ห้อง
ทั้งแบบ Garden Pavilion, Beach Suite, Ocean Deluxe Suite
ที่มีการออกแบบสไตล์ไทยประยุกต์โดยใช้วัสดุตกแต่งเป็นไม้ และผ้าไหมไทยที่สวยงาม
นอกจากนี้ยังมีบริการห้องอาหารนานาชาติ อาหารไทยหลากหลายชนิด และอาหารทะเลคัดพิเศษ
พร้อมสิ่งอำนวยความสะดวกอีกมากมาย อาทิ  ห้องสมุด ห้องประชุมสัมมนา สระว่ายน้ำ
อินเทอร์เน็ตไร้สาย (Wi-Fi) พร้อมทั้งกิจกรรมต่างๆ เพื่อการผ่อนคลายจากสปา และศูนย์สุขภาพ
ฟิตเนสเซ็นเตอร์  และสนุกสนานกับกิจกรรมขี่จักรยานเสือภูเขา  พายเรือคายัค  ดำน้ำ ฯลฯ

กลุ่มลูกค้าของโรงแรมลยานะ รีสอร์ท แอนด์ สปา

-   กลุ่มลูกค้าหลัก ได้แก่ กลุ่มลูกค้าจากประเทศอังกฤษ เยอรมัน และแถบยุโรป
    ซึ่งมักจะเข้าพักในช่วงฤดูท่องเที่ยว (เดือนพฤศจิกายนถึงเดือนเมษายน)
    และกลุ่มเป้าหมายหลักจะเป็นลูกค้าที่มาฮันนีมูน วัยเกษียณ และกลุ่มผู้ใหญ่เท่านั้น
    เนื่องจากทางโรงแรมไม่มีนโยบายรับลูกค้าอายุต่ำกว่า 18 ปีเข้าพัก

-   กลุ่มลูกค้ารอง ได้แก่ กลุ่มลูกค้าจากประเทศออสเตรเลีย ประเทศในแถบเอเชีย
    โดยจองผ่านเว็บไซต์ ซึ่งจะเข้าพักในช่วงนอกฤดูท่องเที่ยว (เดือนพฤษภาคมถึงเดือนตุลาคม)

    (2) การตลาดและภาวะการแข่งขัน

  1 ช่องทางการจำหน่ายของโรงแรมลยานะ รีสอร์ท แอนด์ สปา

-   เสนอขายผ่านบริษัททัวร์ต่าง ๆ

-   เสนอขายโดยตรงกับทางรีสอร์ท

-   เสนอขายผ่านเว็บไซต์

-   เสนอขายโดยผ่านตัวแทนที่อยู่ในประเทศต่างๆ เช่น ออสเตรเลีย อังกฤษ เยอรมัน

  หรือทาง Social Media ต่างๆ

2 สภาพการแข่งขันของโรงแรมลยานะ รีสอร์ท แอนด์ สปา

เนื่องจากโรงแรม มีการวางเป้าหมายของกลุ่มลูกค้าอย่างชัดเจน เช่น การไม่รับเด็กต่ำกว่าอายุ
18 ปี เข้าพัก เพื่อมุ่งเน้นกลุ่มลูกค้าที่จะมาฮันนีมูน หรือผู้สูงอายุที่ต้องการความสงบ
ความเป็นส่วนตัว จึงทำให้โรงแรมเป็นผู้นำบนเกาะลันตา โดยในปี 2555 โรงแรมได้รับรางวัล
ทั้งสิ้น 5 รางวัล ประกอบด้วย 2012 Best Beach Hotel, Winner 2012 World Luxury
Suite Hotel, Asia’s Leading Spa Resort, Asia’s Leading Boutique Beach
Resort, Certificate of Excellence for The year of 2012

3 แนวโน้มภาวะอุตสาหกรรมและสภาพการแข่งขันในอนาคตของโรงแรมลยานะ รีสอร์ท แอนด์ สปา

เนื่องจากทางกระบี่ยังมีปัญหาเรื่องลูกค้าน้อยในช่วงเดือนพฤษภาคม ถึง กันยายน
จึงจำเป็นต้องเพิ่มกลุ่มลูกค้าที่จะมาช่วยสนับสนุนในช่วงนอกฤดูท่องเที่ยว (Low Season) เช่น
ประเทศออสเตรเลีย โดยใช้โรงแรมปทุมวัน ปริ๊นเซส
ซึ่งมีชื่อเสียงในตลาดออสเตรเลียเป็นผู้นำลูกค้ามาให้ และอาจเพิ่มกลุ่มลูกค้าฮันนีมูนของเกาหลี
และญี่ปุ่น แต่ทั้งนี้ต้องศึกษาข้อจำกัดทางด้านเที่ยวบินที่บินไปยังกระบี่
เนื่องจากออสเตรเลียไม่มีสายการบินที่บินตรงเข้ากระบี่ จึงทำให้ลูกค้ากลุ่มออสเตรเลียมองว่า
การเดินทางเข้าถึงไม่สะดวก ซึ่งทางลยานะจะต้องอาศัยเวลาในการประชาสัมพันธ์แหล่งท่องเที่ยว
(Destination) ของเกาะลันตาเป็นหลักก่อน

 (3) การจัดหาผลิตภัณฑ์หรือบริการ

1 ลักษณะการจัดให้ได้มาซึ่งผลิตภัณฑ์เพื่อจำหน่าย

  -ไม่มี-

2 ผลกระทบต่อสิ่งแวดล้อม

โรงแรมลยานะ รีสอร์ท แอนด์ สปา มีการดำเนินการเพื่อลดผลกระทบเกี่ยวกับสิ่งแวดล้อม ดังนี้

1. การจัดการด้านน้ำ

1.1 ทางโรงแรมมีการบำบัดน้ำเสีย ก่อนปล่อยออกสู่ธรรมชาติ
1.2 ทางโรงแรมได้นำน้ำที่ใช้แล้วจากบริเวณหอพักพนักงานมาบำบัด
เพื่อนำไปใช้ในการรดน้ำต้นไม้ทั่วบริเวณโรงแรม

1.3 โรงแรมได้ใช้บรรจุภัณฑ์น้ำดื่มแบบเปลี่ยนถังได้

2. การจัดการด้านขยะ

2.1 มีการรณรงค์ให้ภายในสำนักงานใช้กระดาษ Reuse

3. การจัดการด้านพลังงาน

3.1 โรงแรมได้กำหนดเกณฑ์การซื้อผลิตภัณฑ์และวัสดุที่ผ่านการรับรองมาตรฐานสิ่งแวดล้อม
และความปลอดภัย เช่น ฉลากเบอร์ห้า

3.2 โรงแรมได้กำหนดเกณฑ์การซื้อผักผลไม้ และอาหารตามฤดูกาล เพื่อลดการปนเปื้อนของสารพิษ

3.3 โรงแรมจัดให้มีการเดินทางทั้งภายใน และภายนอกด้วยการใช้พลังงานทดแทน
เพื่อลดผลกระทบต่อสิ่งแวดล้อม และลดภาวะโลกร้อน เช่น รถจักรยาน

3.4 โรงแรมได้มีการจัดทำรายงานการใช้ไฟฟ้า และการประชาสัมพันธ์ให้พนักงานได้รับทราบ
เพื่อเป็นการกระตุ้นให้พนักงานมีส่วนร่วมในการประหยัดพลังงานในโรงแรม

3.5 โรงแรมได้ใช้หลอดไฟแบบประหยัดพลังงาน เพื่อรณรงค์การลดภาวะโลกร้อน
และอนุรักษ์พลังงาน

3.6 โรงแรมได้มีการใช้สวิทต์ควบคุมอุปกรณ์แสงสว่างอัตโนมัติ เพื่อลดการสูญเสียพลังงาน

3.7 โรงแรมได้ควบคุมมิให้มีการติดเครื่องยนต์ขณะจอดรถรอภายในบริเวณโรงแรม
เพื่อลดการสูญเสียเชื้อเพลิง

4. การจัดการด้านสิ่งแวดล้อมภายนอกโรงแรม

4.1 กระตุ้นให้พนักงานช่วยกันดูแลชายหาดด้านหน้าโรงแรม ซึ่งเป็นพื้นที่สาธารณะ
ให้สะอาดอยู่เสมอ

4.2 โรงแรมได้ร่วมเป็นส่วนหนึ่งในการรณรงค์ดูแลรักษาสิ่งแวดล้อม
ร่วมกับกการท่องเที่ยวแห่งประเทศไทย

ธุรกิจท่องเที่ยว

  (1) ลักษณะผลิตภัณฑ์หรือบริการ

ดำเนินธุรกิจจำหน่ายบัตรโดยสารเครื่องบิน จองโรงแรม รถเช่าโดยบริษัท แอ๊บโซลูท แทรเวิล
จำกัด (“ALT”) และดำเนินธุรกิจ จัดการท่องเที่ยวทั้งภายใน และต่างประเทศ จัดประชุมสัมมนา
จองตั๋วฟุตบอล (Premier League) ทั้งภายใน และต่างประเทศ รวมทั้งรับทำ VISA โดยบริษัท
เอ็ม บี เค เลเชอร์ จำกัด (“MBK-LS”) ซึ่งบริหารงานโดยบริษัท เอ็ม บี เค โฮเต็ล แอนด์
ทัวร์ริซึ่ม จำกัด โดยเปิดให้บริการตั้งแต่เดือนกันยายน 2542

กลุ่มลูกค้าของธุรกิจท่องเที่ยว

กลุ่มลูกค้าหลัก ได้แก่

-   บริษัทในเครือ

-   บริษัทที่มีการให้ Incentive ลูกค้า โดยพาไปเที่ยวต่างประเทศ

-   หน่วยงานราชการ

-   บริษัทห้างร้านต่างๆ

    (2) การตลาดและภาวะการแข่งขัน

1 ช่องทางการจำหน่ายของบริษัท แอ๊บโซลูท แทรเวิล จำกัด และบริษัท เอ็ม บี เค เลเชอร์
จำกัด

-   การเสนอขายโดยตรงกับบริษัทประกอบธุรกิจและห้างร้าน

-   การเสนอผ่านสื่ออิเล็คทรอนิคส์ หรือเว็บไซต์

-   การเสนอขายโดยผ่านช่องทางของเครือข่ายบริษัท เอ็ม บี เค โฮเต็ล แอนด์ ทัวร์ริซึ่ม จำกัด

2 สภาพการแข่งขันของบริษัท แอ๊บโซลูท แทรเวิล จำกัด และบริษัท เอ็ม บี เค เลเชอร์ จำกัด

ทิศทางการแข่งขันทางการตลาด ปัจจุบันมีบริษัททัวร์เป็นจำนวนมาก ทำให้การแข่งขันด้าน

ราคาสูงมาก ทางบริษัท แอ๊บโซลูท แทรเวิล จำกัด และบริษัท เอ็ม บี เค เลเชอร์ จำกัด
จึงมุ่งเน้นลูกค้ากลุ่ม วี ไอ พี แบบ Tailor Made มากกว่าการจัดแพคเกจสำเร็จรูป
ในขณะเดียวกันจะมุ่งเน้นธุรกิจ Inbound ซึ่งทางบริษัทในเครือเป็นเจ้าของ เช่น โรงแรม สปา
กอล์ฟ ร้านอาหาร โดยมุ่งเน้น เรื่องการบริการที่น่าเชื่อถือและปลอดภัย ด้วยไกด์มืออาชีพ

3. ธุรกิจกอล์ฟ

  (1) ลักษณะผลิตภัณฑ์หรือบริการ

ธุรกิจกอล์ฟดำเนินธุรกิจ โดย บริษัท เอ็ม บี เค รีสอร์ท จำกัด (มหาชน) (“MBK-R”) และ
บริษัท ริเวอร์เดล กอล์ฟ แอนด์ คันทรี่ คลับ จำกัด (“RDGCC”) โดยมีรายละเอียดของธุรกิจ ดังนี้

ธุรกิจกอล์ฟในจังหวัดภูเก็ต ดำเนินธุรกิจ โดย บริษัท เอ็ม บี เค รีสอร์ท จำกัด (มหาชน)
(“MBK-R”) ซึ่งเป็นบริษัทย่อยที่ MBK ถือหุ้นโดยอ้อมรวม 72.61%
มีสนามกอล์ฟที่เปิดให้บริการแล้วคือ สนามกอล์ฟ เดอะ ล็อค ปาล์ม กอล์ฟ คอร์ส (“สนามกอล์ฟ
LPGC”) และ สนามกอล์ฟ เดอะ เรด เมาเทิน กอล์ฟ คอร์ส (“สนามกอล์ฟ RMGC”) ตั้งอยู่ที่
อำเภอกะทู้ จังหวัดภูเก็ต

สนามกอล์ฟ LPGC ได้เปิดให้บริการมาตั้งแต่ปี พ.ศ. 2536 และกลุ่ม MBK ได้เข้ามาบริหารงาน
ตั้งแต่ พ.ศ. 2545 มาจนถึงปัจจุบัน สำหรับสนาม RMGC นั้น ทำการพัฒนาและก่อสร้างโดย MBK-R
ซึ่งเปิดให้บริการอย่างเป็นทางการครั้งแรกเมื่อปี พ.ศ. 2551

สนามกอล์ฟ LPGC เป็นสนามกอล์ฟระดับมาตรฐาน 18 หลุม พาร์ 72 บนเนื้อที่ประมาณ 500 ไร่
มีการออกแบบสนามกอล์ฟให้สอดคล้องกับลักษณะภูมิประเทศไม่ว่าจะเป็นทะเลสาบขนาดใหญ่
แนวต้นปาล์มเขียวชอุ่มยาวเหยียด ซึ่งเป็นองค์ประกอบหลักของสนาม
อีกทั้งมีสนามฝึกหัดกอล์ฟอยู่ในบริเวณเดียวกัน
เพื่อให้ความสะดวกสำหรับนักกอล์ฟในการเตรียมพร้อมร่างกายก่อนการออกรอบ

ส่วนสนามกอล์ฟ RMGC ซึ่งเป็นสนามกอล์ฟแห่งที่สองของ MBK-R เป็นสนามกอล์ฟระดับมาตรฐาน 18
หลุม พาร์ 72 สร้างบนเนื้อที่กว่า 600 ไร่ ตั้งอยู่ในบริเวณข้างเคียงกับสนามกอล์ฟ LPGC ทั้งนี้
คลับเฮ้าส์ของสนามกอล์ฟ RMGC ตั้งอยู่บนเนินเขา
และในคลับเฮ้าส์จะมีสิ่งอำนวยความสะดวกครบถ้วน โดยเป็นสถานที่ซึ่งสามารถนั่งชมวิวของสนามฯ
ได้อย่างชัดเจน นอกจากนั้นยังมีสนามไดร์ฟ สนามซ้อมพัต
ซึ่งดูแลรักษาสนามเหมือนกับภายในสนามจริงสำหรับให้บริการนักกอล์ฟ
ซ้อมไดร์ฟและซ้อมพัตก่อนลงเล่นจริง ช่วยให้ผู้ใช้บริการเกิดความเพลิดเพลินมากขึ้น

สำหรับธุรกิจกอล์ฟในจังหวัดปทุมธานี ดำเนินธุรกิจ โดย บริษัท ริเวอร์เดล กอล์ฟ แอนด์ คันทรี่
คลับ จำกัด (“RDGCC”) มีสนามกอล์ฟที่เปิดให้บริการเมื่อเดือนมิถุนายน 2553 ภายใต้ชื่อ
สนามกอล์ฟ ริเวอร์ เดล กอล์ฟ แอนด์ คันทรี คลับ (“สนามกอล์ฟ RDGC”)
เป็นสนามกอล์ฟระดับมาตรฐาน 18 หลุม พาร์ 72 บนเนื้อที่ประมาณ 346 ไร่
ตั้งอยู่ที่อำเภอบางกระดี จังหวัดปทุมธานี
มีการออกแบบลักษณะของสนามโดยสร้างภูมิประเทศเลียนแบบหุบเขา ลึกกว่า 10 เมตร
ทำให้นักกอล์ฟรู้สึกเหมือนตีกอล์ฟอยู่ในหุบเขา และมีการออกแบบลูกเนินต่างๆ
เพื่อท้าทายความสามารถของนักกอล์ฟ ในส่วนของคลับเฮ้าส์ได้ออกแบบอย่างทันสมัย
พร้อมสิ่งอำนวยความสะดวกครบครัน
นักกอล์ฟสามารถสัมผัสความสวยงามของสนามกอล์ฟจากบนคลับเฮ้าส์ได้ทั้งสนามเหมือนนั่งมองจากเนินเขาลงไปเบื้องล่าง
นอกจากนั้นยังมีสนามไดร์ฟ และ สนามซ้อมพัต โดยมีการดูแลรักษาสนามเหมือนกับภายในสนามจริง
เพื่อให้นักกอล์ฟได้เตรียมตัวก่อนการออกรอบ

ในปี 2555
ธุรกิจกอล์ฟได้ต่อสัญญาการเป็นพันธมิตรทางธุรกิจร่วมกับสนามกอล์ฟชั้นนำในต่างประเทศและมีการจัดทำสัญญาใหม่เพิ่มเติมอีกหลายสนาม
ทำให้ธุรกิจกอล์ฟของกลุ่ม เอ็ม บี เค มีพันธมิตรทางธุรกิจกับสนามกอล์ฟต่าง ๆ จำนวนรวมทั้งสิ้น
15 สนาม ดังนี้

1.  The Singapore Island Country Club, Singapore

2.  Tanah Merah Country Club, Singapore

3.  Macau Golf & Country Club, Macau

4.  Bintan Lagoon Resort, Bintan Island, Indonesia

5.  The Empire Hotel & Country Club, Brunei

6.  The Royal Salengor Golf Club, Kuala Lumpur, Malaysia

7.  Montgomerie Links, Quang Nam, Vietnam

8.  Southern Highlands Golf Club, Las Vegas, Nevada, USA

9.  The Golf Club at Southshore, Las Vegas, Nevada, USA

10. Royal Hawaiian Golf Club, Kailua, Hawaii, USA

11. Makaha Golf Club West, Waianae, Hawaii, USA

12. Makaha Valley Country Club (East), Waianae, Hawaii, USA

13. Kapolei Golf Course, Kapolei, Hawaii, USA

14. Pete Dye Golf Club, Bridgeport, West Virginia, USA

15. The 27 Club, Tianjin, China

จากการเป็นพันธมิตรทางธุรกิจร่วมกับสนามกอล์ฟชั้นนำในประเทศต่างๆ นั้น ส่งผลให้ธุรกิจกอล์ฟ
มีรายได้เพิ่มขึ้นจากสมาชิกแลกเปลี่ยนส่วนลดพิเศษจากสนามพันธมิตรของธุรกิจ (Reciprocal)
นอกจากนี้สมาชิกสนามกอล์ฟ ยังได้รับสิทธิประโยชน์ต่างๆ
จากสนามกอล์ฟที่เป็นสนามพันธมิตรของธุรกิจ อีกด้วย ทั้งนี้ธุรกิจกอล์ฟ
ยังมีแผนที่จะเพิ่มจำนวนสนามพันธมิตรในต่างประเทศ (Reciprocal) เพิ่มขึ้นอีก
เพื่อเป็นการเพิ่มจำนวนนักกอล์ฟที่จะมาใช้บริการให้มีปริมาณมากขึ้น

กลุ่มลูกค้าของธุรกิจกอล์ฟ

สนามกอล์ฟ LPGC และ RMGC มีช่องทางการจำหน่าย แบ่งตามกลุ่มลูกค้าได้เป็น 2 ประเภท ได้แก่

-   กลุ่มลูกค้าต่างประเทศ

ได้แก่ นักท่องเที่ยวจากทวีปเอเชีย ยุโรป และออสเตรเลีย
ซึ่งถือเป็นกลุ่มลูกค้าส่วนใหญ่ของสนามกอล์ฟ LPGC และ RMGC อาศัยช่องทางการจำหน่าย ดังนี้

- ผ่านบริษัททัวร์ที่เป็นตัวแทนจำหน่ายของสนามกอล์ฟ LPGC และสนามกอล์ฟ RMGC
ทั้งในประเทศไทยและต่างประเทศ เช่น สิงคโปร์ มาเลเซีย

  - ผ่านสื่ออิเล็กทรอนิกส์ เช่น web site หรือ e-mail

  - ผ่านโรงแรมชั้นนำในจังหวัดภูเก็ต

  - สมาชิกแลกเปลี่ยนส่วนลดพิเศษจากสนามพันธมิตรของธุรกิจ (Reciprocal)

  - บริษัทในเครือจากกลุ่มธุรกิจอื่น ซึ่งได้มีการแลกเปลี่ยนข้อมูลลูกค้าเพื่อขยายฐานของลูกค้า
  (Share Customer)

-   กลุ่มลูกค้าในประเทศ

ส่วนใหญ่จะเป็นคนท้องถิ่นในจังหวัดภูเก็ต และจังหวัดใกล้เคียง และนักท่องเที่ยวในประเทศ
โดยเป็นลูกค้าที่เป็นสมาชิก และลูกค้าที่เข้ามาที่สนามด้วยตนเอง โดยลูกค้าที่เป็นสมาชิก แบ่งเป็น 6
ประเภท คือ

  - สมาชิกตลอดชีพประเภทบุคคล (เฉพาะสนามกอล์ฟ LPGC)

  - สมาชิกตลอดชีพประเภทนิติบุคคล (เฉพาะสนามกอล์ฟ LPGC)

  - สมาชิกรายปีประเภทท้องถิ่น (เฉพาะสนามกอล์ฟ LPGC)

  - สมาชิกรายปีประเภทข้าราชการ (เฉพาะสนามกอล์ฟ LPGC)

  - สมาชิกราย 30 ปีประเภทเจ้าของบ้านในพื้นที่โครงการสนามกอล์ฟ LPGC & RMGC

  - สมาชิกระยะสั้น 1 ปี และ 2 ปี (เฉพาะสนามกอล์ฟ RMGC)

นอกจากนี้สนามกอล์ฟยังสามารถรองรับการใช้บริการในการจัดการแข่งขันของสมาคมบริษัทหรือหน่วยงานต่างๆ
ที่จัดการแข่งขันกอล์ฟ

สำหรับสนามกอล์ฟ RDGC ช่องทางการจำหน่ายจะคล้ายกับ สนามกอล์ฟ LPGC และ RMGC
โดยแบ่งเป็น 2 ประเภท ได้แก่

-   กลุ่มลูกค้าต่างประเทศ

ส่วนใหญ่ลูกค้าชาวต่างชาติของสนามกอล์ฟ RDGC ได้แก่ นักท่องเที่ยวจากทวีปเอเชีย
และออสเตรเลีย อาศัยช่องทางการจำหน่าย ดังนี้

  - ผ่านบริษัททัวร์ที่เป็นตัวแทนของสนามกอล์ฟ RDGC

  - ผ่านสื่ออิเล็กทรอนิกส์ เช่น web site หรือ e-mail

  - สมาชิกแลกเปลี่ยนส่วนลดพิเศษจากสนามพันธมิตรของธุรกิจ (Reciprocal)

  - บริษัทในเครือจากกลุ่มธุรกิจอื่น ซึ่งได้มีการแลกเปลี่ยนข้อมูลลูกค้าเพื่อขยายฐานของลูกค้า
  (Share Customer)

-   กลุ่มลูกค้าในประเทศ

ส่วนใหญ่จะเป็นลูกค้าในจังหวัดกรุงเทพมหานคร และปริมณฑล
ชาวต่างชาติที่เข้ามาทำธุรกิจหรือทำงานในประเทศไทย โดยเป็นลูกค้าที่เป็นสมาชิกบัตรริเวอร์เดล
กอล์ฟ คลับ ซึ่งจะมีส่วนลดพิเศษให้กับสมาชิกที่ถือบัตร ลูกค้าที่เข้ามาที่สนามด้วยตนเอง
นอกจากนี้ยังมีกลุ่มลูกค้าที่ปิดสนามแข่งขัน ที่เป็นกลุ่มลูกค้าที่สร้างรายได้ให้แก่สนามกอล์ฟ RDGC
เป็นสัดส่วนที่สูงถึงร้อยละ 10 จากรายได้ของค่าบริการสนามทั้งหมด

นอกจากนี้สนามกอล์ฟ LPGC RMGC และ RDGC
ยังจัดให้มีกิจกรรมทางการตลาดในโอกาสพิเศษตามฤดูกาล
และยังเปิดโอกาสให้มีการจัดการแข่งขันให้กับบริษัท สมาคมและชมรมต่างๆ ทั่วไป

ธุรกิจกอล์ฟ มีเป้าหมายในการดำเนินงานของกลุ่มธุรกิจในอนาคต คือ
การเป็นผู้นำทางด้านคุณภาพของสนามกอล์ฟให้เทียบเท่าสนามกอล์ฟชั้นนำ
และปรับปรุงมาตรฐานการให้บริการในด้านต่างๆ อาทิ
การให้บริการด้านอาหารที่มีคุณภาพและรสชาติที่ดี
การให้บริการของพนักงานที่เอาใจใส่และเป็นกันเองกับลูกค้า

(2) การตลาดและภาวะการแข่งขัน

1 สภาพการแข่งขันของธุรกิจกอล์ฟ

-   ภูเก็ต

ในปี 2555 สภาพการแข่งขันของธุรกิจ ยังคงมีการแข่งขันที่รุนแรง
แม้ว่าปัจจุบันเป็นช่วงเวลาที่มีนักท่องเที่ยวเข้ามาในเมืองไทยเพิ่มขึ้นจำนวนมากเมื่อเทียบกับปี 2554
โดยเฉพาะชาวจีนและรัสเซีย
มีนักกอล์ฟเลือกเข้ามาใช้บริการในเมืองไทยเพิ่มขึ้นในอัตราที่ไม่สูงมากนัก
โดยในจังหวัดภูเก็ตนั้นยังคงมีการแข่งขันด้านราคาที่รุนแรงทั้งการให้ส่วนลดแก่นักกอล์ฟ
และราคาขายให้กับตัวแทนจำหน่าย
นอกจากนั้นในกลุ่มตัวแทนจำหน่ายเองก็ยังมีการแข่งขันกันลดราคา
ทำให้ลูกค้าชาวต่างชาติที่มาจากต่างประเทศซึ่งถือเป็นรายได้หลักของสนามกอล์ฟในจังหวัดภูเก็ตนั้น
เลือกใช้บริการผ่านตัวแทนจำหน่ายแทนที่จะใช้บริการโดยตรงกับสนามกอล์ฟต่างๆ อย่างไรก็ตาม
MBK-R ก็ยังคงสามารถรักษาส่วนแบ่งทางการตลาดของนักกอล์ฟในจังหวัดภูเก็ตได้เกินกว่า 30%

สนามกอล์ฟ LPGC และสนามกอล์ฟ RMGC
ยังมีข้อได้เปรียบคู่แข่งขันภายในจังหวัดด้วยกันในด้านของทำเลที่ตั้งที่ใกล้ตัวเมือง
และใกล้หาดป่าตอง สถานที่ท่องเที่ยวที่สำคัญของจังหวัด
นอกจากนั้นทั้งสองสนามยังเป็นสนามที่มีขนาดใหญ่ ทำให้มีศักยภาพในการพัฒนาองค์ประกอบต่างๆ
เพิ่มเติมภายในสนามกอล์ฟได้เพิ่มขึ้น ซึ่งทำให้สนามมีความแปลกใหม่และสวยงามตลอดเวลา
และมีทัศนียภาพที่เป็นธรรมชาติ ซึ่งในปี 2555 สนามกอล์ฟ LPGC
มีสถิติของการจองเวลาการใช้บริการอยู่ในเกณฑ์ที่สูงมาโดยตลอด สะท้อนให้เห็นว่าสนามกอล์ฟ
LPGC ได้รับความนิยมสูงอย่างสม่ำเสมอ

สนามกอล์ฟ RMGC ได้รับการตอบรับจากนักกอล์ฟต่างชาติ และนักกอล์ฟชาวไทยเป็นอย่างดี
เนื่องจาก ลักษณะสนามเป็นการออกแบบที่มีความท้าทาย ประกอบกับความสวยงามของภูมิประเทศ
มีการบำรุงรักษาสภาพสนามอย่างสม่ำเสมอ และมีสิ่งอำนวยความสะดวกที่ครบครัน ทำให้สนามกอล์ฟ
RMGC สามารถสร้างชื่อเสียงขึ้นมาเป็นสนามกอล์ฟชั้นนำของประเทศไทยในระยะเวลาอันสั้นอีกทั้ง
สนามกอล์ฟ RMGC
ยังเป็นสนามที่ได้รับการยอมรับจากชาวต่างชาติว่าเป็นสนามกอล์ฟที่ดีที่สุดสนามหนึ่งไม่แพ้สนามที่เคยจัดการแข่งขันระดับโลกและจะต้องมาเล่นกอล์ฟเมื่อเดินทางมาท่องเที่ยวที่จังหวัดภูเก็ต

-   กรุงเทพมหานครและเขตปริมณฑล

สนามกอล์ฟ RDGC ซึ่งเปิดให้บริการมาตั้งแต่เดือนมิถุนายน 2553
ได้รับการตอบรับจากนักกอล์ฟทั่วไปเป็นอย่างดี ถึงแม้สนามจะตั้งอยู่ในบริเวณที่มีสนามคู่แข่งมาก
ทำให้นักกอล์ฟมีทางเลือกที่หลากหลาย แต่เนื่องจากรูปแบบสนามที่มีการออกแบบโดดเด่น
ไม่เหมือนคู่แข่งในบริเวณเดียวกัน สามารถเดินทางมาสนามได้สะดวก
ใช้เวลาเดินทางจากตัวเมืองมาไม่มากนัก อีกทั้งความสมบูรณ์และท้าทายของสนามกอล์ฟ
ทำให้นักกอล์ฟต้องการมาทดสอบสนามใหม่ และติดใจที่จะกลับมาเล่นอีกครั้ง

  2 แนวโน้มภาวะอุตสาหกรรมและสภาพการแข่งขันในอนาคตของธุรกิจกอล์ฟ

-   ภูเก็ต

สนามกอล์ฟของ MBK-R ทั้งสองสนามเน้นกลุ่มลูกค้านักท่องเที่ยวซึ่งเป็นกลุ่มลูกค้าหลัก ดังนั้น
แนวโน้มภาวะอุตสาหกรรมและสภาพการแข่งขันในอนาคตของสนามกอล์ฟของ MBK-R
จึงขึ้นอยู่กับปัจจัย และผลกระทบภายนอกเป็นหลัก เช่น เศรษฐกิจโลก สงคราม โรคระบาด
ภัยธรรมชาติ ปัญหาทางการเมือง ฯลฯ

สำหรับคู่แข่งในอนาคต เนื่องจากที่ดินในจังหวัดภูเก็ตมีราคาเฉลี่ยสูงมาก
จึงไม่น่าจะมีสนามกอล์ฟเปิดใหม่ในจังหวัดภูเก็ตในระยะเวลาอันใกล้นี้ ดังนั้นคู่แข่งของธุรกิจ
จึงยังคงเป็นสนามกอล์ฟเดิมในจังหวัดภูเก็ต
ซึ่งแนวโน้มการแข่งขันของธุรกิจกอล์ฟในพื้นที่เดียวกันกับสนามกอล์ฟทั้งสองแห่งของ MBK-R
ในอนาคต จึงไม่น่าจะรุนแรงในด้านจำนวนสนามที่เปิดให้บริการ
แต่เนื่องจากในแต่ละปีนั้นมีจำนวนนักกอล์ฟที่เข้ามาท่องเที่ยวในจังหวัดภูเก็ตเพิ่มขึ้นในอัตราที่ไม่สูงมากนัก
ทำให้มีความรุนแรงในการแข่งขันด้านราคาเพื่อเพิ่มส่วนแบ่งทางการตลาด
ทั้งนี้กลุ่มลูกค้าของธุรกิจที่มาจากตัวแทนจำหน่ายซึ่งเป็นบริษัทท่องเที่ยว บริษัททัวร์ ฯลฯ นั้นอยู่ที่
ประมาณร้อยละ 35 สำหรับสนามกอล์ฟ LPGC และประมาณร้อยละ 50 สำหรับสนามกอล์ฟ RMGC
โดย MBK-R
ได้ปรับกลยุทธ์และกำหนดเงื่อนไขการค้าระหว่างกันให้ตัวแทนจำหน่ายมีทางเลือกในรูปแบบต่างๆ
ที่จะทำธุรกิจร่วมกับ MBK-R ได้ในระยะยาว

-   กรุงเทพมหานครและเขตปริมณฑล

สนามกอล์ฟ RDGC มุ่งเน้นกลุ่มลูกค้าคนไทยและชาวต่างชาติที่เข้ามาทำธุรกิจ
หรือทำงานในประเทศเป็นกลุ่มหลัก เนื่องจากมีที่ตั้งอยู่ใกล้ศูนย์กลางเมือง
นอกจากนี้กลุ่มนักท่องเที่ยวที่เข้ามาเล่นกอล์ฟ และกลุ่มลูกค้าที่ปิดสนามแข่งขัน
ก็เป็นกลุ่มที่มีศักยภาพในการสร้างรายได้ให้แก่สนามกอล์ฟ RDGC ในอนาคต
แนวโน้มภาวะอุตสาหกรรมและสภาพการแข่งขันในอนาคตของสนามกอล์ฟ RDGC จึงขึ้นอยู่กับปัจจัย
และผลกระทบภายในประเทศเป็นหลัก เช่น สภาพเศรษฐกิจในประเทศ และปัญหาทางการเมือง

ในอนาคตจะมีสนามกอล์ฟเกิดใหม่ในบริเวณใกล้เคียง
ทั้งสนามใหม่และสนามเดิมที่มีการปรับปรุงเพิ่มจำนวนหลุม อีกทั้งเดิมในพื้นที่มีคู่แข่งอยู่หนาแน่น
จะทำให้ตลาดมีการแข่งขันสูง แต่สนาม RDGC มีความโดดเด่นในการออกแบบ
และการเดินทางเข้าถึงที่สะดวก รวมทั้งการบริการที่ดี ทำให้สามารถแข่งขันได้
โดยมีการเตรียมแผนการตลาดที่จะเพิ่มช่องทางจากตัวแทนจำหน่าย เช่น บริษัทท่องเที่ยว บริษัททัวร์
ฯลฯ โดยอาศัยความสัมพันธ์กับสนามพันธมิตรในการทำการตลาดร่วมกัน และในปี 2554
ที่ผ่านมาหลายสนามประสบปัญหาน้ำท่วมไม่สามารถเปิดให้บริการได้แต่ RDGC
ไม่ประสบปัญหาดังกล่าวสามารถเปิดให้บริการได้ตามปกติ
จึงเป็นโอกาสทำให้สามารถเพิ่มส่วนแบ่งทางการตลาดช่วงต้นปีได้อย่างรวดเร็วและขยายฐานลูกค้าประจำจนทำให้ปัจจุบันมีฐานข้อมูลลูกค้าเกินกว่า
10,000 คน ซึ่งทำให้โอกาสรักษาส่วนแบ่งการตลาดพร้อมขยายฐานลูกค้าทำได้เร็วยิ่งขึ้น

 (3) การจัดหาผลิตภัณฑ์หรือบริการ

1) ลักษณะการจัดให้ได้มาซึ่งผลิตภัณฑ์เพื่อจำหน่าย

  -ไม่มี-

  2) ผลกระทบต่อสิ่งแวดล้อม

ธุรกิจกอล์ฟ มีการดำเนินการเพื่อลดผลกระทบเกี่ยวกับสิ่งแวดล้อม กล่าวคือ
การดำเนินงานของธุรกิจกอล์ฟ อาจส่งผลกระทบต่อสิ่งแวดล้อมในพื้นที่ข้างเคียงของสนามกอล์ฟ
ซึ่งเป็นผลจากการที่จะต้องมีการดูแลสนามให้มีสภาพที่สมบูรณ์และสวยงามอยู่เสมอ
ทำให้ต้องมีการใส่ปุ๋ย และสารเคมีอยู่เป็นประจำ อย่างไรก็ตามสนามกอล์ฟ LPGC RMGC และ
RDGC ได้คำนึงถึงผลกระทบต่อสิ่งแวดล้อมดังกล่าว จึงมีนโยบายที่ลดการใช้ปุ๋ย
และสารเคมีในการดูแลรักษาสภาพสนาม และพยายามนำปุ๋ยหมัก
และสารทดแทนจากธรรมชาติมาใช้ดูแลรักษาสภาพสนามกอล์ฟ
ซึ่งจากการตรวจสอบคุณภาพน้ำในบ่อน้ำหรือแหล่งน้ำที่อยู่ในสนามเป็นประจำทุกปี
พบว่าน้ำของบ่อน้ำภายในพื้นที่สนามกอล์ฟ มีคุณภาพน้ำได้ตามเกณฑ์มาตรฐานของน้ำอุปโภค

4. ธุรกิจอสังหาริมทรัพย์

ธุรกิจอสังหาริมทรัพย์ ดำเนินธุรกิจโดย บริษัท แปลน เอสเตท จำกัด (“PST”) และบริษัทย่อยของ
PST ดำเนินธุรกิจ ดังนี้

1. ธุรกิจพัฒนาที่ดินเพื่อขาย

2. ธุรกิจรับบริหารทรัพย์สิน

3. ธุรกิจให้คำปรึกษาและประเมินมูลค่าทรัพย์สิน

1) ธุรกิจพัฒนาที่ดินเพื่อขาย

(1) ลักษณะผลิตภัณฑ์หรือบริการ

ดำเนินธุรกิจโดย PST โดยการพัฒนาที่ดินเปล่าเพื่อขายซึ่งเป็นโครงการที่อยู่อาศัยแบบบ้านเดี่ยว
แบ่งเป็น 2 ประเภท คือ บ้านสร้างเสร็จพร้อมขาย และบ้านสั่งสร้าง

กลุ่มลูกค้าของธุรกิจพัฒนาที่ดินเพื่อขาย

  1. กลุ่มลูกค้าที่มีความต้องการซื้อบ้านหลังแรก
  เป็นกลุ่มที่มีรายได้ระดับปานกลางค่อนข้างสูงถึงระดับสูง
  ที่ต้องการที่พักอาศัยในเขตใจกลางเมืองหรือเขตชุมชน

  2. กลุ่มลูกค้าที่มีความต้องการซื้อบ้านหลังที่สองไว้สำหรับพักผ่อนในต่างจังหวัด
  เป็นกลุ่มที่มีรายได้ระดับสูง

  3. กลุ่มนักลงทุนในอสังหาริมทรัพย์เพื่อให้เช่า

(2) การตลาดและภาวะการแข่งขัน

1 ช่องทางการจำหน่ายของธุรกิจพัฒนาที่ดินเพื่อขาย

PST ได้กำหนดช่องทางการจำหน่ายของธุรกิจพัฒนาที่ดินเพื่อขาย ดังต่อไปนี้

  1. ขายตรงโดยผ่านทีมงานขายของ PST

  2. ขายผ่านตัวแทนขายต่างๆ

  3. จัดทำโฆษณาประชาสัมพันธ์ และโปรแกรมการส่งเสริมการขายต่างๆ ในรูปแบบผสมผสาน
  เพื่อสร้างและขยายช่องทางการจำหน่ายสินค้า
  และเพื่อเผยแพร่ข้อมูลให้ลูกค้ารู้จักและยอมรับในตัวสินค้ามากขึ้น

2 สภาพการแข่งขันของธุรกิจพัฒนาที่ดินเพื่อขาย

ในปี 2555
ธุรกิจพัฒนาที่ดินเพื่อขายเริ่มมีการขยับตัวขึ้นภายหลังจากเหตุการณ์น้ำท่วมครั้งใหญ่เมื่อปลายปี 2554
ที่ผ่านมา ขณะเดียวกันกลุ่มผู้ประกอบการต่างมุ่งขยายทำเลไปยังตลาดภูมิภาคตามเมืองท่องเที่ยว
ได้แก่ เชียงใหม่, พัทยา, หัวหิน, ชะอำ, เขาใหญ่ และภูเก็ต ซึ่งคาดว่าในปี 2556
จะเห็นการขยายออกสู่จังหวัดเศรษฐกิจที่กำลังเติบโต อาทิ ขอนแก่น, อุดรธานี, นครราชสีมา,
ระยอง, ชลบุรี เป็นต้น ทั้งนี้ PST ได้มีแผนดำเนินการพัฒนาที่ดินเพื่อขาย
ให้ครอบคลุมพื้นที่ในจังหวัดภูเก็ต เนื่องจากการศึกษาความเป็นไปได้ของจังหวัดดังกล่าวพบว่า
มีอัตราการเจริญเติบโตทางด้านเศรษฐกิจ และการท่องเที่ยวอย่างต่อเนื่อง
รวมถึงการใช้กลยุทธ์ทางการตลาด เพื่อให้เข้าถึงกลุ่มลูกค้าใหม่ๆ ที่มีกำลังซื้อมาก ทั้งนี้ PST
เป็นผู้มีประสบการณ์และความชำนาญในการพัฒนาอสังหาริมทรัพย์ และ PST
ยังมีการออกแบบบ้านที่มีลักษณะสวยงาม และโดดเด่นมีเอกลักษณ์เฉพาะตัว ทำให้โครงการของ PST
สามารถตอบสนองความต้องการของลูกค้าได้เป็นอย่างดี

3 แนวโน้มภาวะอุตสาหกรรมและสภาพการแข่งขันในอนาคตของธุรกิจพัฒนาที่ดินเพื่อขาย

ในปี 2556 คาดว่าการลงทุน และการเปิดตัวโครงการที่อยู่อาศัยใหม่ในเขตกรุงเทพมหานคร
และปริมณฑลมีแนวโน้มขยายตัวในอัตราที่เพิ่มสูงขึ้นประมาณ 5-10%
โดยสำรวจความเคลื่อนไหวจากแผนการลงทุนของบริษัทพัฒนาที่ดินในปี 2556
กลุ่มผู้ประกอบการต่างให้ความสำคัญต่อการพิจารณาซื้อที่ดินทำเลต่างๆ
อย่างรอบคอบและระมัดระวังมากขึ้น โดยจะนำประเด็นสถานการณ์น้ำท่วมปี 2554
มาประกอบในการตัดสินใจเป็นหลัก
โดยที่อยู่อาศัยที่เปิดตัวใหม่จะเน้นไปที่อาคารชุดหรือคอนโดมิเนียม
เพื่อตอบสนองความต้องการกลุ่มผู้บริโภคที่มองหาบ้านพักหลังที่สอง
และเป็นพื้นที่ที่ไม่ได้รับผลกระทบจากน้ำท่วม อีกทั้งพบว่าภาพกว้างของตลาดที่เป็น Real Demand
ก็คือคนชั้นกลางที่มีรายได้ประมาณ 20,000-60,000 บาท
เป็นกลุ่มที่ใหญ่และเป็นคนที่มีรายได้ปานกลางของประเทศที่มีกำลังซื้อมาก
โดยนิยมความเป็นอยู่ที่เรียบง่าย และสะดวกต่อการเดินทาง

สำหรับในจังหวัดภูเก็ตนั้น ความต้องการที่อยู่อาศัยยังคงมีอยู่อย่างต่อเนื่อง
โดยมีแนวโน้มตลาดระดับกลาง ถึงตลาดระดับล่างว่า ยังมีความต้องการของตลาดอยู่
แต่สำหรับตลาดที่อยู่อาศัยระดับราคาปานกลาง ถึงระดับสูง กลุ่มผู้บริโภคหลักยังคงเป็นชาวต่างชาติ
ที่เข้าไปประกอบธุรกิจ หรือทำงานในจังหวัดภูเก็ต หรือจังหวัดใกล้เคียง
ซึ่งจากผลกระทบทางการเมืองในประเทศ และภาวะเศรษฐกิจของอเมริกา และยุโรป
ส่งผลให้ความต้องการที่อยู่อาศัยของตลาดมีแนวโน้มน้อยลง แต่อย่างไรก็ตาม
สภาพการแข่งขันสำหรับตลาดที่อยู่อาศัยรอบสนามกอล์ฟยังมีคู่แข่งขันไม่มากนัก
ซึ่งเป็นแนวโน้มที่ดีต่อการพัฒนาโครงการพัฒนาที่ดินของ PST ในอนาคต

2) ธุรกิจรับบริหารทรัพย์สิน

(1) ลักษณะผลิตภัณฑ์หรือบริการ

PST รับดำเนินการบริหารทรัพย์สินรอการขาย และบริหารการขาย ได้แก่

1. การดูแลบำรุงรักษาตลอดจนจัดการในด้านต่างๆ เพื่อให้ทรัพย์สินอยู่ในสภาพพร้อมขาย

2. การให้บริการในด้านการปรับปรุงทรัพย์สิน

3. การประสานงานในด้านการขอสินเชื่อจากสถาบันการเงินให้แก่ผู้ซื้อทรัพย์สิน

4. การรับเป็นตัวแทนนายหน้าขายทรัพย์สินรอการขายของสถาบันการเงินต่างๆ

ปัจจุบัน PST ได้เพิ่มบทบาทในการดำเนินธุรกิจอสังหาริมทรัพย์
โดยรับบริหารและจัดการอสังหาริมทรัพย์อย่างมีประสิทธิภาพทั้งด้านการพัฒนาโครงการอย่างต่อเนื่อง
การดูแลบำรุงรักษาทรัพย์สิน การตลาดและการขาย เพื่อเพิ่มมูลค่าของอสังหาริมทรัพย์ที่รับบริหาร
ผลงานโครงการที่บริษัทรับบริหารโครงการและบริหารชุมชน ได้แก่ โครงการบ้านสวนพุทธมณฑล
สาย 1, โครงการบ้านสวนริมหาดชะอำ, อาคารกลาสเฮ้าส์ บิ้วดิ้ง (สุขุมวิท), อาคารกลาสเฮ้าส์
รัชดา และอาคาร เอ็ม บี เค ทาวเวอร์

กลุ่มลูกค้าของธุรกิจรับบริหารทรัพย์สิน

ลูกค้าหลัก ส่วนใหญ่เป็นลูกค้าของสถาบันการเงินต่าง ๆ

กลุ่มลูกค้าเป้าหมาย แบ่งออก ดังนี้

1. กลุ่มลูกค้าทั่วไปที่ซื้อทรัพย์สินเพื่อเป็นที่อยู่อาศัย หรือเพื่อใช้ประโยชน์ในทรัพย์สินเอง

2. กลุ่มนักลงทุนรายย่อยที่ซื้อทรัพย์สินเพื่อการลงทุนหารายได้จากการเช่า

3. กลุ่มนักลงทุนรายย่อยที่ซื้อทรัพย์สินเพื่อปรับปรุงซ่อมแซม และทำการขายต่อ

4. กลุ่มนักลงทุนรายใหญ่ที่ซื้อทรัพย์สินเพื่อพัฒนาอสังหาริมทรัพย์

5. กลุ่มลูกหนี้เดิมที่มีสิทธิซื้อคืนทรัพย์สิน

(2) การตลาดและภาวะการแข่งขัน

1 ช่องทางการจำหน่ายของธุรกิจรับบริหารทรัพย์สิน

PST ได้กำหนดช่องทางการจำหน่ายของธุรกิจรับบริหารทรัพย์สิน ดังต่อไปนี้

1 ขายโดยทีมงานขายทรัพย์สินของ PST

2 ขายโดยการนำทรัพย์สินออกประมูล

3 ขายโดยผ่านสื่อต่างๆ เช่น นิตยสารสิ่งพิมพ์ เว็บไซต์ของ PST โบรชัวส์ หรือ Leaflet

4 ขายผ่านบริษัทตัวแทนนายหน้าอสังหาริมทรัพย์

5 ขายในลักษณะเป็น portfolio ให้กับนักลงทุน

  6 การร่วมมือกับสถาบันการเงิน ธนาคารโดยออกบูธ
  เพื่อประชาสัมพันธ์การขายและการให้ข้อมูลทรัพย์สินให้กับผู้สนใจซื้อบ้านใหม่ และบ้านมือสอง

  2 สภาพการแข่งขันของธุรกิจรับบริหารทรัพย์สิน

PST มีการดำเนินงานบริหารที่มีศักยภาพในการแข่งขันเมื่อเทียบกับคู่แข่ง เนื่องจาก PST
มีการบำรุงดูแลรักษาทรัพย์สินให้อยู่ในสภาพที่ดี
และให้บริการครอบคลุมถึงการเจรจากับผู้บุกรุกในทรัพย์สินรอการขายของสถาบันการเงิน
ซึ่งเป็นปัญหาใหญ่ของสถาบันการเงิน

ส่วนธุรกิจรับบริหารการขายโครงการนั้น PST ได้เริ่มดำเนินการเมื่อปี 2549 สำหรับธุรกิจนี้ PST
มีคู่แข่งขันเป็นจำนวนมาก อย่างไรก็ตาม PST มีการวางแผนกำหนดกลยุทธ์ที่ดี
ซึ่งคาดว่าธุรกิจนี้จะสามารถทำรายได้ให้กับ PST เป็นอย่างดี

3 แนวโน้มภาวะอุตสาหกรรมและสภาพการแข่งขันในอนาคตของธุรกิจรับบริหารทรัพย์สิน

  คาดว่าแนวโน้มธุรกิจบ้านมือสองน่าจะขยายตัวในอัตราที่สูงกว่าปี 2555 เนื่องจาก

  1. ต้นทุนของราคาบ้านใหม่ยังคงมีราคาสูง เนื่องจากต้นทุนการก่อสร้างที่สูงขึ้น

  2. มีการปรับราคาการประเมินที่ดิน

จากเหตุผลดังกล่าวข้างต้นจะทำให้สภาพแข่งขันยังคงอยู่ในระดับสูง โดยทั้งสถาบันการเงินต่างๆ
และบริษัทนายหน้าเอกชนจะต้องปรับปรุงกลยุทธ์ทางการตลาด ตลอดจนคุณภาพในการบริการให้ดีขึ้น
และการจัดทำกิจกรรมส่งเสริมการขายต่าง ๆ อย่างต่อเนื่องเพื่อสนับสนุนให้เกิดยอดขาย

4) ธุรกิจให้คำปรึกษาและประเมินมูลค่าทรัพย์สิน

(1) ลักษณะผลิตภัณฑ์หรือบริการ

ดำเนินธุรกิจโดย บริษัท แปลน แอพไพรซัล จำกัด (“PAS”) มีการให้บริการในรูปแบบต่างๆ ดังนี้

1. การประเมินราคาทรัพย์สินเพื่อที่อยู่อาศัยสำหรับโครงการ

2. การประเมินราคาทรัพย์สินทั่วไป เช่น บ้าน อพาร์ทเมนท์ โรงแรม

3. การให้คำปรึกษาด้านมูลค่า และการใช้ประโยชน์ภายใต้ข้อจำกัดทางกฎหมาย

4. การวิเคราะห์และศึกษาความเป็นไปได้ของการพัฒนาโครงการ

5. การให้ความเห็นเรื่องการบริหารทรัพย์สินรอการขาย

กลุ่มลูกค้าของธุรกิจให้คำปรึกษาและประเมินมูลค่าทรัพย์สิน

1. กลุ่มลูกค้าสถาบันการเงิน

2. กลุ่มผู้ประกอบการ หรือนักพัฒนาอสังหาริมทรัพย์

3. กลุ่มลูกค้าทั่วไป

(2) การตลาดและภาวะการแข่งขัน

1 ช่องทางการจำหน่ายของธุรกิจให้คำปรึกษาและประเมินมูลค่าทรัพย์สิน

PAS แบ่งช่องทางการจำหน่ายในธุรกิจให้คำปรึกษาและประเมินมูลค่าทรัพย์สิน เป็นดังนี้

1.  กลุ่มลูกค้าสถาบันการเงิน ใช้วิธีเสนอการบริการโดยตรงผ่านฝ่ายประเมินราคา
    หรือสำนักหลักประกันของทางสถาบันการเงินต่างๆ

2.  กลุ่มผู้ประกอบการ หรือนักพัฒนาอสังหาริมทรัพย์ ใช้ช่องทางผ่านทางเว็บไซต์
    และการส่งจดหมายแนะนำตัว

2
สภาพการแข่งขันและแนวโน้มภาวะอุตสาหกรรมในอนาคตของธุรกิจให้คำปรึกษาและประเมินมูลค่าทรัพย์สิน

ธุรกิจประเมินมูลค่าทรัพย์สินเป็นธุรกิจที่มีลักษณะผันแปรไปในทิศทางเดียวกับสภาวะเศรษฐกิจ
โดยในส่วนของธนาคารมีแนวโน้มที่จะเร่งขยายตัวด้านสินเชื่อ ทั้งสินเชื่อด้านที่อยู่อาศัย
และสินเชื่อด้านธุรกิจขนาดกลางและขนาดย่อม
ซึ่งน่าจะส่งผลไปถึงตลาดของธุรกิจให้บริการประเมินมูลค่าทรัพย์สินให้มีการขยายตัวขึ้นในอนาคต
นอกจากนั้น
หน่วยงานของทางราชการยังมีมาตรการที่มุ่งเน้นความโปร่งใสในการพิจารณาประเมินมูลค่าทรัพย์สินโดยส่งเสริมให้ธุรกิจอสังหาริมทรัพย์มีการใช้ผู้ประเมินอิสระตามมาตรฐานวิชาชีพ
สิ่งเหล่านี้น่าจะทำให้ธุรกิจการประเมินมูลค่าทรัพย์สินโดยรวมของประเทศเติบโตมากยิ่งขึ้นซึ่งเป็นผลดีต่อธุรกิจของ
PAS

(3) การจัดหาผลิตภัณฑ์หรือบริการ

1 ลักษณะการจัดให้ได้มาซึ่งผลิตภัณฑ์เพื่อจำหน่าย

  -ไม่มี-

2 ผลกระทบต่อสิ่งแวดล้อม

การดำเนินการเพื่อลดผลกระทบเกี่ยวกับสิ่งแวดล้อมของธุรกิจพัฒนาอสังหาริมทรัพย์

การดำเนินการเพื่อลดผลกระทบเกี่ยวกับสิ่งแวดล้อมของธุรกิจอสังหาริมทรัพย์มุ่งเน้นไปที่การดำเนินธุรกิจพัฒนาที่ดินเพื่อขายของ
PST ซึ่งจะต้องดำเนินการเพื่อลดผลกระทบเกี่ยวกับสิ่งแวดล้อมทุกโครงการ ทั้งนี้
เนื่องจากเป็นบทบังคับโดยสำนักวิเคราะห์ผลกระทบสิ่งแวดล้อม
สำนักงานนโยบายและแผนทรัพยากรธรรมชาติและสิ่งแวดล้อม (Environmental Impact
Evaluation Bureau) โดยการดำเนินการจัดทำโครงการบ้านจัดสรรเพื่อขายแต่ละโครงการ
PST จะต้องจัดทำรายงานการวิเคราะห์ผลกระทบสิ่งแวดล้อม (Environmental Impact
Assessment, EIA) ก่อนการก่อสร้างโครงการแต่ละโครงการทุกครั้ง

ส่วนทรัพย์สินรอการขายหรือการบริหารโครงการอาคารอื่นๆ PST
ก็ได้ปฏิบัติตามมาตรฐานของอาคารนั้นๆ อย่างต่อเนื่อง

5. ธุรกิจข้าว

ดำเนินธุรกิจโดย บริษัท ปทุมไรซมิล แอนด์ แกรนารี จำกัด (มหาชน) (“PRG”)
และบริษัทย่อยของ PRG ประกอบธุรกิจเกี่ยวกับการผลิต และจำหน่ายข้าวสารทั้งภายในประเทศ
และเพื่อการส่งออก โดยมีผลิตภัณฑ์ และการจัดจำหน่าย ดังนี้

(1) ลักษณะผลิตภัณฑ์หรือบริการ

ผลิตภัณฑ์หลัก

ข้าวสารบรรจุถุงพลาสติก 5 ขนาด ดังนี้ 200 กรัม, 450 กรัม, 1 กิโลกรัม, 2 กิโลกรัม และ 5
กิโลกรัม และข้าวสารบรรจุถุงกระสอบพลาสติกสาน 4 ขนาด ดังนี้ 15 กิโลกรัม, 48 กิโลกรัม,
49 กิโลกรัม และ 50 กิโลกรัม ภายใต้เครื่องหมายการค้า “ข้าวมาบุญครอง” , “ข้าวมาบุญครอง
พลัส” และ “ข้าวจัสมินโกลด์” ประกอบไปด้วย

 ข้าวหอมมะลิ 100% (ถุงแดง) เป็นข้าวหอมมะลิ 100% ข้าวใหม่ต้นฤดู
เป็นข้าวที่ได้รับโล่รางวัลการผลิตข้าวสารหอมมะลิ บรรจุถุงที่มีคุณภาพสม่ำเสมอ ต่อเนื่องกัน 5 ปี
จึงทำให้ PRG ได้รับการรับรองคุณภาพมาตรฐานดีพิเศษ (รูปพนมมือติดดาว เป็นรายแรก
และรายเดียว จากกรมการค้าภายใน กระทรวงพาณิชย์ จึงมั่นใจได้ว่าข้าวหอมมะลิมาบุญครองทุกถุง
มีคุณภาพมาตรฐานสม่ำเสมอ) ขนาดบรรจุ 5, 15 กิโลกรัม

 ข้าวหอมมะลิ 100% (ถุงเขียว) เป็นข้าวหอมมะลิเก่า 100% ขนาดบรรจุ 5, 15, 45 และ 49
กิโลกรัม

 ข้าวหอมมะลิ 5% ที่มีข้าวหอมมะลิเต็มเมล็ด 95% และข้าวหอมมะลิหัก 5% ขนาดบรรจุ 5
กิโลกรัม

 ข้าวหอมมะลิ 10% ที่มีข้าวหอมมะลิเต็มเมล็ด 90% และข้าวหอมมะลิหัก 10% ขนาดบรรจุ 5,
15, 48 และ 49 กิโลกรัม

 ข้าวหอมทิพย์ เป็นข้าวหอมมะลิ 100% จำนวน 70% กับข้าวขาว 100% จำนวน 30% ขนาดบรรจุ
ข้าวหอมทิพย์ (เหลือง) 5 กิโลกรัม, ข้าวหอมทิพย์ (ชมพู) 5 กิโลกรัม และข้าวหอมทิพย์
(กระสอบส้ม) ขนาด 15, 48 และ 49 กิโลกรัม

 ข้าวหอมปทุม 100% เป็นข้าวหอมที่พัฒนาสายพันธุ์จากข้าวหอมมะลิ ขนาดบรรจุ ข้าวหอมปทุม
(ส้ม) 5 กิโลกรัม และข้าวหอมปทุม (เขียว) 5 กิโลกรัม

-   ข้าวขาว 100% (ฟ้า) ขนาด 5 กิโลกรัม และข้าวรวงแก้ว (น้ำเงิน) ขนาด 5 กิโลกรัม

 ข้าวเสาไห้ 100% เป็นข้าวเสาไห้ 100% (กระสอบน้ำเงิน) ขนาดบรรจุ 15, 48 และ 49
กิโลกรัม

-   ข้าวขาว 15% (น้ำตาล) ขนาด 5 กิโลกรัม และข้าวรวงทิพย์ (ม่วง) ขนาด 5 กิโลกรัม

-   ข้าวหอมมะลิ 100% จัสมินโกลด์ เป็นข้าวหอมมะลิคุณภาพดีพิเศษบรรจุในถุงสูญญากาศ
    ขนาดบรรจุ 2 กิโลกรัม

-   ข้าวกล้องหอมนพคุณ เป็นข้าวกล้องหอมมะลิ 100% บรรจุในถุงสูญญากาศ ขนาดบรรจุ 2
    กิโลกรัม

 ข้าวมาบุญครองพลัส เป็นข้าวหอมมะลิไทยโดยเพิ่มคุณค่าจากผัก และธัญพืช
ปราศจากสารปรุงแต่เพื่อสุขภาพ โดยมี 4 ชนิด ดังนี้

1.  ข้าวธัญพืช ประกอบด้วย เมล็ดทานตะวัน งาดำ และฟักทอง ขนาดบรรจุ 450 กรัม

2.  ข้าวกระเทียมเห็ดหอม ประกอบด้วย กระเทียม เห็ดหอม และแครอท ขนาดบรรจุ 450 กรัม

3.  ข้าวห้าสี ประกอบด้วย ข้าวโพด แครอท เผือก และถั่วลันเตา ขนาดบรรจุ 450 กรัม

4.  ข้าวกล้องงอก นูทรา กาบาไรซ์ เป็นข้าวกล้องหอมมะลิ 100%
    ผ่านกระบวนการทางธรรมชาติเพื่อให้ได้สารอาหารมากขึ้น ทั้งใยอาหาร วิตามิน แมกนีเซียม
    และสารต้านอนุมูลอิสระ ได้แก่ สารกาบา ที่ให้ปริมาณสูงมากกว่าข้าวกล้องปกติ 30 เท่า
    ซึ่งมีประโยชน์ต่อร่างกาย ช่วยป้องกันการเกิดโรค อาทิ โรคมะเร็ง เบาหวาน อัลไซเมอร์
    ลดการตึงเครียด รู้สึกผ่อนคลาย ขนาดบรรจุ 450 กรัม

ผลิตภัณฑ์พลอยได้

ปลายข้าว มาจากเมล็ดข้าวหักที่เกิดจากการปรับปรุงคุณภาพข้าว
ส่วนใหญ่จะผสมสำหรับข้าวสารส่งออก เพื่อนำไปผสมให้ได้คุณภาพข้าวตามที่ต้องการ
นอกจากนี้ปลายข้าวที่เป็นประเภทปลายเล็ก จะขายให้กับผู้ผลิตอาหารสัตว์ เพื่อนำไปทำอาหารสัตว์

บริษัทย่อยของ PRG

บริษัท พีอาร์จี พืชผล จำกัด (“PRG-G”) (ถือหุ้นโดย PRG 99.99%)

PRG-G ดำเนินกิจการด้านคลังสินค้า ทั้งนี้จะได้ให้บริการแก่ PRG และบริษัทอื่นๆ ทั่วไป
โดยให้เช่าสิ่งปลูกสร้าง และทรัพย์สินทุกประเภท (ซึ่งตั้งอยู่ในบริเวณใกล้เคียงกับสถานที่ตั้ง PRG
เช่น ที่ดินคลังสินค้า และท่าเรือ PRG-G ให้บริการโดยให้ทำสัญญาเช่าเป็นปีต่อปี
และกำหนดอัตราค่าบริการตามปริมาณการเก็บรักษา หรือตามจำนวนพื้นที่

บริษัท ราชสีมาไรซ์ จำกัด (“RSR”) (ถือหุ้นโดย PRG-G 99.99%)

RSR เปิดดำเนินการเมื่อวันที่ 2 มิถุนายน 2540
โดยได้รับอนุมัติจากสำนักงานคณะกรรมการส่งเสริมการลงทุน
เพื่อรับโอนกิจการคัดคุณภาพข้าวสารจาก PRG เป็นผู้ผลิต และจำหน่ายข้าวสารบรรจุถุงขนาด 2
กิโลกรัม และ 5 กิโลกรัม เพื่อตลาดภายในประเทศ ภายใต้เครื่องหมายการค้า “ข้าวมาบุญครอง”

RSR ได้ขอเลิกการส่งเสริมการลงทุน โดยได้รับการอนุมัติเมื่อวันที่ 24 กุมภาพันธ์ 2549
และได้ให้โรงงานผลิตข้าวถุงอื่นเช่าเป็นระยะเวลา 1 ปี แต่ปัจจุบัน RSR ได้ให้ PRG เป็นผู้เช่า
และดำเนินการคัดและปรับปรุงคุณภาพข้าวสาร เพื่อบรรจุถุงสำหรับตลาดทั้งภายในประเทศ
และต่างประเทศ นอกจากนี้ RSR ยังได้ดำเนินธุรกิจด้านซื้อขายข้าวสารให้แก่ PRG
และบุคคลทั่วไปอีกด้วย

บริษัท สีมาแพค จำกัด (“SMP”) (ถือหุ้นโดย PRG-G 49.99%)

SMP ได้รับอนุมัติจากสำนักงานคณะกรรมการส่งเสริมการลงทุน เมื่อวันที่ 27 สิงหาคม 2540
มีมติอนุมัติให้การส่งเสริมในประเภท 6.12 การผลิตผลิตภัณฑ์พลาสติก หรือเคลือบด้วยพลาสติก
และเมื่อวันที่ 22 พฤศจิกายน 2549 SMP ได้รับอนุมัติจากสำนักงานคณะกรรมการส่งเสริมการลงทุน
มีมติให้การส่งเสริมการลงทุนในกิจการ ผลิตสิ่งพิมพ์จากฟิล์มพลาสติกประเภท 6.14
กิจการผลิตสิ่งพิมพ์ SMP เป็นผู้ผลิตและจำหน่ายถุงข้าวสาร ให้แก่กลุ่ม PRG

SMP ได้มีการพัฒนาทางด้านธุรกิจบรรจุภัณฑ์ โดยมีการลงทุนซื้อเครื่องพิมพ์กราเวียร์ชนิด 8 สี
เครื่องทำซอง และเครื่องกรอและตัด
เพื่อรองรับการผลิตตามความหลากหลายของบรรจุภัณฑ์ในตลาดที่ลูกค้าต้องการ

บริษัท อินโนฟู้ด (ไทยแลนด์) จำกัด (“INF”) (ถือหุ้นโดย PRG 37.50%)

INF ดำเนินธุรกิจผลิต และจำหน่ายข้าวเพื่อสุขภาพ ซึ่งปัจจุบันได้ผลิต
และจัดจำหน่ายข้าวกล้องงอกหอมมะลิเสริมสุขภาพนูทรากาบาไรซ์ (NutraGABA Rice)
และผลิตภัณฑ์อาหารเสริมน้ำมันรำข้าว และจมูกข้าวหอมมะลิอินทรีย์ชนิดบรรจุแคปซูล
ภายใต้เครื่องหมายการค้า “มาบุญครอง พลัส” และน้ำมันรำข้าวหอมมะลิธรรมดาที่ไม่ใช่อินทรีย์
ภายใต้เครื่องหมายการค้า “อินโนฟู้ด” นอกจากนี้ยังมีการผลิตและจำหน่ายข้าว เพื่อสุขภาพอื่น ๆ
เช่น ข้าวไรซเบอร์รี่ ข้าวสี่สี เป็นต้น

ลักษณะลูกค้าและกลุ่มลูกค้าเป้าหมายของธุรกิจข้าว

ส่วนใหญ่แล้วลูกค้าที่มีการติดต่อซื้อขายกับ PRG นั้น จะมีความสัมพันธ์ที่ดีกันมานาน
และลูกค้าที่จำหน่ายข้าวสารทั้งภายใน และภายนอกประเทศ ก็มีความเชื่อมั่นในผลิตภัณฑ์ข้าวสารของ
PRG ทำให้เมื่อนำผลิตภัณฑ์ไปขายต่อผู้บริโภคก็สามารถขายได้คล่องกว่าผลิตภัณฑ์จากบริษัทอื่น ๆ
และเมื่อถึงคราวที่ผู้บริโภคมีความนิยมต่อตัวผลิตภัณฑ์เปลี่ยนแปลงไป เช่น
มีความต้องการประเภทข้าวสารที่เปลี่ยนแปลงไป หรือลักษณะการบรรจุ
ลูกค้าก็จะนำข้อมูลเหล่านี้มาแจ้งกับ PRG เพื่อ PRG จะได้ตอบสนองความต้องการของผู้บริโภค

ในช่วงสามปีที่ผ่านมา มีการขายให้แก่ลูกค้ารายใหญ่ 10 รายแรก คิดเป็นร้อยละ 35
ของยอดขายทั้งหมด และไม่มีรายใดรายหนึ่งมียอดขายเกินร้อยละ 30 ของยอดขายเป็นเวลา 3
ปีติดต่อกัน

  (2) การตลาดและภาวะการแข่งขัน

1 การจำหน่ายและช่องทางการจำหน่ายของธุรกิจข้าว

1.  การจัดหน่ายภายในประเทศ : บริษัทได้จำหน่ายข้าวสารบรรจุถุงภายใต้เครื่องหมายการค้า
    “ข้าวมาบุญครอง” และ ”ข้าวมาบุญครอง พลัส” ในเขตกรุงเทพฯ และปริมณฑล
    ประมาณร้อยละ 75 ของการจำหน่ายข้าวสารในประเทศทั้งหมด ส่วนที่เหลือเป็นอีกร้อยละ 25
    เป็นการจำหน่ายในพื้นที่อื่นๆ ทั่วประเทศ บริษัทฯ ได้แบ่งช่องทางการจำหน่ายเป็น 3 ประเภท
    คือ

- ร้านค้าขายส่ง บริษัทฯ มียอดจำหน่ายร้อยละ 49 ของยอดจำหน่ายข้าวสารในประเทศทั้งหมด
ซึ่งแต่ละร้านค้าส่งจะมีลูกค้าหรือร้านค้าปลีกอีกประมาณ 50-100 ราย
ร้านค้าส่งส่วนใหญ่จะเป็นร้านค้าที่มีความสัมพันธ์ทางด้านการค้ากับบริษัทฯ เป็นเวลายาวนาน
แผนการในอนาคต บริษัทฯ
จะพยายามเพิ่มร้านค้าส่งให้มากขึ้นเพื่อเป็นการกระจายข้าวถุงของบริษัทฯ
ไปยังผู้บริโภคได้อย่างทั่วถึงทุกพื้นที่

- เครือข่ายค้าปลีกและค้าส่งสมัยใหม่ เครือข่ายซุปเปอร์มาร์เก็ต และสหกรณ์ บริษัทฯ
มียอดจำหน่ายร้อยละ 45 ของการจำหน่ายข้าวสารในประเทศทั้งหมด
โดยปัจจุบันพฤติกรรมของผู้บริโภคเปลี่ยนเป็นใช้บริการในเครือข่ายร้านค้าปลีกค้าส่งสมัยใหม่และซุปเปอร์มาร์เก็ตมากขึ้น
เนื่องจากมีความสะดวกและมีสาขาที่เพิ่มมากขึ้นทุกวัน บริษัทฯ มีแผนการขยายตลาดไปตามสาขาต่าง
ๆ ที่เพิ่มขึ้นของเครือข่ายต่าง ๆ ทุกเครือข่ายทั่วประเทศ

- การขายตรง บริษัทฯ มียอดจำหน่ายร้อยละ 6 ของการจำหน่ายข้าวสารในประเทศทั้งหมด
โดยจำหน่ายสำหรับร้านอาหารเครือข่าย โรงงานอุตสาหกรรม โรงแรม โรงพยาบาล เป็นต้น

2.  การส่งออก : บริษัทฯ ส่งออกข้าวหอมมะลิเป็นส่วนใหญ่ แต่ในปีที่ผ่านมา
    จากการที่ประเทศไทยส่งออกลดลง เนื่องจากต่างประเทศไม่สามารถรับราคาได้
    เป็นเหตุให้ยอดการส่งออกของบริษัทลดลง
    โดยในปีนี้มียอดการส่งออกผลิตภัณฑ์ข้าวสารเหลือเพียงร้อยละ 30
    ของการจำหน่ายผลิตภัณฑ์ข้าวสารทั้งหมด

  2 สภาพทางการตลาดของธุรกิจข้าว

สถานการณ์ข้าวไทยในปี 2555 มีปัจจัยที่ส่งผลต่อทิศทางการเคลื่อนไหวของตลาดข้าวไทย เช่น
โครงการรับจำนำข้าวของภาครัฐบาล สัญญาณการชะลอตัวการส่งออกข้าวของประเทศ
การเจรจาซื้อขายข้าวของรัฐบาล
โดยปัจจัยดังกล่าวแสดงให้เห็นถึงสภาวการณ์ที่ไม่ปกติสำหรับธุรกิจข้าวไทย
ที่ส่งผลกระทบต่อผู้ประกอบธุรกิจข้าวไทย ไม่ว่าจะเป็นผู้ประกอบการโรงสีข้าว ผู้ค้าข้าว
หรือผู้ประกอบการข้าวถุง

3 ศักยภาพในการแข่งขันของธุรกิจข้าว

PRG มีขบวนการผลิต และปรับปรุงข้าวสารบรรจุถุงที่ได้มาตรฐานคุณภาพ
และมีเทคโนโลยีที่ทันสมัยตั้งแต่การปรับปรุงคุณภาพข้าวสารจนกระทั่งการบรรจุลงถุงขนาดต่างๆ
และยังมีบริษัทย่อยในการผลิตบรรจุภัณฑ์ด้วยตนเอง ดังนั้น ต้นทุนการผลิตต่อรายได้รวมของ PRG
จึงค่อนข้างคงที่ในระดับที่สามารถแข่งขันได้ดีในธุรกิจ ซึ่ง PRG
ยังถือว่าเป็นข้อได้เปรียบของต่อคู่แข่งรายอื่นๆ

แต่เนื่องจากในปี 2555 ราคาข้าวเปลือกมีความผันผวน
และสวนทางกับราคาข้าวสารวัตถุดิบในตลาด เป็นเหตุให้ราคาข้าวสารวัตถุดิบชนิดข้าวขาวของ PRG
มีต้นทุนไม่ได้เปรียบเท่าที่ควร เหมือนที่ผ่านมา

อย่างไรก็ตาม ผู้บริโภคคงมีความนิยมที่จะซื้อข้าวสารบรรจุถุง ตรา “ข้าวมาบุญครอง” ของ PRG
เพิ่มขึ้น เนื่องจากสินค้าข้าวบรรจุถุงของ PRG นอกจากจะมีคุณภาพที่สม่ำเสมอ
และมีความสะอาดกว่าข้าวสารบรรจุถุง และกระสอบของคู่แข่งแล้ว
ผู้บริโภคยังมั่นใจได้ว่าจะได้สินค้าชนิด และประเภทตรงตามที่ได้ระบุไว้ที่หน้าถุง
และประกอบกับผู้บริโภคได้ให้ความเชื่อถือ PRG
ที่เป็นผู้ผลิตข้าวสารบรรจุถุงรายแรกที่บุกเบิกตลาดมาตั้งแต่ปี 2527
จนมีชื่อเสียงเป็นที่ติดปากของผู้บริโภค อีกทั้ง PRG
ยังเป็นบริษัทที่ได้รับการรับรองมาตรฐานดีพิเศษของข้าวสารหอมมะลิบรรจุถุงจากกรมการค้าภายใน
กระทรวงพาณิชย์ พร้อมทั้งยังได้รับรางวัลตราสินค้าที่ผู้บริโภคให้ความเชื่อมั่นประจำปี 2010
(Trusted Brand) จากนิตยสาร Reader’s Digest
ที่ได้สำรวจความนิยมจากผู้บริโภคทั่วประเทศ

PRG เน้นเรื่องของคุณภาพ และความสะอาดในทุกขั้นตอนของการผลิต ปัจจุบัน PRG
ยังได้รับการรับรองคุณภาพมาตรฐานสากล ISO 9001:2008
และในส่วนโรงบรรจุข้าวถุงได้รับการรับรองในด้านคุณภาพความปลอดภัยของอาหาร (HACCP)
และได้รับการรับรองในด้านระบบการจัดการ และควบคุมการผลิตอาหารให้ปลอดภัย (GMP)
ซึ่งนับว่าเป็นโรงบรรจุข้าวถุงแห่งแรกในประเทศไทยที่ได้รับการรับรอง GMP
ประเภทโรงบรรจุข้าวถุง ทำให้ PRG
ได้รับโล่รางวัลการผลิตข้าวสารหอมมะลิบรรจุถุงที่มีคุณภาพได้มาตรฐานสม่ำเสมอเป็นประจำทุกปี
จากกรมการค้าภายใน กระทรวงพาณิชย์ ตั้งแต่ปี 2547ต่อเนื่องเป็นระยะเวลา 8 ปีติดต่อกัน
รวมถึงในปีนี้ PRG ยังได้รับการรับรองมาตรฐาน BRC (British Retail Consortium) เกรด
A ซึ่งเป็นมาตรฐานสำคัญของ สมาคมผู้ประกอบธุรกิจค้าปลีกแห่งสหราชอาณาจักร
ที่ได้รับการยอมรับว่าเป็นมาตรฐานที่ดีที่สุดสำหรับผู้ที่ส่งสินค้าไปขายปลีกยังต่างประเทศ

การที่ผู้บริโภคให้ความเชื่อถือในตราสินค้าของ PRG ทำให้ PRG
มีศักยภาพในการเป็นผู้จำหน่ายในระดับผู้นำ สำหรับส่วนแบ่งการตลาดภายในประเทศ
และทำให้ข้าวมาบุญครองมียอดขายที่ดีตลอดมา

4 แนวโน้มภาวะอุตสาหกรรมและสภาพการแข่งขันในอนาคตของธุรกิจข้าวสารบรรจุถุงพลาสติก

ตลาดข้าวสารบรรจุถุงในประเทศสำหรับปี 2556 ยังคงแนวโน้มการแข่งขันที่สูง แต่เมื่อเทียบกับปี
2555 คาดว่าการแข่งขันด้านราคาจะลดลง สืบเนื่องจากต้นทุนต่างๆ ปรับตัวสูงขึ้น

การขยายตัวสำหรับการบริโภคในภาพรวมที่เติบโตลดลง
จึงเป็นสาเหตุที่ทำให้มีการจัดรายการส่งเสริมการขายเพิ่มมากขึ้น
ดังนั้นผู้บริโภคในประเทศจึงมีทางเลือกที่มากขึ้น ไม่ว่าจะเป็นตราสินค้าเดิม หรือตราสินค้าใหม่
รวมถึงการแข่งขันในช่องทางจัดจำหน่ายที่ร้านค้าปลีกสมัยใหม่

 (3) การจัดหาผลิตภัณฑ์หรือบริการ

1) ลักษณะการจัดให้ได้มาซึ่งผลิตภัณฑ์เพื่อจำหน่าย

บริษัท ปทุมไรซมิล แอนด์ แกรนารี จำกัด (มหาชน)

ที่ตั้งสำนักงานใหญ่เลขที่ 88 หมู่ 2 ถนนติวานนท์ ตำบลบางกะดี อำเภอเมือง จังหวัดปทุมธานี 12000 

ที่ตั้งโรงงานเลขที่ 109/3 หมู่ 14 ถนนมิตรภาพ กม. 199 ตำบลลาดบัวขาว อำเภอสีคิ้ว จังหวัดนครราชสีมา 30340 มีกำลังการผลิตดังนี้

การบรรจุข้าวสารลงถุง กำลังการผลิต 175,000 ตันต่อปี

ข้าวสารบรรจุถุง ได้ย้ายการผลิต และการปรับปรุงคุณภาพข้าวสารบรรจุถุงทุกขนาด ทั้งภายในประเทศและต่างประเทศทั้งหมดไปผลิตที่จังหวัดนครราชสีมา

บริษัท พีอาร์จี พืชผล จำกัด

ที่ตั้งโรงงานเลขที่ 88 หมู่ 2 ถนนติวานนท์ ตำบลบางกะดี อำเภอเมือง จังหวัดปทุมธานี 12000
ทรัพย์สินของบริษัทฯ ที่ให้บริการเช่ามีดังนี้

1.  โกดังเก็บข้าวสาร ขนาดบรรจุรวม 30,000 ตัน จำนวน 5 หลัง

1.  ท่าเรือ เพื่อขนถ่ายสินค้าขนาด 3,000 ตัน/วัน

บริษัท ราชสีมาไรซ์ จำกัด 

ที่ตั้งโรงงานเลขที่ 109 หมู่ 14 ถนนมิตรภาพ กม. 199 ตำบลลาดบัวขาว อำเภอสีคิ้ว
จังหวัดนครราชสีมา 30340 มีกำลังการผลิตดังนี้

-   การบรรจุข้าวสารลงถุง กำลังการผลิต 100,000 ตันต่อปี

บริษัท สีมาแพค จำกัด 

ที่ตั้งโรงงานเลขที่ 109/2 หมู่ 14 ถนนมิตรภาพ กม. 199 ตำบลลาดบัวขาว อำเภอสีคิ้ว
จังหวัดนครราชสีมา 30340 มีกำลังการผลิตดังนี้

-   การผลิตถุงพลาสติก กำลังการผลิต 1,440 ตันต่อปี

บริษัท อินโนฟู้ด (ไทยแลนด์) จำกัด 

ที่ตั้งโรงงานเลขที่ 88 หมู่ 2 ถนนติวานนท์ ตำบลบางกะดี อำเภอเมือง จังหวัดปทุมธานี 12000 มีกำลังการผลิตดังนี้

-   การบรรจุข้าวกาบาลงถุง กำลังการผลิต 60 ตันต่อปี

  วัตถุดิบและผู้จำหน่ายวัตถุดิบ (Supplier)

เนื่องจากปัจจุบันทางบริษัทได้เลิกกิจการโรงสีข้าว และคงมีแต่โรงปรับปรุงคุณภาพและบรรจุข้าว
ดังนั้น วัตถุดิบหลักที่ใช้ในการผลิตจึงเปลี่ยนมาเป็นข้าวสารและข้าวกล้องแทน
ซึ่งสามารถแบ่งเป็นประเภทใหญ่ ๆ ดังนี้

1. ข้าวสารนาปี คือข้าวสารที่ได้จากการสีข้าวเปลือกเจ้านาปี
ซึ่งจะปลูกได้ระหว่างเดือนพฤษภาคม-ตุลาคม
และสามารถเก็บเกี่ยวพร้อมทั้งจำหน่ายสู่ตลาดได้ตั้งแต่เดือนธันวาคม-กุมภาพันธ์
ข้าวเปลือกนาปีเป็นข้าวที่มีรสชาดดีในการบริโภค คือเมื่อสีเป็นข้าวสาร หุงแล้วนุ่ม ไม่แฉะ
เก็บรักษาดี เพราะมีความชื้นต่ำ มีลักษณะเป็นข้าวหนัก (ข้าวที่มีอายุเก็บเกี่ยวตั้งแต่ 120 วันขึ้นไป
นับตั้งแต่เพาะกล้า) ซึ่งส่วนใหญ่นิยมบริโภคภายในประเทศ

2. ข้าวสารนาปรัง คือข้าวสารที่ได้จากการสีข้าวเปลือกเจ้านาปรัง ซึ่งปลูกนอกฤดูกาลทำนาปกติ
สามารถปลูกได้ตลอดปี คือปีละ 2-3 ครั้ง
เนื่องจากสามารถปลูกได้ในที่ลุ่มและพื้นที่ที่มีการชลประทานทั่วถึง
ข้าวเปลือกนาปรังเป็นข้าวที่มีความชื้นสูง ต้องนำเข้าอบให้แห้ง
เพื่อไม่ให้เป็นเชื้อรามีลักษณะเป็นข้าวเบา (ข้าวที่มีอายุเก็บเกี่ยวตั้งแต่ 90-120
วันนับตั้งแต่เพาะกล้า) เมื่อสีเป็นข้าวสาร รสชาดไม่อร่อย

3. ข้าวสารหอมมะลิ คือข้าวสารที่ได้รับจากการสีข้าวเปลือกเจ้าหอมมะลิ
ซึ่งเป็นข้าวที่ปลูกในพื้นที่ที่เป็นดินทราย เช่น บริเวณแถบภาคตะวันออกเฉียงเหนือ มีลักษณะเด่น
คือเมื่อหุงจะมีกลิ่นหอม และข้าวจะนุ่ม เม็ดสวยน่ารับประทาน

แหล่งที่มาของข้าวสารนาปีและนาปรังนั้นจะมีอยู่ทั่วประเทศ แต่ส่วนใหญ่จะมาจากโรงสีทางภาคกลาง
เช่น จังหวัด นครสวรรค์ พิจิตร พิษณุโลก สุพรรณบุรี พระนครศรีอยุธยา เป็นต้น
ส่วนข้าวสารหอมมะลินั้นจะมาจากโรงสีทางภาคตะวันออกเฉียงเหนือ เช่นจังหวัด บุรีรัมย์ ขอนแก่น
ร้อยเอ็ด ศรีสะเกษ และมหาสารคาม เป็นต้น และโรงสีทางภาคกลางดังกล่าว

เนื่องจากข้าวเป็นสินค้าเกษตร ซึ่งโดยทั่วไปสินค้าเกษตรจะมีราคาเปลี่ยนแปลงขึ้นลงอยู่ในระดับสูง
นอกจากนี้ยังมีลักษณะเป็นสินค้าตามฤดูกาล กล่าวคือข้าวนาปีในช่วงเดือนธันวาคม-กุมภาพันธ์
จะเป็นช่วงที่เก็บเกี่ยวผลผลิตสูง ราคาจึงต่ำกว่าช่วงอื่น อย่างไรก็ตาม
ผลจากโครงการรับจำนำของรัฐบาล ทำให้ราคาข้าวสารมีแนวโน้มปรับตัวสูงขึ้นกว่าปีที่ผ่านมา

ในการรับซื้อข้าวสารนั้นจะต้องมีการตรวจสอบคุณภาพของข้าว เช่น มีความชื้น ความยาวของเมล็ด
ปริมาณข้าวเต็มเมล็ด ระดับการขัดสี สิ่งเจือปน และคุณสมบัติการหุงต้ม เป็นต้น

ในการรับซื้อข้าวสาร ส่วนใหญ่ทางบริษัทจะรับซื้อตรงจากโรงสีข้าว
และซื้อผ่านนายหน้าหรือหยงเพียง 2 – 3 ราย
โดยมีการศึกษาและวิเคราะห์สถานการณ์ข้าวอย่างสม่ำเสมอ เพื่อลดความเสี่ยงในด้านราคาซื้อ
และป้องกันการขาดแคลนวัตถุดิบที่จะนำมาใช้ในการผลิต

  2) ผลกระทบต่อสิ่งแวดล้อม

การดำเนินการเพื่อลดผลกระทบเกี่ยวกับสิ่งแวดล้อมของธุรกิจข้าว

ด้วยสถานการณ์ในปี 2555 จากนโยบายการรับจำนำซึ่งส่งผลกระทบต่อธุรกิจข้าวถุง
เป็นเหตุให้บริษัทต้องใช้นโยบายลดต้นทุน เพื่อให้ธุรกิจสามารถแข่งขันได้ แต่อย่างไรก็ตาม PRG
ยังคงเล็งเห็นถึงความสำคัญในด้านความปลอดภัยในการทำงาน และการรักษาคุณภาพสิ่งแวดล้อม
ด้วยการตั้งงบประมาณเฉพาะในการบริหารจัดการความปลอดภัยในการทำงาน และสิ่งแวดล้อม
ทั้งนี้ในการบริหารจัดการด้านสิ่งแวดล้อม PRG
ได้จัดให้มีการตรวจวัดคุณภาพทางอากาศด้านฝุ่นละอองในพื้นที่ที่ทำงาน, ฝุ่นในบรรยากาศโดยรวม,
การตรวจวัดแสงสว่างบริเวณพื้นที่ทำงานโดยรอบและเฉพาะจุด
พร้อมทั้งการตรวจวัดเสียงดังในพื้นที่ทำงาน ซึ่งผลตรวจวัดที่ได้
ผ่านเกณฑ์มาตรฐานทั้งของกระทรวงอุตสาหกรรมและกระทรวงแรงงาน รวมถึง PRG
ยังได้เข้าร่วมโครงการอุตสาหกรรมสีเขียว (Green Industry)
ที่เป็นโครงการของกระทรวงอุตสาหกรรม ซึ่งได้ใบรับรองเป็นอุตสาหกรรมสีเขียวระดับ 2
หรือระดับปฏิบัติการสีเขียว (Green Activity) ที่มีผลงานในด้านการลดปริมาณของเสีย
และการนำกลับมาใช้ใหม่, การปรับปรุงสภาพพื้นที่รอบโรงงานให้มีสีเขียวเพิ่มขึ้น เป็นต้น
อย่างไรก็ตาม บริษัทยังคงมุ่งมั่นที่จะยกระดับอุตสาหกรรมสีเขียวให้ดีขึ้นมากกว่าเดิม
ด้วยการกำหนดแผนการบริหารจัดการด้านสิ่งแวดล้อมและการวิเคราะห์ผลกระทบสิ่งแวดล้อมประจำปี
2556 ซึ่งนับได้ว่าบริษัทได้ให้ความสำคัญด้านสิ่งแวดล้อมในโรงงาน และชุมชนโดยรอบ
โดยสามารถอยู่ร่วมกันได้อย่างมีความสุข และร่วมพัฒนา ชุมชนได้อย่างยั่งยืนต่อไป

นอกจากนี้ PRG ยังได้ให้ความสำคัญกับชุมชนรอบข้าง
โดยได้จัดกิจกรรมร่วมกับชุมชนและหน่วยงานราชการเพื่อสร้างความสัมพันธ์ แลกเปลี่ยนความรู้
อันที่จะนำพาไปสู่การพัฒนาร่วมกันอย่างยั่งยืน โดยการร่วมบริจาคข้าวสารในเทศกาลต่างๆ อาทิ
กิจกรรมวันเด็ก งานกาชาด กิจกรรมทอดผ้าป่า และงานเทศกาลเข้าพรรษา

6. ธุรกิจการเงิน

  (1) ลักษณะผลิตภัณฑ์หรือบริการ

ดำเนินธุรกิจโดยบริษัทย่อยของ MBK ได้แก่ บริษัท เอ็ม บี เค การันตี จำกัด (“MBK-G”)
และบริษัท ที ลีสซิ่ง จำกัด (“TLS”)

กลุ่มลูกค้าของธุรกิจการเงิน

กลุ่มธุรกิจการเงินของ MBK มุ่งตอบสนองความต้องการของลูกค้าในตลาดกลุ่มเฉพาะเจาะจง
โดยแบ่งการให้บริการเป็น 2 ประเภท ได้แก่

1) สินเชื่อทั่วไป ดำเนินธุรกิจโดย บริษัท เอ็ม บี เค การันตี จำกัด (“MBK-G”) มีธุรกิจหลักคือ
การให้สินเชื่อเพื่อที่อยู่อาศัย (คอนโดมิเนียม วิลล่า บ้านเดี่ยว ฯลฯ) และสินเชื่อระยะสั้น
(Bridging Loan) ที่มีหลักประกันเป็นอสังหาริมทรัพย์ที่มีมูลค่า ตั้งอยู่ในทำเลที่ดี
และเป็นที่ต้องการของตลาด

2) สินเชื่อเช่าซื้อรถจักรยานยนต์ ดำเนินธุรกิจโดย บริษัท ที ลีสซิ่ง จำกัด (“TLS”)
มีธุรกิจหลักคือ การให้บริการสินเชื่อรถจักรยานยนต์ใหม่ รวมทั้งบริการหลังการขายควบคู่ เช่น
การต่อทะเบียน การประกันภัย
เพื่อคุ้มครองทรัพย์สินและป้องกันความเสี่ยงที่อาจเกิดขึ้นจากทรัพย์สินที่เช่าซื้อ
โดยมีกลุ่มลูกค้าเป็นบุคคลธรรมดาที่อาศัยในพื้นที่การให้บริการ มีระดับรายได้น้อยถึงปานกลาง
และใช้จักรยานยนต์เป็นพาหนะหลัก หรือใช้ในการประกอบอาชีพ

(2) การตลาดและภาวะการแข่งขัน

1 สภาพการตลาดของธุรกิจการเงิน

ภาวะการแข่งขันในระบบการเงิน นอกจากการแข่งขันของกลุ่มธนาคารพาณิชย์แล้ว
ยังมีการแข่งขันของสถาบันการเงินที่มิใช่ธนาคารพาณิชย์ที่เพิ่มขึ้นตามความต้องการสินเชื่อที่เพิ่มขึ้น
เพื่อตอบสนองต่อความต้องการทางการเงินของลูกค้า
ในการสร้างความแตกต่างในการให้บริการที่ธนาคารพาณิชย์มีข้อจำกัดในการให้บริการ เช่น
กลุ่มชาวต่างชาติที่มีรายได้และกำลังซื้อสูง
ซึ่งมีความต้องการซื้ออสังหาริมทรัพย์ทั้งเพื่ออยู่อาศัยและเพื่อการลงทุน
รวมถึงผู้ประกอบการที่ต้องการวงเงินระยะสั้นในระยะเวลาอันรวดเร็ว
เพื่อใช้ในการขยายธุรกิจหรือดำเนินกิจการได้อย่างต่อเนื่องโดยกำหนดราคาที่ให้ผลตอบแทนในระดับที่ดี
และสามารถแข่งขันได้ในตลาด สำหรับสินเชื่อเช่าซื้อรถจักรยานยนต์
ยังเป็นธุรกิจที่มีการแข่งขันค่อนข้างสูง ซึ่งบริษัทยังคงพัฒนาผลิตภัณฑ์และบริการอย่างต่อเนื่อง
และขยายสาขาและตัวแทนจำหน่ายรถจักรยานยนต์เพื่อให้ครอบคลุมพื้นที่การให้บริการลูกค้ามากขึ้น

2 แนวโน้มภาวะอุตสาหกรรมและสภาพการแข่งขันในอนาคตของธุรกิจการเงิน

แนวโน้มของอุตสาหกรรมเช่าซื้อรถจักรยานยนต์ คาดว่าจะเติบโตได้ตามภาวะเศรษฐกิจในประเทศ
และยอดขายรถจักรยานยนต์ในประเทศ ซึ่งในปี 2555
จำนวนรถจักรยานยนต์จดทะเบียนใหม่ทั่วประเทศ เพิ่มขึ้นร้อยละ 6 จากปี 2554 เป็นจำนวน 2.2
ล้านคัน และคาดว่า ในปี 2556 จำนวนรถจักรยานยนต์จดทะเบียนทั่วประเทศ คาดว่า
จะยังคงเติบโตต่อเนื่อง จากปัจจัยหนุนของนโยบายรัฐบาลในการเพิ่มค่าครองชีพของประชาชน อาทิ
นโยบายเพิ่มค่าแรงขั้นต่ำ นโยบายเพิ่มเงินเดือนผู้จบปริญญาตรี เป็นต้น
ซึ่งจะเป็นปัจจัยสำคัญในการเพิ่มกำลังซื้อสินค้าและบริการของประชาชน

สภาวะการแข่งขันในธุรกิจเช่าซื้อรถจักรยานยนต์ในอนาคต มีการแข่งขันค่อนข้างสูง
โดยผู้ประกอบการหลัก คือ ผู้ให้สินเชื่อรายใหญ่ 7-8 ราย ซึ่งมีส่วนแบ่งการตลาดมากกว่าร้อยละ
80 โดยการแข่งขันจะให้ความสำคัญเรื่องการอนุมัติสินเชื่อที่รวดเร็ว รวมทั้งการบริการที่สะดวก
มีสาขาครอบคลุม และสามารถให้บริการได้อย่างทั่วถึง

TLS มีจุดแข็งในด้านการอนุมัติสินเชื่อรวดเร็ว และในอนาคต TLS
วางเป้าหมายขยายสินเชื่อเพิ่มขึ้น
โดยวางกลยุทธ์ดำเนินโครงการให้สินเชื่อกับพนักงานในหน่วยงานราชการต่างๆ
รวมถึงการขยายสาขาในพื้นที่กรุงเทพและปริมณฑล
รวมทั้งหัวเมืองจังหวัดใหญ่ในแต่ละภูมิภาคให้มากขึ้น

สำหรับธุรกิจการให้สินเชื่อที่มี อสังหาริมทรัพย์เป็นหลักประกัน
เนื่องจากข้อจำกัดเรื่องกฎเกณฑ์ของธนาคารแห่งประเทศไทยในการอนุมัติสินเชื่อของธนาคารพาณิชย์
ดังนั้นธนาคารพาณิชย์จึงไม่สามารถอนุมัติสินเชื่อให้กับผู้ที่ต้องการสินเชื่อได้ทุกราย
รวมทั้งข้อจำกัดในเรื่องความรวดเร็ว ทำให้ผู้ให้สินเชื่อที่ไม่ใช่ธนาคารพาณิชย์
มีโอกาสในการทำการตลาดได้
ดังนั้นอุตสาหกรรมจึงมีแนวโน้มเติบโตได้ตามภาวะเศรษฐกิจในประเทศ

ในภาพรวม การแข่งขันของธุรกิจไม่รุนแรง และมีแนวโน้มขยายตัวจากข้อจำกัดดังกล่าว ทั้งนี้
MBK-G วางเป้าหมายขยายสินเชื่อเพิ่มขึ้น
โดยขยายกลุ่มลูกค้าเป้าหมายชาวต่างชาติที่ต้องการถือครองสินทรัพย์ประเภทคอนโดมิเนียมในประเทศไทย
ผ่านช่องทางผู้ประกอบการอสังหาริมทรัพย์ รวมถึงตัวแทน และนายหน้าอสังหาริมทรัพย์
สำหรับสินเชื่อระยะสั้นนั้น ยังคงใช้กลยุทธ์ให้สินเชื่อที่มีอสังหาริมทรัพย์ที่มีมูลค่าเป็นหลักประกัน
และเป็นที่ต้องการของตลาด
แต่มีข้อจำกัดในการขอสินเชื่อจากสถาบันการเงินซึ่งไม่สามารถให้สินเชื่อแก่ลูกค้าทุกราย

 (3) การจัดหาผลิตภัณฑ์หรือบริการ

1 ลักษณะการจัดให้ได้มาซึ่งผลิตภัณฑ์เพื่อจำหน่าย

  -ไม่มี-

2 ผลกระทบต่อสิ่งแวดล้อม

  -ไม่มี-

7. ธุรกิจอื่นๆ

ดำเนินธุรกิจโดยบริษัทย่อยของ MBK ได้แก่ ธุรกิจประมูลรถยนต์และรถจักรยานยนต์มือสอง
ซึ่งบริหารงานโดย บริษัท แอพเพิล ออโต้ ออคชั่น (ไทยแลนด์) จำกัด (“AAA”)
ธุรกิจตัวแทนจำหน่ายรถจักรยานยนต์ อะไหล่ และศูนย์บริการ ยามาฮ่า ซึ่งบริหารงานโดย บริษัท
เอ็กซ์-เจ็น พรีเมี่ยม จำกัด (“X-GEN”) และธุรกิจ จำหน่ายรถจักรยานยนต์ อะไหล่
และศูนย์บริการ ทุกยี่ห้อ ซึ่งบริหารงานโดย บริษัท เอ็ม เรซซิ่ง จำกัด (“MRC”)

1) ธุรกิจประมูลรถยนต์และรถจักรยานยนต์มือสอง

ธุรกิจประมูลรถมือสองดำเนินธุรกิจโดยบริษัท แอพเพิล ออโต้ ออคชั่น (ไทยแลนด์) จำกัด
(“AAA”)
เป็นธุรกิจที่ให้บริการดำเนินการประมูลรถยนต์และรถจักรยานยนต์มือสองจากผู้ขายกลุ่มต่างๆ เช่น
สถาบันการเงิน บริษัทเช่ารถยนต์ เต็นท์รถยนต์ ผู้ใช้รถยนต์ทั่วไป เป็นต้น
โดยบริษัทจะมีรายได้ซึ่งมาจากค่าธรรมเนียมการขายจากผู้นำรถยนต์เข้าประมูลและค่าดำเนินการประมูลจากผู้ซื้อในอัตราที่ตกลงในสัญญา
ในปี 2555 ที่ผ่านมามีรถยนต์เข้าประมูลกว่า 18,000 คัน
และได้มีการเปิดการประมูลรถจักรยานยนต์เพิ่มเติมจากเดิมที่มีเฉพาะการประมูลรถยนต์
โดยเริ่มการประมูลตั้งแต่เดือน มิถุนายน 2553 เป็นต้นมา ซึ่งได้มีการจัดประมูลทั้งในกรุงเทพฯ
และต่างจังหวัด และในขณะนี้ AAA
ได้เริ่มใช้งานระบบการประมูลออนไลน์ที่มีความทันสมัยเป็นอันดับหนึ่งของประเทศ
โดยสามารถรับชมได้ทั้งภาพและเสียงเสมือนได้อยู่ที่ลานประมูล
รวมทั้งการพัฒนาระบบบริหารสต๊อคสินค้าของผู้ขาย
ซึ่งจะทำให้ผู้ขายสามารถบริหารข้อมูลสินค้าผ่านระบบของ AAA ได้อย่างรวดเร็ว ถูกต้อง
ทำให้ประหยัดเวลาและค่าใช้จ่ายในการดำเนินงานดังกล่าว

ทั้งนี้ AAA ได้ตั้งเป้าหมายที่เป็นบริษัทประมูลชั้นนำของประเทศไทยภายในปี 2560
ซึ่งเป็นไปตามแผนกลยุทธ์ที่บริษัทได้ตั้งเอาไว้ โดยจะมีการพัฒนาองค์กรในหลายๆ ด้าน
เพื่อให้สามารถบรรลุตามเป้าหมายที่ตั้งไว้

(1) ลักษณะผลิตภัณฑ์หรือบริการ

AAA เป็นผู้บริการจัดประมูลรถยนต์และรถจักรยานยนต์
ซึ่งได้รับรถยนต์และรถจักรยานยนต์จากผู้ขายมาเพื่อตรวจสภาพ
จัดทำประวัติและเก็บรักษาไว้ในลานเก็บ
เมื่อได้รับคำสั่งจากผู้ขายก็จะนำเข้าประมูลโดยตั้งราคาเริ่มต้นเพื่อเปิดประมูล
เมื่อลูกค้าประมูลได้ก็จะทำหน้าที่เก็บเงินค่ารถยนต์และส่งให้แก่ผู้ขายตามกำหนดเวลาและช่วยประสานในการส่งมอบรถยนต์และการโอนกรรมสิทธิ์
โดยบริษัทจะได้ค่าดำเนินการจากผู้ซื้อและผู้ขายตามที่ตกลงในสัญญา

(2) การตลาดและภาวะการแข่งขัน

สภาวะแข่งขันในธุรกิจประมูลรถยนต์มีการแข่งขันที่ค่อนข้างรุนแรง
เนื่องจากผู้ขายรายใหญ่ซึ่งเป็นบริษัทปล่อยสินเชื่อประเภทเช่าซื้อ
และส่งรถยนต์เข้าประมูลจำนวนมากมีเพียง 2-3 รายเท่านั้น
อีกทั้งในปัจจุบันปริมาณรถยนต์ที่เข้าประมูลในแต่ละเดือนมีจำนวนน้อยลง
ขณะที่บริษัทประมูลในประเทศมีจำนวนหลายรายและมีเพียง 2-3
รายที่มีชื่อเสียงเป็นที่รู้จักและได้รับความเชื่อถือจากผู้ขาย
ด้วยเหตุนี้จึงทำให้คู่แข่งขันพยายามใช้กลยุทธ์ทางการตลาดเข้าแย่งชิงส่วนแบ่งทางการตลาด

 (3) การจัดหาผลิตภัณฑ์หรือบริการ

1 ลักษณะการจัดให้ได้มาซึ่งผลิตภัณฑ์เพื่อจำหน่าย

  -ไม่มี-

2) ธุรกิจตัวแทนจำหน่ายรถจักรยานยนต์

1. X-GEN มีรายได้จากการจำหน่ายรถจักรยานยนต์ยามาฮ่า อะไหล่และศูนย์บริการของยามาฮ่า
นอกจากนั้นยังมีรายได้เสริมจากการดำเนินการจัดยอดเช่าซื้อกับสถาบันการเงิน
การจัดประกันภัยรถจักรยานยนต์ การจดทะเบียน และจำหน่ายสินค้าตกแต่งอื่นๆ

2. MRC มีรายได้จากการจำหน่ายรถจักรยานยนต์ อะไหล่ทุกยี่ห้อ และรายได้จากศูนย์บริการ
นอกจากนั้นยังมีรายได้เสริมจากการดำเนินการจัดยอดเช่าซื้อกับสถาบันการเงิน
การจัดประกันภัยรถจักรยานยนต์ การจดทะเบียน และจำหน่ายสินค้าตกแต่งอื่นๆ

(1) ลักษณะผลิตภัณฑ์หรือบริการ

1. X-GEN เป็นบริษัทตัวแทนจำหน่ายรถจักรยานยนต์ อะไหล่ และศูนย์บริการยี่ห้อยามาฮ่า
ซึ่งได้รับสิทธิ์การขายจากยามาฮ่าในประเทศที่ถูกต้อง นอกจากนี้ยังบริการประกันภัยรถจักรยานยนต์

2. MRC เป็นบริษัทที่จัดจำหน่ายรถจักรยานยนต์ อะไหล่ และศูนย์บริการทุกยี่ห้อ
นอกจากนั้นยังดำเนินการจัดยอดเช่าซื้อกับสถาบันการเงิน การจัดประกันภัยรถจักรยานยนต์
การจดทะเบียน และจำหน่ายสินค้าตกแต่งอื่นๆ

(2) การตลาดและภาวะการแข่งขัน

1. X-GEN

สภาวะการแข่งขันของตลาดจำหน่ายรถจักรยานยนต์มีระดับการแข่งขันสูงทุกพื้นที่
เนื่องจากมีคู่แข่งทางการค้าจำนวนมากและหลายประเภท ซึ่งใช้กลยุทธ์การขายต่างๆ
เข้ามาดึงดูดผู้บริโภคจึงทำให้ผู้บริโภคมีทางเลือกในการเลือกซื้อสินค้าหลายทาง ทั้งนี้
ตัวแทนขายรถจักรยานยนต์ อะไหล่ และศูนย์บริการยี่ห้อยามาฮ่า
ซึ่งได้รับการสิทธิ์การขายจากยามาฮ่าในประเทศไทย ที่ถูกต้อง มีจำนวน 2 สาขา ได้แก่
สาขาสำโรง และสาขาบางแค

2. MRC

สภาวะการแข่งขันของตลาดจำหน่ายรถจักรยานยนต์มีระดับการแข่งขันสูงทุกพื้นที่
เนื่องจากมีคู่แข่งทางการค้าจำนวนมากและหลายประเภท ซึ่งใช้กลยุทธ์การขายต่างๆ
เข้ามาดึงดูดผู้บริโภคจึง ทำให้ผู้บริโภคสามารถเลือกซื้อสินค้าหลากหลายได้ที่เดียว (One Stop
Service)

 (3) การจัดหาผลิตภัณฑ์หรือบริการ

ลักษณะการจัดให้ได้มาซึ่งผลิตภัณฑ์เพื่อจำหน่าย

  -ไม่มี-

8. ธุรกิจสนับสนุน

นอกจากการดำเนินธุรกิจหลักซึ่งแบ่งเป็น 7 กลุ่มแล้ว กลุ่มบริษัทยังมีธุรกิจสนับสนุน ได้แก่
ธุรกิจจัดฝึกอบรม เป็นที่ปรึกษาการวางแผนโครงการจัดอบรม สัมมนา และพัฒนาบุคลากร
ซึ่งบริหารงานโดย บริษัท เอ็ม บี เค เทรนนิ่ง เซ็นเตอร์ จำกัด (“MBK-TC”),
ธุรกิจนายหน้าประกันชีวิตและประกันภัย ซึ่งบริหารงานโดย บริษัท เอ็ม บี เค โบรกเกอร์ จำกัด
(“MBK-B”)

ทั้งนี้เนื่องจากธุรกิจสนับสนุน เป็นกลุ่มบริษัทที่เริ่มจัดตั้งเมื่อปลายปี 2554 จึงยังมิได้มีการทำ
ธุรกรรมอย่างเป็นนัย

(4) งานที่ยังไม่ส่งมอบ

ทุกธุรกิจอันได้แก่ ธุรกิจศูนย์การค้า ธุรกิจโรงแรมและการท่องเที่ยว ธุรกิจกอล์ฟ
ธุรกิจอสังหาริมทรัพย์ ธุรกิจข้าว ธุรกิจการเงิน ธุรกิจอื่นๆ และธุรกิจสนับสนุน
ไม่มีงานที่ยังไม่ส่งมอบ

[1] พื้นที่ส่วนศูนย์การค้ามีจำนวนลดลง/เพิ่มขึ้นจากช่วง1 มกราคม 2555 - 31 ธันวาคม 2555
ที่ผ่านมาเท่ากับ 7.19 ตารางเมตร เนื่องจากการปรับเปลี่ยนพื้นที่เช่าชั้น 2 โซน D บางส่วนจาก
โนเกียแคร์ เป็นร้านเสริมสวย

[2] พื้นที่เช่าลดลงจากการนำพื้นที่ MBK กลับคืนจากบริษัท ทุนธนชาต จำกัด มาบริหารเอง
ซึ่งมีผลให้พื้นที่ส่วนกลางเพิ่มขึ้น